Dhulugai dhaiganevey varah mudhaluge agu boduvedhaane! | Mihaaru\nދުލުގައި ދައިގަނެވޭ ވަރަށް މުދަލުގެ އަގު ބޮޑުވެދާނެ!\nމާލޭ ބާޒާރުމަތީ ސަރަހައްދުގައި މީހަކު މުދާތަކެއް އުފުލަނީ: ޑޮލަރުގެ އަގު ބޮޑުވެފައިވާ އިރު މުދާ ގެނައުމުގެ އަގު ވެސް އެހާ ބޮޑު -- ފޮޓޯ: އަހުމަދު އަވްޝަން/ މިހާރު\nއެއް ވިޔަފާރިވެރިޔަކު ސިފަ ކުރި ގޮތުގައި މިހާރު މިއޮތީ ރިހޭ ފައިމައްޗަށް ފޮއިވެއްޓިފަ އެވެ. ހަމަ އަގުގައި ޑޮލަރު ނުލިބި، ބްލެކް މާކެޓްގައި ޑޮލަރުގެ އަގު ހެސް ކިޔާފައި މައްޗަށް ގޮސްފައި އޮއްވައި، ވިޔަފާރިވެރިންނަށް ވަނީ އެހެން ކަމެއް ކުރިމަތިވެފަ އެވެ. އެއީ ކޮންޓެއިނަރު އުފުލާ އަގުތައް އަތް ނުފޯރާ ހިސާބަށް މައްޗަށް ދިއުމެވެ.\n"ކަންކަން ގޯސްވެފައި އޮތް ހިސާބަކީ މިއަދު އަޅުގަނޑުމެން ވާހަކަ ދައްކައިފީމޭ ބައެއް މުދާ ގެންނާނީތޯ ނުވަތަ ނުގެންނާނީތޯ ވެސް. މިއީ ދުވަހަކު ވެސް އަޅުގަނޑުމެން އުފެއްދި ސުވާލެއް ނޫން،" ހޯލްސޭލް އާއި ރީޓެއިލްކުރާ ބިޔަ ކުންފުންޏެއްގެ އިސް ވެރިޔަކު ވިދާޅުވި އެވެ.\nމައުލޫއުގެ ގޮތުންނާއި ވިޔަފާރީގެ ސިއްރުތައް ހިމެނޭތީ، މި ރިޕޯޓަށް ވާހަކަ ދެއްކެވި އެއްވެސް ވިޔަފާރިއަކު ނަން ހާމަކުރާކަށް ބޭނުމެއް ނޫނެވެ. އެކަމަކު، މުދަލުގެ އަގަށް، ޑޮލަރާ ގުޅިގެން އަންނަމުންދާ ބަދަލުތަކާ ބެހޭ ގޮތުން ފުޅާ ދާއިރާއެއްގައި ވާހަކަ ދެއްކެވި އެވެ.\n"އަންނަ ރޯދަމަހަށް ބޭނުންވާ ތަކެތީގެ ތެރެއިން އިއްޔެ މިދިނީ ޗައިނާގެ އެއް ކުންފުންޏަށް 10 ކޮންޓެއިނަރުގެ ސޯފާ. ސޯފާގެ އަގަކީ 90،000 ޑޮލަރު. މާލެއާ ހަމައަށް ގެންނަން 80،000 ޑޮލަރު،" ވިޔަފާރިވެރިޔާ ވިދާޅުވި އެވެ.\n"ކުކުޅު މިހާރު ރާއްޖޭގައި މި ހުރީ ކުރިން 28ރ. އަށް ވިއްކި ކުކުޅު ކިލޯއެއް 48-50ރ. އަށް. އެއްގޮތަކަށް ވެސް ކުކުޅު ބޮޑުވެގެނެއް ނޫނޭ އަގު ބޮޑުވެގެން މި އުޅެނީ. ކުކުޅު މާލެއާ ހަމައަށް ގެންނަން ހިނގާ ހަރަދު ބޮޑުވެގެން މި އުޅެނީ. މެލޭޝިޔާ އިން އައިސްކްރީމް ކޮންޓެއިނަރެއް ގެންނަން ބެލިއިރު މީގެ ކުރިން 3،000 ޑޮލަރަށް ގެންނަ ކޮންޓެއިނަރު މިހާރު 8،000 ޑޮލަރަށް. ތުރުކީން ކުރިން 4،000 ޑޮލަރަށް ގެންނަ ކޮންޓެއިނަރެއްގެ އަގު މިހާރު ހުރީ 15،000 ޑޮލަރަށް."\nފްރައިޓަށް ވެސް އަގު ދައްކަން ޖެހެނީ ޑޮލަރުންނެވެ. އޭގެ ނަތީޖާ އަކީ، ކުރިން 10ރ. އަށް ވިއްކަމުން އައި އެއްޗަކަށް ގާތްގަނޑަކަށް 5ރ. އިތުރުވުމެވެ. ބައެއް ވިޔަފާރިވެރިން ވިދާޅުވި ގޮތުގައި ޑޮލަރާއި އެހެނިހެން ކަންތައްތަކާ ހެދި ކުރިއަށް އޮތް ދުވަސްތަކުގައި މުދަލުގެ އަގު އިންތިހާ އަށް މައްޗަށް އަރައިގެން ދާތަން ފެނުމަކީ ވަރަށް ގާތް ކަމެއް ކަމެކެވެ.\n"މިސާލަކަށް އެއްޗެއްގެ އަގަކީ އެ ގަންނަން 100ރ. ކަމަށް ވަންޏާ އޭތި ރާއްޖެ ގެންނަން އެބަޖެހޭ 300ރ. ހަރަދުކުރަން. މިގޮތަށް މިހާރު ހުރިހާ މުދަލެއް ވެސް މި ހުރީ ގެންނަން ޖެހިފައި،" ވިޔަފާރިވެރިޔަކު ވިދާޅުވި އެވެ.\nޑޮލަރު ލިބޭ، އެކަމަކު ބޮޑުއަގުގައި!\nރާއްޖެ އަކީ މުޅި ގައުމު އިމްޕޯޓަށް ބަރޯސާ ވެފައި އޮތް ގައުމަކަށް ވާތީ، ޑޮލަރަށް ބަރޯސާ ނުވެ ވިޔަފާރިތައް ހިންގޭކަށް ނެތެވެ. ވިޔަފާރިވެރިން ބުނާ ގޮތުން ބްލެކް މާކެޓުން ބޭނުންވަރަކަށް ޑޮލަރު ލިބެ އެވެ. އަދި އެމްއެމްއޭގައި ލިސްޓް ކޮށްފައިވާ ވަރަށް ބޮޑެތި ނުވަތަ "އޭ ކެޓަގަރީގެ" ކުންފުނިތަކަށް ބޭންކުތަކުން ވެސް ކޮންމެ ވެސް ވަރަކަށް ޑޮލަރު ސަޕްލައިކޮށްދެ އެވެ.\n"އަޅުގަނޑުމެންނަކީ މަހަކަށް ދެ މިލިއަން ޑޮލަރު ބޭނުންވާ ބައެއް. ގާތްގަނޑަކަށް 30 ޕަސެންޓް ވަރު ބޭންކްތަކުން މި ފޯރުކޮށްދެނީ. ބާކީ ޖެހެނީ ބްލެކް މާކެޓުން ނަގަން،" ރާއްޖެ އަށް މުދާ އެތެރެކުރާ ކުންފުންޏެއްގެ އިސް ބޭފުޅަކު ވިދާޅުވި އެވެ.\nރާއްޖެ އަށް މުދާ އެތެރެކުރާ ބޮޑެތި ބައެއް ކުންފުނިތަކުން ބުނާ ގޮތުގައި، ބްލެކް މާކެޓުން ބޮޑު އަގުގައި ޑޮލަރު ގަނެގެން ބާކީ ބޭންކްތަކުން ހޯދާ އިރު އެވްރެޖްކޮށް ޑޮލަރެއްގެ އަގު ޖެހިފައި ހުންނަނީ 16.90ރ. އަށެވެ.\nބާޒާރުމަތީގައި ބަޔަކު ޕިކަޕަކަށް މުދާ އަރުވަނީ: ކުރިއަށް އޮތް ދުވަސްތަކުގައި މުދަލުގެ އަގު އިތުރަށް އުފުލުމުގެ ފުރުސަތު ވަރަށް ބޮޑު -- ފޮޓޯ: އަހުމަދު އަވްޝަން /މިހާރު\n"އެއްވެސް ވިޔަފާރިވެރިޔަކު ހިޔެއް ނުވޭ ޝަކުވާކުރާނެހެނެއް ޑޮލަރު ނުލިބިގެނެއް. ޑޮލަރު ލިބޭ. ބައެއް ފަހަރު ބޭންކްތަކުން ވެސް އެ މީހުން ލާ ކޮމިޝަނެއް ލައިގެން ވެސް ޑޮލަރު ހަމަކޮށްދޭ. އެކަމަކު މައްސަލައަކީ ޑޮލަރުގެ އަގުތައް ބޮޑުވުން. އޭގެ ގެއްލުންް މި ވަނީ ރައްޔިތުންނަށް. އަޅުގަނޑުމެންނަށް ދިމާވާ މައްސަލައަކީ އެކި ފަހަރު އެކި އަގުތައް ޖަހަން ޖެހުން،" ވިޔަފާރިވެރިޔާ ވިދާޅުވި އެވެ.\nކޮވިޑަށް ފަހު އައި ހީނަރުކަމުގައި ވަރަށް ގިނަ މުދަލުގެ އަގު ހުރީ މައްޗަށް ގޮސްފަ އެވެ. ރަސްމީ ހިސާބުތަކުން އިންފްލޭޝަން ބޮޑުތަނުން މައްޗަށް ގޮސްފައި ނުވިޔަސް، ވިޔަފާރިވެރިން ބުނާ ގޮތުން ކުރިން ސުޕަމާކެޓަކުން 1000ރ. އިން ކުރެވޭ ބާޒާރު މިހާރު 1،400-1،500ރ. އަށް ނޫނީ ނުކުރެވޭނެ އެވެ.\n"ދުނިޔެ މިއޮތީ ފާޑަކަށް ހުއްޓިފައި. ރާއްޖޭގައި މުދަލުގެ ހަގީގީ އަގު ނުވެސް ފެނޭ. އޭގެ ސަބަބަކީ ވަރަށް ވާދަވެރި މާކެޓެއް އޮންނާތީ އަގު ބޮޑު ކުރަން ނުކެރޭތީ،"\n"ދުނިޔެ މިއޮތީ ފާޑަކަށް ހުއްޓިފައި. ރާއްޖޭގައި މުދަލުގެ ހަގީގީ އަގު ނުވެސް ފެނޭ. އޭގެ ސަބަބަކީ ވަރަށް ވާދަވެރި މާކެޓެއް އޮންނާތީ އަގު ބޮޑު ކުރަން ނުކެރޭތީ،" އެއް ވިޔަފާރިވެރިޔަކު ވިދާޅުވި އެވެ.\n"ކޮންޓެއިނަރުތައް މި ހުރީ ދުނިޔޭގެ އެކި ހިސާބުގައި ތާށިވެފައި. މުދާ އުފުލަން މި ޖެހެނީ ވާދަވެރިކަމުގައި ބޮޑު އަގު ހުށަހަޅައިގެން ބީލަން އުސޫލުން. ދެން ވިސްނާ މުދަލުގެ އަގު ބޮޑުވާނެވަރު."\nކުދި ވިޔަފާރިތަކަށް މިއީ ސުނާމީއެއް\nކޮވިޑާ ގުޅިގެން އައި ޑޮލަރުގެ ތާށި ކަމަށް އެމްއެމްއޭ އިން ވަނީ ބައެއް ފަސޭހަތައް ހަމަޖައްސައިދީފަ އެވެ. އާންމު ކާބޯތަކެތި އެތެރެކުރަން ބޭނުންވާ ޑޮލަރު ފޯރުކޮށްދިނުމުގައި ބޭންކުތަކުން ވެސް މުހިންމު ރޯލެއް ކުޅުނެވެ. އެކަމަކު އާދައިގެ ނުވަތަ މެދުފަންތީގެ ވިޔަފާރިވެރިންނާއި ގޭގޭގައިި ތިބެން އޮންލައިންކޮށް ވިޔަފާރިކުރަމުން އައި އެތައް ބަޔަކަށް ޑޮލަރުގެ ތާށިކަން ވެގެން ދިޔައީ އެ މީހުންގެ ވިޔަފާރި އަށް އައި ސުނާމީ އަކަަށެވެ.\nރާއްޖެއިން ބޭރުން އޮންލައިންކޮށް މުދާ ގެނެސްގެން އެތައް ބަޔަކު ދިރިއުޅުން ހަމަޖައްސަމުން އައިއިރު، ކާޑުތައް ލިމިޓް ކުރުމާއި މެދުފަންތީގެ ވިޔަފާރިތަކަށް ބޭނުންވާ ކުދިކުދި މުދާ ގެނައުމުގައި އެތައް ބަޔަކަށް މައްސަލަތައް ކުރިމަތިވެ، ޝަކުވާ ކުރި އެވެ. ބައެއް މީހުންގެ އާމްދަނީ މުޅިން ހުއްޓުމަކަށް އައިސް، ބައެއް ވިޔަފާރިތަކުން އަތް ދޫކޮށްލި އެވެ.\nބޭންކްތަކުން އެގޮތަށް އެކަން ކުރި މައިގަނޑު އެއް ސަބަބަކީ ވެސް، އެމްއެމްއޭ އިން ހަމަޖައްސައިފައިވާ އެކްސްޗޭންޖް ރޭޓަށް ޑޮލަރެއްގެ އަގު ނުފެތޭތީ އެވެ. ޓޫރިޒަމް އިންތިހާ އަށް ދަށްވެ، ޑޮލަރު ލިބުން އިންތިހާ އަށް ތާށިވުމާ އެކު ކުޑަ އަގެއްގައި ޑޮލަރުގެ ޓްރާންސެކްޝަންތައް ހިންގުމަކީ އިގްތިސާދީ ގޮތުން ބަލާއިރު ދެކޮޅު ޖެހޭނެ ކަމެއް ނޫން ކަމަށް ތަޖުރިބާކާރުން ވިދާޅުވެ އެވެ.\n"އޭގެ ގެއްލުން ހަގީގަތުގައި މިކުރީ އާންމުންނަށް. އެ މީހުން ބްލެކް މާކެޓުން ޑޮލަރު ގަނެގެން ވެސް އޮންލައިންކޮށް ވިޔަފާރި ކުރުމުގެ ބަންދުވީ،" އިގްތިސާދީ ތަޖުރިބާކާރަކު ވިދާޅުވި އެވެ.\n"އެންމެ ޓޫރިސްޓަކު ވެސް ނައިސް ތިން ހަތަރު މަސްވީމަ ޑޮލަރުގެ މާކެޓް މުޅިން ބޮއްސުން ލައި، މުދަލާއި ހިދުމަތުގެ އަގުތަކަށް މިއޮތީ ވަރަށް ބޮޑު އެނގުމެއް ވެފައި. މިއީ އަޅުގަނޑުމެން އިބުރަތް ލިބެން ޖެހޭނެ ކަމެއް."\nރާއްޖޭގެ އިގްތިސާދާއި ވިޔަފާރީގެ ތެރޭގައި މިހާރު ފެންނަމުން މިދަނީ އާ ސަފުހާއެކެވެ. މިއީ އިގްތިސާދީ ތަޖުރިބާކާރުން ވިދާޅުވާ ގޮތުން، ރާއްޖެ ކަހަލަ އެއް ސިނާއަތަކަށް ބަރޯސާ ވެފައިވާ ގައުމަކަށް ނަގައިދިން ވަރަށް ބޮޑު ފިލާވަޅެކެވެ. އެއް ބޭފުޅަކު ވިދާޅުވި ގޮތުގައި، އިމްޕޯޓަށް ބަރޯސާވުމާއި އެއް ސިނާއަތަކަށް މުޅި ގައުމު ދީލާލުމުގެ އެންމެ ބޮޑު ގެއްލުމެއް ކުރިމަތިވާ "ނަމޫނާ ގައުމަކަށް" މި ގައުމު އެބަ ވެ އެވެ. އެކަން ހިދުމަތާއި މުދަލުގެ އަގުތަކުން މަޑުމަޑުން އެބަ ފެންނަމުން ދެ އެވެ.\n17 ކޮމެންޓް, 22 ރިއެކްޝަންސް\nކޮންޓެއިނަރު އަގު އެހާ އެބޮޑުވީ ކީއްވެކަން ދިރާސާ ކޮށްލި ނަމަަ މި ލިޔުން ވަރަށް ފުރިހަމަ ވީސް.\nމިނީހުން ކިޔައިލިން ރާއްޖެއަށް ގެންނަ ހުރިހާ މުދާ އއތެރެކުރަނީ ލަންކާގެ މަހުޖަނެކޭ. އއކަމަށް ހައްލެއްގެންނަށް ޓްރާންސްޕޯޓުން ގަވާއިދެއް އެކުލަވާލިއޭ. އެއާއެކު ލަންކާގެ އެމަހުޖަނު ރާއްޖެއައިސް ދައުލަތުގެ ބޮޑުންނާ ގުޅާލައްވައިފިއޭ. އެހިންދު ކޮމެންޓްކުރި ފަރާތްތަކުން ބުނަމުން އައީ ޓްރާންޕޯރޓުގެ ޤަވާއިދު ވަޅުޖަހާނޭ. އެކަންވީ ހަމައެހެން އެޤަވާއިދު އިސްލާހުކުރަން ޖެހިގެން ވަޅުވަދެ އެދުވަހުން ފެށިގެންވަނީ ފިލާފައި. ނަޚުލާވެސް ވަނީ ފާޑެއްގެ ނިންޖެއްގަ.\nޑޮލަރުން ވިޔަފާރި ރައްޖޭގަ ކުރުން ހުތުވަން ޖެހޭ. ޑޮލަރު މާރުކޮއްފަ ދިވެހި ރިފިޔާއިން މުއާމަލާތު ކުރަން ޖެހޭއެބަ. ރާއްޖެ ނޫން ގަުމެއްނުދެކެން އަމިއްލަ ފައިސާއް އޮންނަ އިރު ޑޮލަރުން ޕޭކުރަންޖެހޭ. ވެސްޓާން ޔޫނިއަންއިންވެސް ޑޮލާނެގުން މަނާކުރަންވީ. އެހެން ގައުމުތަކުގަ ނަގަނީ އެގަުމުމެއްގެ ރުފިޔާ. މިތާ ނަގަނީ ޑޮލަރ. ބިދޭސީން އެހާ ގިނައު އެމީހުން ޑޮލާ ނުގަނެ އާއިލާ އަށް ފައިސާނުފޮނުވޭ. ރާއްޖޭގެ އެއްވެސްބަޔަކައް ޑޮލަރުން މުސާރަވެސް ނުދޭންވީ\nއެއްޒަމާނެއްގަ ހަޑޫ ބަސްތާއެއްވެސް ލިބޭ 1 ރުފިޔާ އަށް. މުޅި ދުނިޔޭގެ އިންފްލޭޝަން ބޮޑު އިރެއްގަ ހަމަ އެރޭޓުން ފްރައިޓް އަގުތަކަށްވެސް ބަދަލު އަންނާނެ. ތެލާ މަސައްކަތު މީހުންގެ އަގާ މީހަމަ ފެކްޓާސް. ފްރައިޓް ބޮޑުވެގެން އުޅެނީ ރާއްޖޭގައެއް ނޫން މުޅި ދުނިޔޭގަ. މީކީ ޑޮލަރާ ގުޅުންވެސް ހުރި ކަމެއްނޫން. މިހާރު ހުރި އަގުތަކަށް ބަދަލުވާން ފެށިފަހުން2އަހަރުވަނީ. މިހާރު މިވާހަަކަ ދައްކަނީ މިޔޯ.\nޑޮލަރުގެ މައްސަލަ ހައްލުކުރަން ފުރަތަމަ ކަމަކައް ރިސޯޓުތަކުންލިބޭ ގްރީންޓެކްސް ޓީޖީއެސްޓީ ބިމުކުލި ބޭރުން ރާއްޖެއަންނަ ސަފާރީތަކާ ފުލައިޓްތަކާ ފުލައިޓްޕާކިންފީ ލިބެނީ ޑޮލަރުންކަން ޔަގީން ކުރަންޖެހޭ ވެރިންނައް ތިބޭމީހުން އަމަލު ކުރާގޮތް މޮނިޓަރ ކުރަންޖެހޭ ކޮންމެސް ދިމާލެއް ފޫވެއްޓިފަ އެބަވޭ ވަރައްބޮޑައް އަންނަޓޫރިސްޓުންގެ އަދަދުވަނީ އިތުރު ދެންމިހެންވީމަ ޔަގީން ފޫވެއްޓިފަވަނީ މީގަމިތިބީ ވެރިންކަމައް ބެލެވެނީ\nމައްސަލައެއް ނޫން އެއީކީ. އިންޑިޔާ ގާތުގައި އާދޭސް ކޮއްގަނެގެން އެތިކޮޅެއް ހޯދާނީ. އަނެއްކާވެސް ރަގަޅު ދުވަސް ކޮޅެއް އަންނަ އިރައް އިންޑިޔާ-އައުޓް އޭ ކިޔައިގެން ނުކުމެ މުޒާހަރާ ކުރާނީ.\nމިކަމަށް ކިރިޔާވެސް އޮތް ހައްލަކީ ރާއްޖޭގެ ޝިޕިންކުންފުނި މިހާރަށްވުރެ ހަރުދަނާކޮށް ބޮޑުކުރުން . ރާއްޖެއަށް މުދާ ގެންނަ މައިގަނޑު ހައެއްކަ ބަދަރުން ގަވައިދުން ދަތުރު ކުރާނެ ބޮޑު ބޯޓެއް ޗާޓަރ ކޮށްގެން ނަމަވެސް ދުއްވަން ފަށަަންވީ ، އަމިއްލަ ކޮންޓޭނަރ ކޮޅެއްގަނެގެން ފަށަންވީ . މިހާރު ފްރޭޓް މިހުރި ރޭޓުން ދެކޮޅުޖެހި ފައިދާވެސް ވާނެ. ސަރުކާރުން ސީރިއަސްކޮށް މިކަމާއުޅެންވީ.\nތިބުނާ ވަރެއް ނުވޭ. ކޮވިޑްގައި އެއައި ރާޅާއެކު އުފުލުނު ޑޮލަރުގެ އަގު ކުޑަވެއްޖެ. އެއިރަށްވުރެ ފްރައިޓް އަގުވެސް ތިރި ވެއްޖެ. މިއުޅެނީ މިނިމަމް ވޭޖް އަންނަކަން އެނގިގެން ބޮޑެތި ވިޔަފާރިވެރިން ކުރިއާލާ މުދަލުގެ އަގު ބޮޑުކުރަން. ނޫސްތަކުން މި ޕްރޮޕެގެންޑާއަށް ހިއްވަރު ނުދިނުން އެދެން. ވިޔަފާރިވެރިން މުޅިންވެސް ކިޔަނީ ފައިދާއެއް ނުވެއޭ. އެކަމު ކޮންމެ މީހެއްގެ ތިން ހަތަރު ބިން އެބަ އޮވޭ ގަނެލާފަ ހުޅުމާލެއިން. މިއީވެސް އަރަތެންނު\nރާއްޖޭގާ ހައްދުފަހަނައަޅައިގެންދާވަރަށް ދަނޑުވެރިކަންކުރާންއުޅޭށޭ. އިބުރާހީމާ އެކަމާ ވިސްނާ ފިކުރުކުރާށޭ.\n99% އިމްޕޯޓަށް ބަރޯސާ ވެފައި އޮތް ގައުމެއް، ކީކުރަން ގެންގުޅޭ އަމިއްލަ ރުފިޔާއެ.. ދިވެހި ރުފިޔާ އުވާލަންވީ ނުވަންޔާ


ކާފިރުކަމުގެ ތަޢުރީފާއި އޭގެ ވައްތަރުތައް 1 – DhiSalafiyyah\nއަޞްލު ލިޔުއްވީ:صالح بن فوزان الفوزان\nތަރުޖަމާ:أبو بكر إبراهيم علي\nބަހުގެ އަޞްލަށް ބަލާއިރު ކުފުރު މި ލަފްޒުގެ މާނައީ މަތިޖަހާ ބަންދުކުރުމެވެ. ނުވަތަ ނިވާކުރުމެވެ. ޝަރީޢަތުގެ އިޞްޠިލާޙުގައި ކުފުރަކީ، އީމާންކަމުގެ އިދިކޮޅެވެ. އެހެނީ ކާފަރުކަމަކީ ﷲއާއި އަދި އެ ކަލާނގެ ރަސޫލުންނަށް އީމާންނުވުމެވެ. އެދެފަރާތް ދޮގުކުރިޔަސް ނުކުރިޔަސް ހަމަހަމައެވެ. އަދި ކިޔެއްހެއްޔެވެ. ޝައްކު އުފެދިގެން ނުވަތަ މޫނު އަނބުރާލައި ނަމަވެސް ނުވަތަ ޙަސަދަވެރި ވެގެންނަމަވެސް ނުވަތަ ބޮޑާކަމުން ނުވަތަ ރަސޫލުންނާ ތަބަޢަވުމަށް ހުރަސްއަޅާފަދަ ބައެއް ކަންކަމާއި ތަބަޢަ ވެގެންނަމަވެސް ފަރުވާލެއް ނެތެވެ. އަދި ﷲ އާއި އެކަލާނގެ ރަސޫލުން ދޮގުކުރުމުގެ ކާފަރުކަންބޮޑުވިޔަސް މެއެވެ. އެބަހީ: ﷲ އާއި އެކަލާނގެ ރަސޫލުން ދޮގުކުރުމާއި އެކު އެދެފަރާތަށް އީމާން ނުވިނަމަ އަދި ކާފަރުކަން ބޮޑުވެގެން ވެއެވެ. އެދެފަރާތް ދޮގުކުރުމެއްނެތި އެދެފަރާތަށް އީމާންނުވުމީވެސް ކާފަރުކަމެވެ. ކުރީ ޢިބާރާތުގައި އެވަނީ އެވާހަކައެވެ. والله أعلم. އަދި ހަމަ އެފަދައިން ރަސޫލުބޭކަލުންގެ ރަސޫލުކަން އެއީ ތެދުކަން ޔަޤީންވުމާއިއެކު ޙަސަދަވެރިކަމުންދޮގުކުރި މުލްޙިދު މީހާވެސް ކާފަރުކަން ބޮޑުވެގެން ވެއެވެ. (مجموع فتاوى ابن تيمية)\nކާފަރުކަން ހުރީ ދެވައްތަރަކަށެވެ.\nކާފަރުކަމުގެ ފުރަތަމަ ވައްތަރު: އެއީ އިސްލާމްދީނުން ބޭރުވާ ބޮޑު ކާފަރުކަމެވެ. އެކަންހުރީ ފަސްބަޔަކަށެވެ.\n1- ފުރަތަމަބައި: އެއީ ދޮގުކުރުމުގެ ކާފަރުކަމެވެ. އޭގެ ދަލީލަކީ ﷲ ތަޢާލާގެ ބަސްފުޅެވެ.﴿وَمَنْ أَظْلَمُ مِمَّنِ افْتَرَىٰ عَلَى اللَّهِ كَذِبًا أَوْ كَذَّبَ بِالْحَقِّ لَمَّا جَاءَهُ ۚ أَلَيْسَ فِي جَهَنَّمَ مَثْوًى لِلْكَافِرِينَ﴾ [العنكبوت:٦٨]މާނައީ: ﷲ ތަޢާލާއަށް ބޮޑުދޮގެއް އުފައްދައިގެންފި މީހަކަށްވުރެ ވަކީންބޮޑު އަނިޔާވެރިއަކީ ކާކުހެއްޔެވެ؟ އެބަހީ: އެޔަށްވުރެ ބޮޑު އަނިޔާވެރިއަކު ނުވެއެވެ. ނުވަތަ އޭނާގެ ގާތަށް ޙައްޤު އައިހިނދު އެބަހީ ޙައްޤާއިގެން ރަސޫލުބޭކަލުން ވަޑައިގެންހިނދު އެޙައްޤު ދޮގުކުރި މީހަކަށްވުރެ ވަކިންބޮޑު އަނިޔާވެރިޔަކީ ކާކުހެއްޔެވެ؟ އަޅެފަހެ ކާފަރުންގެ ޖާގައެއްކަމުގައި ނަރަކަ ނުވޭ ހެއްޔެވެ. މިއެވެ.\n2- ދެވަނަބަޔަކީ: ތެދުކުރުމާއި އެކުވެސް ބޮޑާކަމާ މަނާވެގަތުމުގެ ކާފަރުކަމެވެ. އޭގެ ދަލީލަކީ ﷲ ތަޢާލާގެ ބަސްފުޅެވެ. ﴿وَإِذْ قُلْنَا لِلْمَلَائِكَةِ اسْجُدُوا لِآدَمَ فَسَجَدُوا إِلَّا إِبْلِيسَ أَبَىٰ وَاسْتَكْبَرَ وَكَانَ مِنَ الْكَافِرِينَ﴾ [البقرة :٣٤]މާނައީ: އަދި އާދަމުގެފާނަށް ސަޖިދަ ކުރާށޭ މަލާއިކަތް ބޭކަލުންނަށް ތިމަން ރަސްކަލާނގެ ވަޙީކުރެއްވި ހިނދު ފަހެ އިބިލީސް މެނުވީ އެންމެހާ މަލާއިކަތް ބޭކަލުން ސަޖިދަ ކުރެއްވިއެވެ. އެސޮރު މަނާވެގަތީ އެވެ. އަދި ބޮޑާވެގަތީއެވެ. އަދި އެސޮރުވީ ކާފިރުންގެ ތެރެއިންނެވެ. މިއެވެ.\n3- ތިންވަނަބަޔަކީ: ޝައްކުވުމުގެ ކާފަރުކަމެވެ. އެއީ ހީކުރުމުގެ ކާފަރު ކަމެވެ. އޭގެ ދަލީލަކީ ﷲތަޢާލާގެ ބަސްފުޅެވެ. ﴿وَدَخَلَ جَنَّتَهُ وَهُوَ ظالِمٌ لِنَفْسِهِ قالَ ما أَظُنُّ أَنْ تَبِيدَ هذِهِ أَبَدًا (35)وَما أَظُنُّ السَّاعَةَ قائِمَةً وَلَئِنْ رُدِدْتُ إِلى رَبِّي لَأَجِدَنَّ خَيْرًا مِنْها مُنْقَلَبًا (36) قالَ لَهُ صاحِبُهُ وَهُوَ يُحاوِرُهُ أَكَفَرْتَ بِالَّذِي خَلَقَكَ مِنْ تُرابٍ ثُمَّ مِنْ نُطْفَةٍ ثُمَّ سَوَّاكَ رَجُلًا (37) لكِنَّا هُوَ اللَّهُ رَبِّي وَلا أُشْرِكُ بِرَبِّي أَحَدًا (38)﴾[الكهف]މާނައީ “އޭނާގެ ނަފްސަށް އަނިޔާވެރިވެގެންވާ ޙާލު އޭނާގެ ބަގީޗާއަށް ވަނެވެ. އަދި ބުންޏެވެ. އަހުރެންނަށް ހީވާ ގޮތުގައި ދުވަހަކުވެސް މިތަކެތި ހަލާކުވެ ބަރުބާދު ވެގެން ނުދާނެއެވެ. އަދި އަހުރެންނަށް ހީވާގޮތުގައި ޤިޔާމަތް ޤާއިމް ނުވާނެއެވެ. އަދި އަހުރެންގެ ރައްބުގެ ޙަޟްރަތަށް ދެވިއްޖެއްޔާ މިއަށްވުރެ ރަނގަޅު މާހެޔޮތަނެއް އެނބުރި، ދެވޭ ތަނެއްގެ ގޮތުން އަހުރެން ދެކޭނޫއެވެ. އޭނާގެ އެކުވެރިޔާ އޭނާޔާ އިދިކޮޅަށް ވާހަކަ ދައްކާ ޙާލު އޭނާޔާ ދިމާލަށް ބުންޏެވެ. ކަލޭ ވެލިން ހައަދަވައި ދެން ނުޠްފާ އަކުން ހައްދަވައި ދެން ފުރިހަމަ ފިރިހެނަކަށް ބަރާބަރުކޮށްދެއްވި ކަލާނގެއަށް ކާފަރު ވެއްޖައީމުއެވެ. އެހެނެއްކަމަކު އަހުރެން އަހުރެންގެ ރައްބާއި ހަމަ އެކަކާއިވެސް ޝަރީކުކޮށް ބައިވެރިކޮށް ނުހަދާނަމެވެ. މިއެވެ. (ނުޠްފާގެ މާނައަކީ މަނިތިއްކެވެ.)\n4- ހަތަރުވަނަބަޔަކީ: އެނބުރި ފުރަގަސްދީ ޤަބޫލު ނުކުރުމުގެ ކާފިރު ކަމެވެ. އޭގެ ދަލީލަކީ ﷲ ތަޢާލާގެ ބަސްފުޅެވެ. ﴿وَالَّذِينَ كَفَرُوا عَمَّا أُنْذِرُوا مُعْرِضُونَ﴾ [الأحقاف: ٣] މާނައީ: ކާފިރުވި މީސްތަކުން (ދަންނައެ!) އެމީހުން އެވަނީ އެމީހުންނަށް އިންޒާރު ކުރެވޭ ބިރުގެންނެވޭ ކަންތައްތަކާއި މެދު އެނބުރި ފުރަގަސްދޭ ބަޔަކުކަމުގައެވެ.”\n5- ފަސްވަނަބަޔަކީ: ނިފާޤު ކަމުގެ (ދެފުށްދެގޮތްކަމުގެ) ކާފަރުކަމެވެ. އޭގެ ދަލީލަކީ ﷲތަޢާލާގެ ބަސްފުޅެވެ. ﴿ذَٰلِكَ بِأَنَّهُمْ آمَنُوا ثُمَّ كَفَرُوا فَطُبِعَ عَلَىٰ قُلُوبِهِمْ فَهُمْ لَا يَفْقَهُونَ﴾ [المنافقون: ٣]މާނައީ: “އެގޮތަކީ ހަމަކަށަވަރުން އެމީހުން އީމާންވިއެވެ. ދެން ކާފަރުވީއެވެ. އަދި އެމީހުންގެ ހިތްތަކުގެ މަތީގައް ސިއްކަޖެހެވި ބަންދުވެގެން ވެއެވެ. ފަހެ އެމީހުންނަކަށް ނުވިސްނޭނެއެވެ. މިއެވެ. (ނުނިމޭ)


ކުނާލް: "ކޮއި ޖާނެ ނާ" އިން ފެނިގެން ދާނެ.\n16 ޖެނުއަރީ 2019 - 06:45\nއެކްޓަރު ކަމަލް ހަސަންގެ ވަދާއީ ފިލްމު "އިންޑިއަން 2" ގެ ފުރަތަމަ ޕޯސްޓަރު ދައްކާލައިފި އެވެ.\nމި ފިލްމަކީ އޭނާ ވަރަށް ތަފާތު ގޮތަކަށް ފެނިގެން ދާނެ ފިލްމެކެވެ. އަދި ރިލީޒް ކުރާނެ ތާރީހެއް އިއުލާންކޮށްފައި ނުވާ "އިންޑިއަން 2" އަކީ މިދިޔަ އަހަރު ރިލީޒް ކުރި އިންޑިއާގެ އެންމެ އަގު ބޮޑު ފިލްމު ރަޖްނީނާކްތުގެ "2.0" ގެ ޑައިރެކްޓަރު ޝަންކަރު ޑައިރެކްޓް ކުރާ ފިލްމެކެވެ.\nމި ފިލްމަކީ ޝަންކަރު ކަމަލް ހަސަނާ އެކު 1996 ގައި ގެނެސް ދިން "އިންޑިއަން" ގެ ދެވަނަ ބައެވެ. ފިލްމުގެ ޝޫޓިން މި މަހުގެ 18 ވަނަ ދުވަހު ފަށާ އިރު، ފިލްމު ރަސްމީކޮށް ލޯންޗް ކުރީ މިދިޔަ ނޮވެމްބަރު މަހުގެ7ގައި ފާހަގަ ކުރި ކަމަލްގެ 64 ވަނަ އުފަން ދުވަހާ ދިމާކޮށެވެ.\n"އިންޑިއަން 2" ގެ ބަތަލާއަކީ ސައުތު ފިލްމު އިންޑަސްޓްރީގެ ޒުވާން ބަތަލާ ކާޖަލް އަގަރްވާލް އެވެ.\nމި ފިލްމަށް ފަހު އެކްޓިން ކެރިއަރު ކަމަލް ނިންމައިލާ އިރު، އޭނާ ދާދި ފަހުން ވަނީ "މައްކަލް ނީދީ މައިއަމް" ގެ ނަމުގައި ސިޔާސީ ޕާޓީއެއް ވެސް އުފައްދައިފަ އެވެ. ކަމަލް ބުނި ގޮތުގައި "އިންޑިއަން 2" އަށް ފަހު އޭނާ ދެން ހަރަކާތްތެރި ވާނީ ސިޔާސީ މަސައްކަތުގަ އެވެ.\n"ސެކްޝަން 375" ގެ ޝޫޓިން ފަށައިފި\nއިންޑިއާގެ އަންހެނުންގެ ހައްގުތަކާ ބެހޭ ގާނޫނު 375 ގެ ބޭނުން ނަހަމަ ގޮތުގައި ހިފާ މައްސަލަ އަށް ބިނާކޮށް ހދާ ކޯޓް ޑްރާމާ "ސެކްޝަން 375" ގެ ޝޫޓިން ފަށައިފި އެވެ.\nMahurat shot of our film, #Section375. Shoot begins today.@itsBhushanKumar @KumarMangat @AbhishekPathakk #AjayBahl #AkshayeKhanna @RichaChadha @mynameRahulBhat @PanoramaMovies pic.twitter.com/nAwuv6JDBR\n— TSeries (@TSeries) January 14, 2019\nމި ފިލްމުގެ ކާސްޓުންނަކީ އަކްޝަޔާ ކަންނާ، ރިޗާ ޗައްޑާ އަދި ރާހުލް ބަޓެވެ. ބުޝަން ކުމާރުގެ ޓީ ސީރީޒުން ޕްރޮޑިއުސް ކުރާ ފިލްމުގެ ޑައިރެކްޓަރަކީ އަޖޭ ބާލް އެވެ.\n"ސެކްޝަން 375" ގައި ރިޗާ އާއި އަކްޝަޔޭ ފެނިގެން ދާނީ ވަކީލުންގެ ރޯލުންނެވެ. އެގޮތުން އެ ރޯލްތަކަށް ތައްޔާރުވުމުގެ ގޮތުން އެ މީހުން ވަނީ ޕްރޮފެޝަނަލް ވަކީލުންނާ ބައްދަލުކޮށް، ވަކީލުކަން ކިޔައިދޭ ބައެއް ޔުނިވަސިޓީތަކަށް ވެސް ޒިޔާރަތްކޮށް، ފިލްމަށް ތައްޔާރީތައްވެފަ އެވެ.\n"ކޮއީ ޖާނޭ ނާ" ގައި ކުނާލާއި އަމީރާ\nޓީ ސީރީޒުން އުފައްދާ ސައިކޮލޮޖިކަލް ތުރިލާގެ ކާސްޓަށް ކުނާލް ކަޕޫރާއި އަމީރާ ދާސްތޫރު ހަމަޖައްސައި ފިލްމު "ކޮއީ ޖާނޭ ނާ" ގެ ޝޫޓިން ފަށައިފި އެވެ.\nMahurat shot!🎬#KoiJaaneNa begins in Panchgani today. A psychological thriller starring @kapoorkkunal & @amyraDastur93, produced by @itsBhushanKumar. @hajeeamin directs.\nReleases 11th October. pic.twitter.com/OHKnvVmZAw\n— TSeries (@TSeries) January 15, 2019\nމި އަހަރުގެ އޮކްޓޯބަރު މަހުގެ 11 ވަނަ ދުވަހު ރިލީޒް ކުރަން ތާވަލުކޮށްފައިވާ މި ފިލްމުގެ ޑައިރެކްޓަރަކީ އަމީން ހާޖީ އެވެ.\n"ރަންގް ދެ ބަސަންތީ" އާއި "ޑޮން 2" ފަދަ ފިލްމުތަކުގައި މަސައްކަތްކޮށްފައިވާ ކުނާލް އެންމެ ފަހުން ފެނިފައި ވަނީ މިދިޔަ އަހަރު ރިލީޒް ކުރި އަކްޝޭ ކުމާރުގެ ކްރިކެޓް ފިލްމު "ގޯލްޑް" އިންނެވެ.\nމިދިޔަ އަހަރު ރިލީޒް ކުރި "ކާލަނާންޑީ" އާއި "ރާޖްމާ ޗާވަލް" އިން ފެނިގެން ދިޔަ އަމީރާ ދެން އެންމެ އަވަހަށް ފެންނާނެ ފިލްމަކީ ކަންގަނާ ރަނާވަތާއި ރާޖްކުމާރު ރާއޯއާ އެކު ފިލްމު "މެންޓަލް ހޭ ކިޔާ" އިންނެވެ. އެ ފިލްމު ރިލީޒް ކުރާނީ އަންނަ މާޗް މަހުގެ 29 ގަ އެވެ.\nއޮމަންގްއާ އެކު ދަރްޝަން ތިން ވަނަ ފިލްމަކަށް\nއޮމަންގް ކުމާރުގެ "ސަރަބްޖީތު" އާއި އާއި "މޭރީ ކޮމް" ގައި ސަޕޯޓިން ރޯލްތަކެއް ކުޅެފައިވާ ދަރުޝަން ކުމާރު، އޭނާގެ ތިން ވަނަ ފިލްމަކަށް ސޮއިކޮށްފި އެވެ.\n@darshankumaar so happy that you are on board with us !! I am super excited .. that life makes us cross paths time and again .. #pmnarendramodi #truebonding #superguys #actor #director @omungkumar @LegendStudios1 ❤🙏 pic.twitter.com/iVcXwlT7rA\n— vanita omung kumar (@Vanita_ok) January 15, 2019\nއެއީ މިދިޔަ ހަފުތާގައި އިއުލާން ކުރި އޮމަންގްގެ "ޕީއެމް ނަރެންދުރަ މޯދީ" އަށެވެ. ވިވެކް އޮބެރޯއީ މޯދީގެ ރޯލް ކުޅޭ ފިލްމަށް ދަރުޝަން ސޮއި ކުރި ނަމަވެސް އޭނާ ކުޅޭނީ ކޮން ކެރެކްޓާއެއް ކަމެއް އަދި ނޭނގެ އެވެ. އެކަމަކު ދަރުޝަން ފެނިގެން ދާނީ ހަމަ ސިޔާސީ މީހެއްގެ ރޯލުންނެވެ.\nމި ފިލްމުގެ ޝޫޓިން ކުރިއަށް 10 ވަރަކަށް ދުވަހުގެ ތެރޭގައި ފަށާނެ އެވެ. "ޕީއެމް ނަރެންދުރަ މޯދީ" ރިލީޒް ކުރާނެ ތާރީހެއް އަދި އިއުލާނެއް ނުކުރެ އެވެ.\nއިތުރު ލިޔުންތައް ބޮލީވުޑް ވިވެކް އޮބްރޯއީ


Opinion: Sarukaarah mi kan kuran keren eba jehey! | Mihaaru\nރާއްޖޭގެ ބޯޑަރުތައް ބަންދުކުރުމުން ރިސޯޓެއްގައި ތިބި އެންމެ ފަހު ގެސްޓުންނަށް އެ ރިސޯޓްގެ ބައެއް މުވައްޒަފުން މޫދަށް ފުންމާލައިގެން އަލްވަދާއު ކިޔަނީ: ޓޫރިސްޓުންނަށް އަލުން މަރުހަބާ ކިޔަން ޖެހޭ ވަގުތު ވެސް ޖެހިއްޖެ\n13 ޖޫން 2020 - 10:39 40 comments\nކޮވިޑް-19ގެ ބަލި ފެތުރުނަ ނުދޭން، އެހެން ގައުމުތަކެކޭ އެއްގޮތަށް ރާއްޖެއިން ހިތްވަރު ކުރަމުން އަންނަ އިރު، މި ކަމުން ސަލާމަތްވެގެން ނުވަތަ ސަލާމަތްވުމުގެ މަގުމަތީގައި، އަންނަ ހޯމަދުވަހު އާންމުންނަށް އެ ނުކުމެވެނީ ކުރިން އަހަރެމެން އުޅެމުން އައި އިގުތިސާދުގެ ތެރެއަކަށް ނޫނެވެ: ގައުމު މި އޮތީ ހިތަށް ވެސް ނުގެނެވޭ ފަދަ ދަތި ހާލެއްގަ އެވެ.\nހަމައެކަނި މިދިއަ މަހު ދައުލަތަށް ވަން އާމްދަނީއަށް ބަލާލަމާ ހިނގާށެވެ: އެންމެ 206 މިލިއަން ރުފިޔާ އެވެ. މިދިއަ އަހަރުގެ މޭ މަހު އެ ނިސްބަތް ހުރީ އެއް ބިލިއަން ރުފިޔާގަ އެވެ. ކޮރޯނާވައިރަސްއާ އެކު ރާއްޖޭގެ ވެރިރަށުގެ އަދި އިގުތިސާދީ ގޮތުން އެންމެ ވަރުގަދަ ސިޓީގެ އެންމެން ގޭގައި ތިއްބާ ދައުލަތުގެ މުއްސަނދިކަމުން ވެސް އެ އުނިވެގެން ދިޔައީ 80 ޕަސެންޓެވެ.\nމިއީ އާދައިގެ ހާލަތެއް ނޫނެވެ. މިހާރު ދައުލަތް ހިންގަމުން އެ އަންނަނީ، ރާއްޖޭގެ ތާރީޚުގައި ވެސް ނުދެކޭ މިންވަރަށް ކުރު މުއްދަތެއްގައި ގިނަ އަދަދެއްގެ ފައިސާ މަރުކަޒީ ބޭންކުން ނަގައިގެންނެވެ. އެގޮތުން މިދިއަ ދެ މަސް ދުވަހު ނެގި ދެ ބިލިއަން ރުފިޔާއަކީ ފައިސާ ޗާޕްކުރުން ކަމަށް ވިޔަސް، ނުވަތަ އެހެން ނަމެއް ކިޔަސް، ތަޖުރިބާކާރުން ބުނަނީ، ނަތީޖާއަކަށް ވާނީ ހަމަ އެކައްޗެއް ކަމަށެވެ: ރުފިޔާގެ އަގު ވެއްޓޭނީ އެވެ. އެކަމުގެ ނުބައި އަސަރުން އަރައިގަންނަން، އިގުތިސާދީ ތަޖުރިބާކާރުން ބުނާ ގޮތުގައި، ސަރުކާރުން ރަނގަޅު އެތައް ކަމެއް، އުނދަގޫ އެތައް ކަމެއް، ކުރިއަށް އޮތް ތަނުގައި، ކުރަން ޖެހޭނެ އެވެ.\nހޯމަދުވަހު އަހަރެމެން މަޑުމަޑުން ގޭބަންދުން ވީއްލި، އަވީގެ ތެރެއަށް ނުކުމެ، މާހައުލުގެ ހިތްހަމަޖެހުން ހޯދަން ފުރުސަތު ލިބޭނެ އެވެ. ކެތްތެރިކަމާ އެކު ދެ މަސް ދުވަސް ގޭގައި ހޭދަކުރުމަކީ، މި ބަލިމަޑުކަމުން މި މިންވަރަށް ވެސް އަރައިގަތުމަށް ސަރުކާރަށް ދިވެހި ރައްޔިތުން ދިން ވަރަށް ބޮޑު އެއްބާރުލުމެކެވެ. ގައުމަށް ވެދިން ގުރުބާނީއެކެވެ. އެކަމަކު އެހާ ހިސާބުން މީގެ ހުރިހާ ނަތީޖާއެއް ލިބި، ހުރިހާ ތަޖުރިބާތަކެއް ކުރެވުނީ ކަމަށް، އެއްވެސް މީހަކު ބަލައިގެންނުވާނެ އެވެ. މިއީ ކުރިއަށް އޮތް އުނދަގޫ ދުވަސްތަކެއްގެ ކޮޅުމައްޗެވެ. އިގުތިސާދު އަލުން ރާވައި، ކުރީގެ އާމްދަނީ ލިބޭނެ ފެންވަރަށް ގައުމު ދުއްވައިގަންނަން ދުވަސް ނަގާނެކަން، ބައެއް ފިހާރަތަކާއި ހޮޓާ/ރެސްޓޯރެންޓް/ކެފޭތަކަށް ނަޒަރު ހުއްޓާލިޔަސް ލަފާކޮށްލެވޭނެ އެވެ.\nކޮވިޑް-19 އަށް ގައުމު ބަންދުނުކޮށް ކުރިއަށް ދެވޭނެ އެއްވެސް ގޮތެއް ސަރުކާރަކަށް ނެތެވެ. އެހެންކަމުން ރާއްޖޭގެ އިގުތިސާދުގެ މައި އިންޖީނު، ޓޫރިޒަމް، ހުއްޓިފައި އޮންނަތާ ތިން މަސް ވީ އެވެ. އެ އިންޖީނު ނިންވާލުމާ އެކު، އެހެން ދާއިރާތަކުގެ ހަރަކާތްތަކަށް ވެސް މަޑުޖެހުން އައިސް، ސަރުކާރުގެ އާމްދަނީއެކޭ އެއްގޮތަށް ހުރިހާ އެންމެންގެ ޖީބަށް ވެސް އޭގެ ނޭދެވޭ އަސަރުކޮށްފި އެވެ. އެންމެ މުއްސަނދި މީހާ އިން ފެށިގެން އެންމެ ނިކަމެތި މީހާ ވެސް އޭގެ ތެރޭގައި ހިމެނިގެންނެވެ.\nމިހާރު މި އޮތީ ދެން އޮތް ހަރުފަތަށް ވެސް ކެރިގެން ނުކުންނަން ސަރުކާރަށް ޖެހިފަ އެވެ. ކެރިގެންނޭ މި ދެންނެވީ، ރާއްޖެއަށް މާކެޓް އޮތް ނަމަ އެ އޮތް ދިމާލަކަށް ޓޫރިސްޓުން ގެންނަން ހުއްދަނުދީ މަޑުން ނުތިބުމެވެ. މިއީ ފަސޭހަ ނިންމުމެއް ނޫނެވެ. އެކަމަކު މީގެ ކުރީގެ އެއްވެސް ސަރުކާރަކަށް، އެއްވެސް މަހުޖަނަށް، އެއްވެސް ރިސޯޓަކަށް، އަދި އާންމު ދިވެއްސަކަށް ވެސް މި ނިކަމެތި ހާލަތެއް ކުރިމައްޗެއް ނުވެ އެވެ. އެހެންކަމުން މި ހާލަތުން އަރައިގަތުމުގެ ފިޔަވަޅުތައް ވެސް، އާންމު ހާލަތްތަކާ ތަފާތުވާން ޖެހެ އެވެ. މިދިއަ ޑިސެމްބަރު މަހު ނަމަ، ބައެއް ރިސޯޓްތަކުގެ ވެރިންގެ "ބަސްއަހައިގެން" ސަރުކާރަށް ބައެއް ކަންކަން "ގުރުބާންކޮށްލެވުނީ"ހެވެ. އެކަމަކު މިއީ ޑިސެމްބަރު މަހު އަހަރެމެން ދިރިއުޅުނު ރާއްޖެއެއް ނޫނެވެ. މިހާރު މި އޮތީ "ޑިސެމްބަރު މަހުގެ ރާއްޖެއަށް" ލިބުނު އާމްދަނީގެ ކުޑަ އެތިކޮޅެއް ނަމަވެސް ހޯދޭތޯ ސަލާން ޖަހަން މަޖުބޫރުވެފަ އެވެ.\nލޮކްޑައުންގއަި ޒުވާން އަންހެނަކު ފިހާރައެއްގައި: އިގުތިސާދީ ގޮތުން ރާއްޖެއަށް މިހާރު ވެސް ވަނީ ބޮޑު ވެއްޓުމެއް ކުރިމަތިވެފައި .-- ފޮޓޯ: ނިޝާން އަލީ / މިހާރު\nޖުލައި މަހު ރާއްޖޭގެ ބޯޑަރު ހުޅުވަން ސަރުކާރުން ވަނީ ނިންމައިފަ އެވެ. އެކަމަކު ބޯޑަރު ހުޅުވުމަކުން އަދި ނުނިމެ އެވެ. ރާއްޖެއަށް ޓޫރިސްޓުން އެންމެ ގިނައިން އަންނަ ގައުމުތަކުގެ ރައްޔިތުން ވެސް ތިބީ ކޮވިޑް-19 އާ ދުރުވާން ފިޔަވަޅުތައް އަޅައިގެންނެވެ. އެހެންކަމުން ޓޫރިޒަމް ފޯކަސްކުރަން ޖެހިފައި މި އޮތީ ދަތުރުކުރަން ތިބި އާންމުންނަށް ނަޒަރު ހުއްޓާލައިގެންނެއް ނޫނެވެ. ހަމައެކަނި އެ ސަބަބަށް ވިސްނާލިޔަސް އެނގެނީ ހާއްސަ ގޮތް ގޮތުން (އަމިއްލަ ޖެޓްތަކުގައި) އަންނަން ތިބި އަދި ފައިސާ ހުރި ޓޫރިސްޓުންނަށް މި ވަގުތު ވެސް އެ ފުރުސަތު ފަހިކޮށްދޭން ޖެހޭ ކަމެވެ. އެއީ އެންމެ މަތީ ފެންވަރުގެ ރިސޯޓްތަކަށް ސަރުކާރުން ފޭވަކުރުން ކަމަށް، މި ހާލަތުގައި ބެލޭކަށް ނެތެވެ.\nމިދިއަ އަހަރުގެ ފުރަތަމަ ހަ މަސް ދުވަސް ރާއްޖެ ތަޖުރިބާކުރީ ޓޫރިޒަމްގެ ވަރަށް ބޮޑު ކުރިއެރުމެކެވެ. މޭ މަހު ވެސް ހުރީ އޭގެ ކުރީ އަހަރަށް ވުރެ 10 ޕަސެންޓް (އައި ޓޫރިސްޓުންގެ އަދަދު: 103،022) މަތީގަ އެވެ. އަދި ޖޫން ނިންމީ 21 ޕަސެންޓްގެ ކުރިއެރުމެއް (ޓޫރިސްޓުންގެ އަދަދު: 113،475) ހޯދައިފަ އެވެ. އެކަމަކު މި އަހަރުގެ އެ ދެ މަސް ވެސް އެ ދިޔައީ ގާތްގަނޑަކަށް ސުމަކުންނެވެ. ރާއްޖޭގައި ނުދެވި ތިބި، ނުވަތަ ލޮކްޑައުންއާ އެކު، އަމިއްލަ ގައުމުގެ ހާލަތަށް ވެސް ބަލާފައި، މަޑުކުރެވޭ ފަދަ މަދު މުއްސަނދިންކޮޅެއް ނޫނީ، ރިސޯޓްތަކުގައި ނެތެވެ.\nމި ހިތްދަތި ތަޖުރިބާ އިން އަރައިގަތުމަށް ފުރަތަމަ ކުރަން ޖެހޭ މަސައްކަތް ވެސް މި އޮތީ ސަރުކާރުގެ އަތުގަ އެވެ: އަންނަން ތިބި ބަޔަކަށް ވިއްޔާ ވީހާވެސް އަވަހަކަށް ހުޅުވާލަންވީ އެވެ. މިހާރު ހުސްކޮށް އޮތް ދައުލަތުގެ ތިޖޫރިއަށް އެއިން ކޮންމެ ޓޫރިސްޓަކު ވެސް ކޮންމެވެސް އެއްޗެއް ވައްދައިދޭނެ އެވެ. އެ ބަޔަކު ތިބޭ ރިސޯޓްގެ މުވައްޒަފުންގެ ޖީބަށް ކޮންމެވެސް އަސަރެއްކުރާނެ އެވެ. މަތިންދާބޯޓު ޖައްސާ އެއާޕޯޓަށް އާމްދަނީއެއް ވެސް ލިބޭނެ އެވެ.\nރާއްޖޭގެ ރީތި މޫދަކާއި ގޮނޑުދޮށް: މި ހުސްކަން ފިލުވާލައިގެން ނޫނީ ރާއްޖެއަށް އާމްދަނީއެއް ނުލިބޭނެ\nރާއްޖޭގައި މަތީ ފަންތީގެ ރިސޯޓް ހިންގާ ބައެއް މަހުޖަނުން، އެމީހުންގެ ކުރީގެ އާދަކާދަ ފޫދުއްވާލައި، މީޑިއާތަކަށް އިންޓަވިއު ދެމުން އެ އަންނަނީ ހަމައެކަނި އެމީހުންގެ އަމިއްލަ ފައިދާއަށް އިސްކަންދީގެން ކަން، މި ހާލަތުގައި ބުނެވޭކަށް ނެތެވެ. ގައުމުގެ މި ހުއްޓުމަށް ކިރިޔާ ވެސް ދިރުމެއް އަންނާނީ، އެ މީހުން އެ ބުނާ ގޮތަށް، ކޮންމެވެސް ގޮތަކުން އެ ފުރުސަތު ހުޅުވާލައިގެންނެވެ. އެކަމަކު ސަރުކާރުގެ ޖެހިލުންވުންތަކެއް އެބަ ހުއްޓެވެ. ފުރަތަމަ ފުރުސަތު ދެނީ އަމިއްލަ ޖެޓްތަކުގައި އަންނަ މަތީ ފަންތީގެ ޓޫރިސްޓުންނަށް ކަމަށް "މިހާރު" އަށް އެނގުނު ވާހަކަ އިއްޔެ ލިއުމުން ވެސް، ސަރުކާރުގެ ބައެއް ވެރިންގެ ހިތްހަމަނުޖެހުން އޮތެވެ: އެ ވާހަކަ ދައްކަވަން އެ ބޭފުޅުން އަދިވެސް ބޭނުންނުވަނީ އެވެ.\nއެކަމަކު މިއީ މުޅި ޓޫރިޒަމް އިންޑަސްޓްރީގެ ރުހުން ހޯދައިގެން، ޓޫރިޒަމްގެ ހަރަކާތްތައް ފެށެން އޮތް ދުވަހެއް ނޫނެވެ. މިއަދުގެ ހާލަތަށް ހޯދަން ޖެހޭނީ މިއަދުގެ ހައްލެކެވެ. އެއީ އެހެން ބަޔަކަށް ފޭވާކުރުން ކަމަށް އެއްބަޔަކަށް ފެނުނަސް، ހަގީގަތުގައި، އެ ނޫން ގޮތެއް މިއަދަކު ނެތެވެ. އެޕްރީލް މަހު ދައުލަތަށް ގެއްލިފައި އޮތީ، އޭގެ ކުރީ އަހަރުގެ އެޕްރީލް މަހާ އަޅާބަލާއިރު 50 ޕަސެންޓްގެ އާމްދަނީއެކެވެ. މިދިއަ މަހު ގައުމު މި ވެއްޓުނީ 80 ޕަސެންޓްގެ "ފަގީރުވުމަކަށެ"ވެ. އެހެންކަމުން މިހާރު މި އޮތް ހާލަތުގައި އެންމެން ހިތްހަމަޖައްސައިދެވެން ނެތްކަން ސަރުކާރަށް ވެސް އެބަ އެނގެން ޖެހެ އެވެ. އެނގޭނެ އެވެ.\nއެއާޕޯޓްތަކާއި ރިސޯޓްތަކުގެ މުވައްޒަފުންނާއި ޓޫރިސްޓުންގެ ރައްކާތެރިކަމަށް، އެޗުޕީއޭ އިން އެކުލަވާލައި އުސޫލުތައް ދަމަހައްޓަމުން، ޓޫރިޒަމް ހުޅުވާލަން ޖެހޭ ވަގުތު ލަސްކުރެވެން ނެތްކަން ޔަގީނެވެ. އެ ހުޅުވާލުމާ ނުލައި، އެހެން ދާއިރާތަކެއް ވެސް ހިނގައެއް ނުގަންނާނެ އެވެ. ރާއްޖޭގެ އިގުތިސާދު މި އޮތީ ޓޫރިޒަމްގެ މުށުތެރޭގަ އެވެ. ދަނޑުވެރިކަމަށް އެނބުރޭށޭ އެއް ބަޔަކު ގޮވިޔަސް، އަދި ކޮންމެ ފަސް މީހަކަށް ބަނބުކެޔޮ ގަހެއް ހައްދަން އަޒުމް ކަނޑައެޅިޔަސް، މި ވަގުތު ވެސް އަދި ދެވެން އޮތީ ޓޫރިސްޓުންގެ ފަހަތުންނެވެ. ސަރުކާރަށް ވެސް ފުރަތަމަ ނާށިގަނޑު ދިއްކޮށްލެވޭނީ އެ މީހުންނާ ދިމާއަށެވެ.\nއިތުރު ލިޔުންތައް އިގްތިސާދު ޓޫރިޒަމް އެމްއެމްއޭ ސިއްހީ ކުއްލި ނުރައްކަލުގެ ހާލަތު ސިއްހަތު ރާއްޖޭގެ އިގްތިސާދު ލޮކްޑައުން ދިވެހި ސަރުކާރު ޓޫރިސްޓުން ރިސޯޓްތައް


Dekolhu nujehey dhiriulhun: Malegai dhiriulhey meehunge aammu shakuvaa! - Hama.mv\nދެކޮޅު ނުޖެހޭ ދިރިއުޅުން: މާލޭގައި ދިރިއުޅޭ މީހުންގެ އާންމު ޝަކުވާ!\n13 ނޮވެމްބަރ 2020 | 04:34\nރާއްޖޭގެ އެންމެ ގިނަ މީހުން ދިރިއުޅެނީ ވެރިރަށް މާލެ ސިޓީގައި\nހުކުރު , 13 ނޮވެމްބަރ 2020 | 04:34\nތޮއްޖެހިފައިވާ މާލެއަށް އެކި ބޭނުންތަކަށް ދިރިއުޅުން ބަދަލުކޮށްފައިވާ ގިނަ މީހުންނަކީ، އެނޫންގޮތެއް ނެތިގެން މާލެއަށް ދިރިއުޅުން ބަދަލުކޮށްފައިވާ މީހުންނެވެ. ވަޒީފާ އަދާކުރުމާއި، ދަރިންނަށް ތައުލީމު އުނގަންނައި ދިނުން ފަދަ އަސާސީ މުހިންމު ބޭނުންތަކަށެވެ. ސިއްހީ ހިދުމަތްތައް އެކަށީގެންވާ މިންވަަރަށް އަތޮޅު ތެރޭގައި ތަރައްގީވެފައި ނެތުމަކީވެސް މައްސަލައެކެވެ. މިފަދަ މުހިންމު ބޭނުންތަކަށް މާލެ އިހްތިޔާރު ކުރަންޖެހުނު ނަމަވެސް، މިއަދުގެ ޙާލަތަކީ އަދި މާބޮޑު މައްސަލައެކެވެ. މާލޭގައި ދިރިއުޅުމުގެ ކަންކަން ދެކޮޅު ނުޖެހުމެވެ. މިކަމުގެ ސަބަބުން އިޖުތިމާއީ އެތައް މައްސަލަތަކެއް ދަނީ ފެންމަތިވަމުންނެވެ.\nލިބޭ މުސާރައަށްވުރެ ކުލި ބޮޑު\nރާއްޖޭގެ އެންމެ ފަހުގެ ބޯހިމެނުމުން ދައްކާ ގޮތުގައި މާލޭގެ 60 އިންސައްތަ ގޭބިސީއަކީ ކުއްޔަށް ދިރިއުޅޭ ގޭބިސީތަކެވެ. މާލޭގައި ކުލި ދީގެން ދިރިއުޅެން ޖެހުމަކީ މައްސަލައެއް ނޫނެވެ. މައްސަލައަކީ ލިބޭ އާމްދަނީއަށް އެކަށީގެންނުވާ ބޮޑު ކުލި ދައްކަން ޖެހުމެވެ. ގައުމެއް ތަރައްގީވަމުންދާ މިންވަރު ވަޒަންކުރުމުގައި، ރައްޔިތު މީހާގެ ޖީބަށް އިތުރުވާ ނުވަތަ ރައްޔިތު މީހާގެ ޖީބުގައި ރައްކާކުރެވޭ ފައިސާއަކީ ވަރަށް މުހިންމު އެއްޗެކެވެ. އަތްމަތި ހުސްވެ ދަރަނިވެރިވެގެން އަސާސީ ބޭނުންތައް ފުއްދަންޖެހުމަކީ، އިންތިހާއަށް ކަންބޮޑުވާންޖެހޭ އިޖުތިމާއީ ބޮޑުމައްސަލައެކެވެ. މާލޭގައި ދިރިއުޅޭ ގިނަ ރައްޔިތުންނަކީ، ކުލި ދައްކައިގެން ދިރިއުޅުމުގެ ކަންކަން ހަމަޖައްސާ ބަޔަކަށްވާއިރު، އެމީހުންނަށް ލިބޭ އާމްދަނީން ކުލި ދެއްކުމަށްފަހު ދިރިއުޅުމުގެ އެހެން ކަންކަން ކުރުމަށް އެކަށީގެންވާ މިންވަރަށް ފައިސާ އަތުގައި ނެތްނަމަ ދިރިއުޅުމުގެ ބޭނުމެއް އެބަ އޮތް ހެއްޔެވެ.\nކުރިއަރަމުން އަންނަ ގައުމުތަކުގައި، އެކި ސަރަހައްދުތަކުގައި ދިރިއުޅުމުގެ ހާލަތު އޮތް މިންވަރަށް ބަލައި މުސާރައަށް ބަދަލު ގެނެއެވެ. މާނައަކީ، ރާއްޖޭގައި ނަމަ، މާލޭގައި ދިރިއުޅޭ ސިވިލް ސަރވިސްގެ މުވައްޒަފުންނަށް ލިބޭނެ މުސާރަ އަތޮޅު ތެރޭގައި ތިބި ސިވިލް ސަރވިސް މުވައްޒަފުންނަށް ވުރެ ބޮޑުވާނެއެވެ. މި މިންގަނޑުން މި ގައުމުގައި މަސައްކަތްތެރީންގެ މުސާރައަށް ބަދަލު ނުގެނައި ނަމަވެސް، ދައުލަތުގެ މުވައްޒަފުންގެ މުސާރައަށް ދޭތެރެ ދޭތެރެއިން ބަދަލުތަކެއް ގެނެއެވެ. ނަމަވެސް، ދައުލަތުގެ މުވައްޒަފުންގެ މުސާރަ ބޮޑުކުރާއިރަށް އިއްތިފާގެއްކަމަށް ހަދައި ތަކެތީގެ އަގުތައް ބޮޑުކުރެއެވެ. ތަކެތީގެ އަގުތައް ބޮޑުވާއިރަށް ކުލި ބޮޑުކުރެއެވެ. އާހިރު ނަތީޖާއަކީ، ބޮޑުވި މުސާރައިގެ ފައިދާ ލިބެމުންދަނީ ވިޔަފާރި ވެރިންނަށާއި މާލޭގައި ކުލީގެ މަންފާ ލިބޭ ގެދޮރުވެރިންނަށެވެ. މިހާތަނަށް ކަން ހިނގަމުންއައީ މި އުސޫލުންނެވެ. ލިބޭ މުސާރައިން ދެކޮޅު ނުޖެހެއެވެ.\nއާއިލީ މައްސަލަތައް ގިނަ\nއާއިލާތަކުގެ ތެރޭގައި ޖެހޭ މައްސަލަތަކުގެ ތަފާސްހިސާބުތަކަށް ބަލާއިރު ރާއްޖޭގެ ނިސްބަތުން މާލޭގައި އާއިލީ މައްސަލަތައް ގިނައެވެ. މައްސަލަ އެނގެއެވެ. ހައްލުވެސް އެނގެއެވެ. އެކަމަކު ހައްލެއް ނުލިބެއެވެ. މާލޭގައި ދިރިއުޅުުގެ ޚަރަދުތަކާއި ކަންކަން ހުންނަގޮތުން އުޅެން މިޖެހެނީ ގިނަ ބަޔަކު އެއްތަނެއްގައި ދިރިއުޅެންޖެހޭ ގޮތަކަށެވެ. ބައެއް ފަހަރު، އެއް ޢާއިލީގެ މީހުން ނަމަވެސް ކުދި ޢާއިލީތަކެެއް އެއް ތަނެއްގައެވެ. ބައެއް ފަހަރު ކުޑަ ޢާއިލާއެއްގެ މީހުންނާއެކު ނުދަންނަ އެހެން ބައަކާ އެކުގައެވެ.\nމާލޭގައި ދެކޮޅު ނުޖެހޭ ދިިރިއުޅުމުގެ ކަންކަން ހުންނަގޮތުން އާމްދަނީ ހޯދުމަށް އެކި ގޮތްގޮތުން މަސައްކަތް ކުރަންޖެހެއެވެ. ވަޒީފާއަށް ދަމުން އަމިއްލަ އެހެން މަސައްކަތެއް ކުރަންޖެހެއެވެ. އަމިއްލައަށް މަސައްކަތެއް ކުރާއިރުވެސް އިތުރު މަސައްކަތްތަކެއް ކޮށްގެން ނޫނީ ދެކޮޅު ނުޖެހެއެވެ. ނަތީޖާއަކީ، ދެމަފިރިން އެކަކު އަނެކަކަށް ދޭންޖެހޭ އެކަށީގެންވާ ވަގުތު ނުދެވުމެވެ. މައިންބަފައިންގެ ފަރާތުން ދަރިންނަށް ލިބެންޖެހޭ އެކަށީގެންވާ ވަގުތު ނުލިބުމެވެ. ޤަބޫލުކުރަން ބޭނުންނުވިނަމަވެސް، ޢާއިލާއަށް އެކަށީގެންވާ ވަގުތު ނުދެވެއެވެ. ނުވިތާކަށް މަސައްކަތުގައި ހޭދަކުރާ ވަގުތުތަކަށް އެކަށީގެންވާ މުސާރައެއް ވެސް ނުލިބެއެވެ. ޢާއިލާގެ ތެރޭގައި މައްސަަތަކެއް ހުރިނަމަވެސް މައްސަލަތައް ހައްލުކުރާނެ އިތުރު ގޮތްތަކެއް ނެތެވެ. ހަމަ އެއް ސަބަބެވެ. ދެކޮޅު ނުޖެހޭ ދިރިއުޅުމެކެވެ.\nތަރުބިއްޔަތަށް އޮތް ހުރަހެއް\nދަރިން ތަރުބިއްޔަތު ކުރުމަކީ މައިންބަފައިނަށް މަތިވެފައިވާ ބޮޑު ޒިންމާއެއްކަމަށް ވީނަމަވެސް، އެ ޒިންމާ އަދާކުރުމަށް ހުރަސްއެޅިފައިވާ ދިގުދެމިގެންދާ ޙާލަތެއް އޮތްކަމާމެދު ޝައްކެއް ނެތެވެ. ކޮންމެ ހިސާބެއްގައިވެސް މައްސަލަތައް ހުންނާނެއެވެ. ނަމަވެސް މާލޭގައި މި މައްސަަލަތައް ބޮޑެވެ. ހައްލެއް ނުލިބެއެވެ. މާލޭގައި ދިރިއުޅުމުގެ ދެކޮޅު ނުޖެހޭ ކަންކަމުގެ ތެރެއިން ވިސްނާލަންޖެހޭ އެންމެ ބޮޑު އެއް މައްސަލައަކީ މިއީއެވެ. ދަރިން ހެޔޮގޮތުގައި ތަރުބިއްޔަތު ނުކުރެވުމުގެ ސަބަބުން އިޖުތިމާއީ ބޮޑެތި މައްސަލަތަކެއް އުފެދި، މާލޭގެ ވެށި މިވަނީ ނުރައްކާތެރި ތަނަކަށް ވެފައެވެ.\nމާލޭގައި ދިރިއުޅެން މިޖެހެނީ ކުދިކުދި ތަންތަނުގައެވެ. ނަމަވެސް، ގިނަ ބަޔަކު އެއްތަނެއްގައި ތިބެންޖެހޭގޮތަކަށެވެ. ދަރިން ލިބުނުނަމަވެސް ހަމަ އެއް ކޮޓަރީގައެެވެ. މައިންބަފައިންނަށް ނުވަތަ ދަރިންނަކަށް ޕްރައިވަސީއެއް ނެތެވެ. ޚަރަދުތައް ހަމަނުުޖެއްސިގެން މައިންބަފައިންގެ މެދުގައި ޚިޔާލުތަފާތުވެ ނުވަތަ ދެބަސްވެ މައްސަލަތައް ބޮޑުވަނީއެވެ. ދަރިން ތިބެން މިޖެހެނީ އެމަންޒަރު ފެންނަ ނުވަތަ އަޑުއިވޭ ހިސާބުގައެވެ. ޙާލަތު ބަދަލެއް ނުވެއެވެ. ރަށުގައި ހުރި ޢާއިލީ މީހާވެސް ޑޮކްޓަރަށް ދެއްކުން ފަދަ މުހިިންމު ބޭނުމަކަށް މާލެއަށް އަންނަ ހަފްތާއެއް ނުވަތަ ދެ ހަފްތާއެއްގައި ހުންނަން މިޖެހެނީ ހަމަ އެއްތަނެއްގައެވެ. އިތުރު ތަނަކަށް ކުލި ދައްކައިގެން އާއިލާގެ މީހުން ބައިތިއްބާނެ ފައިސާއެއް ނެތެވެ. އެނޫންގޮތެއް ނެތިގެންނަމަވެސް، އެންމެން އެއްތަނެއްގައި ތިބެންޖެހުމަކީ ހަމަ ބޮޑު މައްސަލައެކެވެ.\nގިނަ ފަހަރަށް ދަރިން މަގުން ކައްސާލައިގެން ދިއުމަށް މެދުވެރިވާ އެއް ސަބަބަކަކީ، ދިރިއުޅޭ މާޙައުލުން ފެންމަތިވާ މައްސަލަތަކާ ހެދިއެވެ. ދިރިއުޅޭ މާހައުލުން އެކަށީގެންވާ ހިތްހަމަޖެހުމެއް ނުލިބޭނަމަ އެނޫންގޮތްތަކަކަށް ދަރިން ވިސްނަން ފަށައެވެ. ނުރަނގަޅު އާދަތަކަށް މަގުފަހިވެއެވެ. ރަނގަޅު އާދަތަކަށް ފޫހިވެއެވެ. ދަރިންގެ އެފަދަ ކަންކަން ބަލާ މޮނިޓަރކުރުމަށް މައިންބަފައިންނަށް އެކަށީގެންވާ ވަގުތެއް ނުދެވެއެވެ. މައްސަލަތައް ފެންމަތިވެގެން ހައްލުކުރުމަށް ބަލާއިރު ވަގުތު އޮންނަނީ ފާއިތުވެފައެވެ. ހައްލު ހޯދުމަށް ފަރުދީގޮތުން ކުރެވޭނެ މާބޮޑުކަމެއްވެސް ނެތީއެވެ. އޮތް ހައްލަކީ، ޖަލުގެ ތޭރިތަކުގެ ތެރެއަށް ދަރިފުޅު ދޫކޮށްލުމެވެ. މިއީ، ދިރިއުޅުމުގެ ކަންކަމުގެ ޙާލަތެވެ. ދެކޮޅު ނުޖެހޭ ކަންކަމެވެ.\nރައްޔިތުންގެ ޝަކުވާތައް އިންތިހާއަށް އެބަހުއްޓެވެ. މި ހާލުގައި އުޅޭ މީހުންނަށް މިނޫން ގޮތްތަކެއް ހޯދައި ދޭންޖެހެއެވެ. ދެކޮޅު ނުޖެހޭ ދިރިއުޅުމުން ސަލާމަތް ކޮށްދިނުމަކީ ރައްޔިތުންގެ ވަރަށް ބޮޑު އާދޭހެކެވެ. ހާލަތު ބަދަލުކުރުމަށް ވަޢުދުތަކެއް ވެގެން ވެރިކަމަށް އައިސް ދައުރު ހަމަކޮށްގެން ގެއަށް ވަޑައިގެންނަވާ އިރ ުވެސް ރައްޔިތުން މިތިބީ ދެކޮޅު ނުޖެހޭ ހާލަތެއްގައެވެ.\nދަފްތަރު މީހާ Fri, 13-Nov-2020 11:08\nވެރިކަން ހޯދަން ވީމަ ވަރަށް ވައުދުތައް ވާނެ، ވެރިކަން ލިބުނީމަ ވައުދެއް ވީކަންވެސް ހަދާން ނެތިގެންދާނެ،\nމާލޭގަ ކުލި ދައްކައިގެން ދިރިއުޅޭ ރައްޔަތުން ކުލި އަގުހެޔޮ ކުރަން ދަފްތަރެއް ހަދައިގެން ރައްޔަތުންގެ މަޖިލިސް އަށް ހުށައަޅަންވީ، މާލެ ސިޓީ މޭޔަރ އަށާއި،\nމާދަމާވެސް ވިއްސާރަ ކުރާނެ: މެޓް\nކިންގް ސަލްމާން މިސްކިތް ކައިރީގައި ހަދާފައިވާ ޕާކިން ޒޯނުތައް ކުއްޔަށް ދެނީ


SunOnline: Preliminary squad in furathama baakee kuree Azzaam, Yaambe adhi Goalkeeper Mifdhaadh\nޕްރިލިމިނަރީ ސްކޮޑުން ފުރަތަމަ ބާކީކުރީ އައްޒާމް، ޔާމްބެ އަދި ގޯލްކީޕަރު މިފްދާދު\nމުޙައްމަދު ޝަމްޢޫން 06 Aug 2018, 11:29\nވިކްޓަރީއާއި ޓީސީ ވާދަކުރި މެޗުގެ ތެރެއިން، ޓީސީގެ ޒުވާން މިޑްފީލްޑަރު އައްޒާމް --- ފޮޓޯ/ އެފްއޭއެމް\nސާފް ޗެމްޕިއަންޝިޕަށް ފުރަތަމަ އިއުލާންކުރި 30 ކުޅުންތެރިންގެ ސްކޮޑުން ތިން ކުޅުންތެރިއަކު ބާކީކޮށްފިއެވެ.\nއަންނަ މަހު ހަތަރަކުން 14އަށް ބަންގާޅުގައި އޮންނަ ސާފް ޗެމްޕިއަންޝިޕްގެ ކުރިން ކޭމްޕް ކުރުމަށް ޓީމުން މިއަދު ގަތަރަށް ފުރާފައިވާ އިރު، ޓީމާއެކު ދަތުރުކުރީ 27 ކުޅުންތެރިންނެވެ.\nސްކޮޑުން އުނިކުރި ތިން ކުޅުންތެރިންނަކީ ޓީސީ ސްޕޯޓްސް ކްލަބުގެ އަބްދުﷲ އައްޒާމްގެ އިތުރުން ކްލަބު އީގަލްސްގެ ޒުވާން ގޯލްކީޕަރު މިފްދާދު އަހުމަދު އަދި މާޒިޔާ ސްޕޯޓްސް ކްލަބުގެ މޫސާ ޔާމީން (ޔާންބެ)އެވެ.\nގަތަރުގައި ބާއްވާ ފަރިތަކުރުންތަކަށްފަހު އަދިވެސްް ޓީމުން ހަތަރު ކުޅުންތެރިން ބާކީ ކުރާނެއެވެ. ސާފް ޗެމްޕިއަންޝިޕަށް ބަންގާޅަށް ދާނީ 23 ކުޅުންތެރިންގެ ސްކޮޑެކެވެ.\nމިފަހަރުގެ ސާފް ޗެމްޕިއަންޝިޕަށް އިއުލާން ކުރި ގައުމީ ޓީމުގެ ސްކޮޑުގައި ޒުވާން ގިނަ ކުޅުންތެރިންތަކެއް ހިމެނިފައިވާ އިރު، ޓީމުގެ ކުރީގެ ކެޕްޓަން އަލީ އަޝްފާގު (ދަގަނޑޭ) ހިމެނިފައެއް ނުވެއެވެ.\nއިންޑިއާގައި 2015 ވަނަ އަހަރު އޮތް ސާފް ޗެމްޕިއަންޝިޕަށްފަހު ދަގަނޑޭ ބުނެފައި ވަނީ އެ މުބާރާތުން ރިޓަޔާ ކުރި ކަމަށެވެ. އެހެން ނަމަވެސް މިވަގުތު ރަނގަޅު ފޯމެއްގައި ހުރި ދަގަނޑޭ ބުނީ، ކޯޗު ސެގަޓް އޭނާއަށް ޓީމުން ޖާގަ ދިން ނަމަ، މިފަހަރުގެ މުބާރާތަށް ދާން ތައްޔާރަށް ހުރި ކަމަށެވެ.


HPL Muvazzafu Vaki Kuri Massala Ballavaane Kamuge Yageenkan Raees Vanee Dhevvaafai - Ali Nizar - Vaguthu\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހަށާއި، ރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް މީސްމީޑިއާގައި ފާޑުކިޔަމުން ގެންދާތީ ހިތަދޫ ޕޯޓްސް ލިމިޓެޑް (އެޗްޕީއެލް) ގެ ވަޒީފާއިން މުވައްޒަފަކު ވަކިކުރި މައްސަލަ ބައްލަވާނެ ކަމުގެ ޔަޤީންކަން ރައީސް ދެއްވާފައިވާ ކަމަށް، ހިތަދޫ ދެކުނު ދާއިރާގެ ކުރީގެ މެމްބަރު، އަދި ކުރިޔަށް އޮތް ލޯކަލް ކައުންސިލް އިންތިޚާބުގައި އެމްޑީޕީގެ ފަރާތުން އައްޑޫ ސިޓީ މޭޔަރުކަމަށް ކުރިމަތިލައްވާ އަލީ ނިޒާރު ވިދާޅުވެއްޖެ އެވެ.\nމިކަން ހާމަކުރައްވާ އަލީ ނިޒާރު ވިދާޅުވީ، ޚިޔާލު ފާޅުކުރުމުގެ މިނިވަންކަމަކީ، ޤާނޫނު އަސާސީން ކަށަވަރުކޮށްދޭ އަސާސީ ޙައްޤެއް ކަމަށެވެ. އަދި ޚިޔާލު ފާޅުކޮށްގެން މީހެއްގެ ވަޒީފާއަށް ބިރުދައްކައި ވަޒީފާއިން ވަކި ކުރެވިގެން ނުވާނެ ކަމަށް ވެސް ނިޒާރު ވިދާޅުވިއެވެ.\nނިޒާރު ވިދާޅުވީ، އެޗްޕީއެލް އިން ވަކިކޮށްފައިވާ މުވައްޒަފުގެ މައްސަލާގައި ރައީސް ސާލިހު އާއި މަޝްވަރާ ކުރައްވާފައިވާނެ ކަމަށާއި، އެ މައްސަލަ ބައްލަވާނެ ކަމުގެ ޔަޤީންކަން އެމަނިކުފާނު ދެއްވި ކަމަށެވެ.\n"ޚިޔާލު ފާޅުކުރުމުގެ މިނިވަންކަމަކީ ޤާނޫނު އަސާސީން ކަށަވަރުކޮށްދޭ އަސާސީ ހައްޤެއް. ޚިޔާލު ފާޅުކޮށްގެން މީހެއްގެ ވަޒީއަށް ބިރުދައްކައި ވަޒީފާއިން ވަކި ކުރެވިގެން ނުވާނެ. އެޗް ޕީ އެލް އިން ވަކި ކޮއްފައިވާ މުވައްޒަފުގެ މައްސަލާގައި އަޅުގަޑު ރައީސް އިބްރާހިމް މުހައްމަދު ސޯލިހް އާއި މަޝްވަރާ ކޮއްފިން. އެ މައްސަލަ ބައްލަވާނެ ކަމުގެ ޔަޤީންކަން ރައީސް ދެއްވި." ނިޒާރު ވިދާޅުވިއެވެ.\nއެމްޕީއެލްގެ ސީއީއޯ ޝާހިދު އަލީ ސޮއިކުރައްވާ، އެޗްޕީއެލްގެ މުވައްޒަފު ވަޒީފާއިން ވަކިކުރަން ފޮނުވި ޗިޓުގައި ބުނެފައި ވަނީ، މުވައްޒަފު ވަޒީފާ އިން ވަކިކުރީ ރައީސް ޞާލިހާއި، ރައީސް ނަޝީދަށް މީސް މީޑިއާގައި ފާޑުކިޔުމުން ކަމަށެވެ. ނަމަވެސް މި މައްސަލަ ހޫނުވުމުން ޝާހިދު މިރޭ ވިދާޅުވީ އެމުވައްޒަފު ވަޒީފާ އިން ވަކިކުރީ ކުންފުނީގެ ކޯޑް އޮފް ކޮންޑަކްޓް ޕޮލިސީއާ ހިލާފުވުމުން ކަމަށާއި، މުވައްޒަފަށް ފޮނުވުނު ޗިޓަކީ އިދާރީ "މިސްޓޭކެއް" ކަމަށެވެ.\nRaees Ge Aburu Kathilikamah Hadhai Vazeefaa In Vakikurikamah Chit Fonuvunee Olhumakun - MPL https://t.co/ETNVHNdwJo\nރައީސް ޞާލިހް ވެރިކަމަށް ވަޑައިގެންނެވީ އެއްވެސް މުވައްޒަފަކު ފާޅުކުރާ ޚިޔާލެއްގެ ސަބަބުން ވަޒީފާ އިން ވަކިނުކުރާނެ ކަމުގެ ވަޢުދުފުޅާއެކު އެވެ. ނަމަވެސް އެމަނިކުފާނުގެ ވެރިކަމުގައި ވެސް ސަރުކާރު ހިއްސާވާ ކުންފުނިތައް ކަމަށްވާ ފެނަކަ އާއި އެމްޕީއެލް ފަދަ ކުންފުނިތަކުން އެތައް މުވައްޒަފުންނެއް ވަޒީފާ ވަކިކޮށްފައިވެއެވެ. ވަޒީފާ އިން ވަކިކުރި ގިނަ މުވައްޒަފުންނަކީ އެމްޑީޕީގެ ސިޔާސީ ފިކުރާއި ދެކޮޅު މީހުންނެވެ.\nއެޗްޕީއެލްގެ މުވައްޒަފު ވަޒީފާ އިން ވަކިކުރި މައްސަލައިގައި ގިނަ ބަޔަކު ގެންދަނީ ސަރުކާރަށް ފާޑުކިޔަމުންނެވެ.\nޖޫން 4, 2020 02:13\nރައީސް ތި މާނަކުރަނީ އިބޫއަށް ނަމަ މައްސަލަ ތިއޮތީ ބެލިފަ އެއީ ފޮނި އަނގައެއް\nޖޫން 4, 2020 08:24\nސްތެލްކޯ ވ އަނިޔާވެރި. ވަރަށް މިކަހަލަ ޖަރީމާ ހިންގާ\nޖޫން 4, 2020 09:02\nޝާހިދު ތިބޭފުޅާޔަށް އެނގިލައްވާނެ ކަންކުރެއްވިގޮތް.\nމިހާރު ފާތުމާ އުޅޭހެން ތިއުޅޭނީ.\nޖޫން 4, 2020 09:29\nވަރަށްގިނަ މުއައްޒަފުންތަކެއްވަނީ މިސަރުކާރުއައިފަހުން ފިކުރުގެ ތަފާތުހުރެގެން ވަކިކޮށްފަޔޯ، ރައީސް ސާލިހަކީ ދެފުއްދެގޮތް މީހެއް ޤަބޫލެއް ނުކުރެވެއި މީނާ ކެންޕޭނުފެށީކަން ގައިމު\nޖޫން 4, 2020 14:05\nރައީސްސޯލިހުގެ ވައުދު އެދަނީ ފުއްދަމުން. އެފަދައެއްވެސްމީހަކު ރައީސްސޯލިހު ވަޒީފާއަކުން ވަތްކެއްނުކުރޭ. ނުވެސްކުރާނެ. ރައީސްސޯލިހު ސޮއިކޮށްފާ ވަޒީފާއިން ވަކިކުރިކަމުގެ ލިޔުމެއްވެސް ދީފައެއްނޯންނާނެ. އެހެންވީމާ ސޯލިހު ވައުދު ނުފުއްދައެކޭ ނުބުނެވޭނެ.


"Nach Baliye 9" fashanee Ranveer aai Deepika aa eku | Mihaaru\n"ނަޗް ބަލިޔޭ" ސީޒަން9ޖުލައި މަހު ފަށާނެ.\n"ނަޗް ބަލިޔޭ 9" ފަށާނީ ރަންވީރް ސިންގާއި ދީޕިކާ ޕަދްކޯންއާ އެކު\n30 ޖޫން 2019 - 07:34\nއެގޮތުން އަންނަ މަހުގެ މެދު ތެރޭގައި "ނަޗް ބަލިޔޭ" ސީޒަން9ޕްރިމިއާ ކުރާ އިރު، ފުރަތަމަ އެޕިސޯޑްގެ ހާއްސަ މެހުމާނުންގެ ގޮތުގައި ބޮލީވުޑްގެ މަޝްހޫރު ދެމަފިރިން ކަމަށްވާ ރަންވީރު ސިންގް އާއި ދީޕިކާ ޕަދްކޯން ބައިވެރި ވާނެ ކަމަށް މީޑިއާތަކުން ބުންޏެވެ.\n"ނަޗް ބަލިޔޭ" އަކީ ކޮންމެ ފަހަރަކު ވެސް ސެލެބްރިޓީންގެ ޖޯޑުތައް ތަފާތު ތީމްތަކަށް ގެނެސް ދެމުން އަންނަ ޝޯއެކެވެ. އެގޮތުން މި ފަހަރުގެ ސީޒަން ހާއްސަކޮށްފައި ވަނީ ލޯބީގެ ގޮތުން ކުރިން ގުޅިގެން އުޅުނު ޖޯޑުތަކަށެވެ. އެހެންވެ މި ފަހަރު "ނަޗް ބަލިޔޭ" މާ ބޮޑަށް ވެސް ޝައުގުވެރި ވާނެ އެވެ.\nއެކަމަކު މި ފަހަރު ޝޯ އިން ފެންނާނެ ބައިވެރިން އަދި މުޅިން ކަށަވަރެއް ނުވެ އެވެ. ޝޯގެ ދެ ޕްރޮމޯއެއް ދައްކައިލި އިރު، އޭގެ ތެރޭގައި ކުރީގެ ސިލްސިލާ "ކަސޯޓީ" ގައި ކޮމަލިކާގެ ރޯލް ކުޅުނު އުރުވަޝީ ދޮލާކިއާ އާއި ސްޓާ ޕްލަސް އިން މިހާރު ދައްކާ ސިލްސިލާ "ކުލްފީ ކުމާރު ބަޖެވާލާ" ގެ ކާސްޓުންގެ ތެރޭގައި ހިމެނޭ ވިޝާލް އަދިތިޔާ ސިންގް ހިމެނެ އެވެ.\nޔަގީނުން ވެސް ބެލުންތެރިން ހައިރާންކޮށްލާވަރުގެ ޖޯޑުތަކެއް މި ފަހަރު ފެންނާނެ އެވެ.\n"ނަޗް ބަލިޔޭ" ސީޒަން9ގެ ފުރަތަމަ އެޕިސޯޑް ހޯސްޓް ކުރާނީ 2017 ގައި ގެނެސް ދިން މި ޝޯގެ 8 ވަނަ ސީޒަން ކާމިޔާބު ކުރި ދެމަފިރިން ކަމަށްވާ އަދި މަޝްހޫރު ޓީވީ ޖޯޑު ދިވްޔަންކާ ތުރިޕަތީ އާއި ވިވެކް ދަހިޔާ އެވެ.\nރިޕޯޓްތައް ބުނާ ގޮތުން ޝޯގެ މި ފަހަރުގެ ރަސްމީ ހޯސްޓުންނަކީ ސަލްމާނާ އެކު "ބާރަތު" ގެ ރޯލެއް ވެސް ކުޅުނު އެކްޓަރު/ކޮމީޑިއަން ސުނިލް ގްރޯވާ އާއި ޓީވީ ބަތަލާ ޖެނިފާ ވިންގެޓެވެ.\nއިތުރު ލިޔުންތައް ބޮލީވުޑް ސަލްމާން ޚާން ދީޕިކާ


މިމިނިސްޓްރީގެ ނަންބަރު IUL)101-AF/1/2020/55) އިއުލާން ގައިވާ ސޭލްސް ރެޕްރެޒެންޓޭޓިވްގެ މަގާމު ބާތިލްކޮށް އަލުން އިއުލާންކުރަމެވެ.\nމަޤާމް 1: ސޭލްސް ރެޕްރެޒެންޓޭޓިވް\nގްރޭޑް 10 ނިންމައިފައިވުން.\nގިނަވަގުތު މަސައްކަތް ކުރެވުން އަދި ޝިޕްޓް ޑިއުޓީ އަދާ ކުރެވުން\nކޮމްޕިއުޓަރު ބޭނުންކުރަން އެނގުން\nއިނގިރޭސި ބަހުންނާއި ދިވެހިބަހުން މުޢާމަލާތްކުރަން އެނގުން.\nފިހާރައެއް ނުވަތަ ރެސްޓޯރެންޓެއްގައި މަސައްކަތްކޮށްފައިވާ ފަރާތްތަކަށް އިސްކަންދެވޭނެއެވެ.\nމަސައްކަތް ކުރަންޖެހޭ ތަން: ލޯކަލް މާރުކޭޓް(ހުޅުމާލެ)\nމުސާރަ: 4,900 ރުފިޔާ\nސާރވީސް އެލަވަންސް: 2,100 ރުފިޔާ (މަސައްކަތަށް ނުނިކުންނަ ކޮންމެ ދުވަހަކަށް 70 ރުފިޔާ އުނިކުރެވޭނެއެވެ.)\nވަޒިފާއަށް ކުރިމަތިލުމުގެ ސުންގަޑި: ވަޒީފާއަށް އެދި ސިޓީ ފޮނުވުމުގެ އެންމެ ފަހުގެ ތާރިޚަކީ 24 މާރިޗް 2020 ވާ އަންގާރަ ދުވަހުގެ 13:00ގެ ކުރިންނެވެ. ވަޒީފާއަށް އެދި ހުށަހަޅާ ސިޓީ، ސީ.ވީ.، ދިވެހިރައްޔިތެއްކަން އަންގައިދޭ ކާޑުގެ ކޮޕީ، އެކްރެޑިޓްކުރެވިފައިވާ ތަޢުލީމީ ސެޓްފިކެޓްގެ ކޮޕީ އަދި ކުރިން މަސައްކަތްކޮށްފައިވާ ތަންތަނުގެ ރެފަރެންސް ސިޓީ މިނިސްޓްރީ އޮފް އިކޮނޮމިކް ޑިވެލޮޕްމަންޓަށް ހުށަހެޅުން އެދެމެވެ. އަދި އިތުރު މަޢުލޫމާތު ހޯއްދެވުމަށް، ރަސްމީ ދުވަސްދުވަހު 09:00 – 13:00 އާ ދެމެދު 3003018/7220077 އަށް ގުޅުއްވައި ނުވަތަinfo@sabah.mv އަށް އީމެއިލް ކުރެއްވުން އެދެމެވެ.


ޒިޔާދުގެ ޝަރީޢަތް ކެންސަލް ވެއްޖެ – Dhen.mv\nމުޙައްމަދު ޝިފާއު October 27, 2020 - 5:49 pm\nޒިކުރާ މިސްކިތް ހަވާލުކުރުމުގައި ކޮރަޕްޝަންގެ އަމަލެއް ހިމެނޭ ކަމަށް ތުހުމަތުކޮށް ކުރީގެ އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރުގެ މައްޗަށް ދައުވާކޮށް ކްރިމިނަލް ކޯޓަށް ފޮނުވާފައިވާ މައްސަލައިގެ މިއަދަށް ތާވަލު ކުރެވުނު ޝަރީޢަތް ކެންސަލް ވެއްޖެއެވެ.\nޒިޔާދުގެ މައްޗަށް އުފުލާފައި ވަނީ އޭނާ އިސްލާމިކް މިނިސްޓަރުގެ މަގާމުގައި ހުންނެވި އިރު ޒިކުރާ މިސްކިތް ހުރި ބިމުގައި 10 ބުރީގެ އިމާރާތެއް އެޅުމަށް އެސްޖޭ ކޮންސްޓްރަކްޝަން ކުންފުނިން ހުށަހެޅި ޕްރޮޕޯސަލް އާއި ހިލާފަށް އެއްބަސްވުން ގާއިމުކޮށް، ދައުލަތަށް ގެއްލުން ވާގޮތަށް އެކުންފުންޏަށް އެކުއިޓީގެ ގޮތުގައި 30 މިލިއަން ރުފިޔާ ދައްކާފައިވާ ކަމަށް ބުނެ ގާނޫނުލް އުގޫބާތުގެ ދަށުން ރަސްމީ ހައިސިއްޔަތު ނަހަމަ ގޮތުގައި ބޭނުން ކުރިކަމުގެ ތުހުމަތެވެ.\nމި މައްސަލައިގެ ޝަރީއަތް މިއަދު މެންދުރު ފަހު3ޖަހާއިރު ތާވަލު ކޮށްފައިވާއިރު، އެ އަޑު އެހުން ވަނީ މިއަދު ކެންސަލް ކޮށްފައެވެ. އަދި މި ޝަރީއަތް ކެންސަލް ކޮށްފައިވާ ސަބަބެއް ކްރިމިނަލް ކޯޓުން ހާމަ ކޮށްފައެއް ނުވެއެވެ.\nމިއަދު ބާއްވަން ހަމަ ޖައްސާފައިވާ ރައިސް ޔާމިންގެ ޝަރީއަތުގެ އަޑުއެހުން ކެންސަލްކޮށްފި\nކްރިމިނަލް ކޯޓުގެ ޤާޒީ އިބްރާހިމް ޢަލީ އިސްތިއުފާ ދެއްވައިފި\nކުކުޅު ފިހާރަ އަހަރު ނިންމާ ޕްރޮމޯޝަން: މި ހަފްތާގެ ނަސީބުވެރިޔަކަށް މަރީ


ދައުލަތު ދީނަކީ އިސްލާމްދީނެވެ. ވެރިންގެ ދީނަކީ ޢަލްމާނިއްޔަތެވެ. – Shafeeu Abdullah\nދައުލަތު ދީނަކީ އިސްލާމްދީނެވެ. ވެރިންގެ ދީނަކީ ޢަލްމާނިއްޔަތެވެ.\nއާދެ، ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީގައި ދިވެހި ދައުލަތުގެ ދީނަކީ އިސްލާމްދީން ކަމަށް ވަރަށްް ޞަރީޙަބަހުން ލިޔެފައިވެއެވެ. އަދި ދިވެހިރާއްޖޭގެ ދައުލަތުގެ އެންމެ މަތީ ވެރިއަކަށް އިންތިޚާބުކުރާ މީހެއްގެ ކިބައިގައި ލާޒިމްކުރާ ޝަރުތުތަކުގެ ތެރެއިން މުސްލިމަކު ކަމުގައި ވުމާއި، ސުންނަތް ޖަމާޢަތުގެ މީހެއް ކަމުގައި ވުމަށް ލާޒިމުކުރެއެވެ.\nނަމަވެސް، މަންޒަރު ވަނީ ބަދަލުވެފައެވެ. ދައުލަތުގެ ދީނަކީ އިސްލާމްދީނެވެ. ނަމަވެސް ވެރިންގެ ދީނަކީ ޢަލްމާނިއްޔަތެވެ. މިއީ ވަރަށް ސާބިތުކަމާއި އެކު އަޅުގަނޑު ދަންނަވާ ވާހަކައެކެވެ. އެހެނީ، ވެރިން ވަނީ އެތެރެއާއި ބޭރުގެ ތަފާތު ޕޯޑިއަމްތަކުގައި އެކަން ހާމަކޮށްފައެވެ. އެތެރެއާއި ބޭރުގެ ތަފާތު ނޫސް މަޖައްލާތަކަށް އެކަމަށް ވަކާލާތުކޮށް އިންޓަރވިއު ދީފައެވެ. ނަމޫނާއެއްގެ ގޮތުން، އިންޑިޔާގެ މަޖައްލާއެއްކަމަށްވާ “ދަ ވީކް” 16 ޖެނުއަރީ 2011 ގެ އަދަދަށް ބަލާލީމައި މިކަން ސާބިތުވެދާނެއެވެ. އޭގައި ރާއްޖެއާއި ބެހޭގޮތުން ޙާއްޞަ ކަވަރ ސްޓޯރީއެއް ގެނެސްފައިވެއެވެ. ސަރުކާރުގެ ބައެއް އިސް ފަރާތްތަކުގެ އިންޓަރވިއު އޭގައި ހިމަނާފައި ވެއެވެ.\nޢަލްމާނިއްޔަތާއި ބެހޭގޮތުން އަޅުގަނޑުވާނީ މީގެ ދުވަސްކޮޅެއް ކުރިން މަޒުމޫނެއް ލިޔެ މިސައިޓްގައި ޝާއިޢުކޮށްފައެވެ. ނަމަވެސް، މިތާ އަނެއްކާވެސް ޢަލްމާނިއްޔަތުގެ ކުޑަ ކުޑަ ތަޢާރަފެއް ދޭނަމެވެ. އާދެ، ޢަލްމާނިއްޔަތަކީ، ދައުލަތުން ދީން ވަކިކުރުމެވެ. އަދި އިންސާނީ ޙަޔާތުން ދީން ވަކި ކުރުމެވެ. ޢަލްމާނިއްޔަތަށް ގޮވައިލުމަކީ ކުފުރަށް ގޮވައިލުމެވެ. ނަމަވެސް، ހިތާމައަކީ، އަޅުގަނޑުމެންގެ ވެރިންނަށް މިކަން ނޭނގޭ ކަމެވެ. ނުވަތަ އެނގި ތިބެ އެމީހުންގެ އެ ފަލްސާފާގެ ދަޢުވާ ފާޅުގައި ކުރިޔަށް ގެންދަނީއެވެ.\nއާދެ، ދިވެހިންނަށް ޝެއިޚް އިލްޔާސް ޙުސެއިންއަކީ ކާކު ކަން އޮޅިފައެއް ނޯންނާއެވެ. އޭނަގެ ދަރުސްތައް ބިނާވެފައިވަނީ އިސްލާމްދީނުގެ ރީތިކަމާއި މާތް ﷲ އަށް ފުރިހަމައަށް ކިޔަމަންވުމަށް ގޮވާލުމަށެވެ. އޭނަގެ ދަރުސްތަކުގައި އަނިޔާވެރިކަމާއި ދެކޮޅަށް ވަނީ އަޑު އުފުލާފައެވެ. ނަމަވެސް، ދިވެހި ސަރުކާރުން، އިންޑިޔާގެ “ދި ވީކް” މަޖައްލާގައި އޭނާއަކީވެސް “ހޭޓް ޕްރީޗް” ކުރާ މީހެއްގެ ގޮތުގައިވަނީ ލޭބަލްކޮށްފައެވެ.\nއަދި ހޯމް މިނިސްޓަރު ހަސަން އަފީފު އެ މަޖައްލާއަށް ދީފައިވާ އިންޓަރވިއުގައި މަދީނާ ޔުނިވާސިޓީއަށް ކިޔަވަންދާ މީހުންނަކީ ހައްދު ފަހަނަޅާފައިވާ ދީން އުނގެނިގެން އަންނަ ބައެއް ކަމަށް ވަރަށް ޞަރީޙަކޮށް ބުނެފައިވެއެވެ. އަދި ޑރ. ޝަހީދުގެ އިންޓަރވިއުގައި ބުނެފައިވަނީ ދިވެހި ޢިލްމުވެރިން މާބޮޑަށް މުޖުތަމަޢަށް ފާޅުވެ ވާހަކަ ދައްކާ އުޅެނީ، ލާރި ލިބޭތީކަމަށެވެ. ލާރީގެ ބޭނުމުގައި ކަމަށެވެ. ދީނީ އެފަދަ ކަންކަމަށް ބޭރުން ފަންޑުން ލިބޭކަމަށްވެސް ބުންޏެވެ. މިއީ ޑރ. ޝަހީދުގެ ހިތުގައި ޢިލްމުވެރިންނާއި މެދު އުފެދިފައިވާ ނަފްރަތުގެ ބަދަލުހިފުމެއް ކަމަށް ލަފާކުރެވެއެވެ. އެހެނީ، އިސްރާއީލާއެކު ގުޅުން ޤާއިމްކޮށް މުޢާހަދާތަކުގައި ދިވެހި ސަރުކާރުގެ ފަރާތުން ސޮއިކޮށް އުޅުނީ ފޮރިން މިނިސްޓަރުގެ ހައިސިއްޔަތުން ޑރ. ޝަހީދެވެ. އެހެންކަމުން، އެކަންކަމާ ދެކޮޅަށް ކުރެވުނު މުޒާހަރާތަކުގައި، ޑރ. ޝަހީދަށް ވަނީ ވަރަށް ބޮޑު ފާޑުކިޔުންތަކެއް ކުރިމަތިވެފައެވެ.\nއާދެ، ދިވެހި ވެރިންނަށް އަސްލު އިސްލާމްދީނަކީ “ހޭޓް ޕްރީޗް” ކުރުމުވެ. ވާނީވެސް އެހެންތާއެވެ. ޤާނޫނު އަސާސީއާއި ޚިލާފުވެ އެބައިމީހުންގެ ދީނެއް ކަމަށް ބަލާފައިވަނީ ލިބަރަލް ޑިމޮކުރަސީއާއި ޢަލްމާނިއްޔަތެވެ. އެހެނީ، އިސްލާމްދީނާއި ޢަލްމާނިއްޔަތަކީ ދުވަހަކުވެސް އެއްގަލަކަށް އަރާނެ ދެއެއްޗެއް ނޫނެވެ. ނަމަވެސް، މޮޑަރޭޓް އިސްލާމްގެ ނަމުގައި، ވެރިން “ޕްރީޗް”ކުރަމުންދަނީ ޢަލްމާނިއްޔަތެވެ. ރައްޔިތުންގެ ލޮލުގައި އަދުން އެޅުމުގެ ގޮތުންނެވެ.\nމިބައިމީހުންގެ ލާދީނީ ފަލްސަފާއަށް އެންމެ ބޮޑު ގޮންޖެހުމެއް ކުރިމަތިވަނީީ އިސްލާމީ ޢިލްމުވެރިންގެ ފަރާތުންނެވެ. ޢިލްމުވެރިން ﷲ ގެ ހައްޤު ދީނަށް ގޮވާލުމަކީ އެއީ މިބައިމީހުންނަށް ކެތްކުރެވޭ ވަރުގެ ކަމެއް ނޫނެވެ. އެހެންކަމުން، ޢިލްމުވެރިންނަކީ ހައްދު ފަހަނަޅާފައިވާ ބައެއްކަމަށް އިންޓަނޭޝަނަލް މީޑިއާގައި އަޑު ފަތުރަނީއެވެ. ބަލަ ޢިލްމުވެރިންނަށް ނޭނގުނު އިސްލާމް ކަމެއް މިބައިމީހުންނަށް އެނގެނީ ކިހިނަކުން ހެއްޔެވެ؟ ޢިލްމުވެރިންނަށް ނޭނގުނު “މޮޑަރޭޓް” ކަމެއް މިބައިމީހުންނަށް އެނގޭނީ ކިހިނަކުން ހެއްޔެވެ؟ ޝެއިޚް އިލްޔާސް ޙުސެއިން، ޝެއިޚް އިބްރާހީމް ފަރީދު ފަދަ ޢިލްމުވެރިންގެ ޙަރަކާތްތައް މިބައިމީހުންގެ އިންޓެލިޖެންސްގެ ޖަސޫސީ ލޯތަކުގެ ޝިކާރައަކަށް ހަދާފައިވާ ކަމަށް ފާޅުގައި އެދަނީ ބުނަމުންނެވެ.\nފިސާރި ކެރި ހުރެ ބުނަމެވެ. މާތް ﷲ ގެ ރަޙްމަތުންނާއި، އެއަށްފަހު، ދެން، މިދެންނެވި ޢިލްމުވެރިންގެ ބުރަ މަސައްކަތުން ނޫންނަމަ، ހައްދުފަހަނަޅާފައިވާ ޚިޔާލުތަކުގެ މީހުން މިތާ އިތުރުވެ، ހިމަންދޫ ފަދަ އެތަކެއް ރަށެއް އުފެދުނީސްކަން ކަށަވަރެވެ. ނަމަވެސް، މާތް ﷲ ގެ އިރާދަފުޅާއިއެކު، އެބޭފުޅުންގެ ދަޢުވަތުގެ ސަބަބުން ހިމަންދޫވެސް އެއޮތީ ހަމައަކަށް އެޅިފައެވެ. އަދި ރާއްޖޭގެ ރައްޔިތުންގެ ކިބައިން މި ޝޭޚުންތައް ޕްރީޗްކުރަނީ ކޮންކަމަކަށްތޯ އަހާލައިފިނަމަ ވަރަށް ސާފު ޖަވާބެއް ލިބޭނެއެވެ. އެބޭފުޅުން ޕްރީޗްކުރައްވަނީ އެއްކައުވަންތަ ﷲ ގެ ދީނަށެވެ. ނަމަވެސް، މައްސަލައަކީ އެއްކައުވަންތަ ﷲ ގެ ދީނަކީ ވެރިން ރުހޭ ދީނެއް ނޫނެވެ. މޮޑަރޭޓް އިސްލާމްގެ ނަމުގައި ރައްޔިތުން ލޮލުގައި އަދުން އެޅުމަށްފަހު ލިބަރަލް ޑިމޮކުރަސީއަކަށް ވެރިކަމުގެ ނިޒާމު ބަދަލުކުރުމަކީ މިބައިމީހުންނަށް ދިމާވެފައިވާ އެންމެ ބޮޑު ޗެލެންޖެވެ. ދީނީ ޢިލްމުވެރިންނާއި ދީނީ ޖަމްއިއްޔާތަކާއި ދީނަށް ލޯބިކުރާ މީހުންނާއި ހެޔޮ ވިސްނޭ ދިވެހި ކޮންމެ ދަރިއެއްގެ ފަރާތުންނެވެ.\nނިންމާލަމުން ބުނަމެވެ. ދިވެހި ދައުލަތުގެ ދީނަކީ އިސްލާމްދީނެވެ. އަދި ވެރިންވެސް ތަބާވާން ޖެހޭނީ އެ ދީނަށެވެ. އަދި ވެރިކަމުގެ ނިޒާމު އޮންނަންވެސް ޖެހޭނީ އެ ދީނުގެ ތެރޭގައެވެ. އެއީ ދިވެހިރާއްޖޭގެ ޤާނޫނު އަސާސީގައި އެކަން ބަޔާންވެގެންވާ ގޮތް ވެސް މެއެވެ. ޢަލްމާނިއްޔަތަށް އޮތް އެންމެ ރަނގަޅު ތަނަކީ ހުޅަނގެވެ.\nރައީސް ނަޝީދުއެމްޑީޕީޢަލްމާނިއްޔަތުޢިލްމުވެރިންސެކިއުލަރިޒަމްޝެއިޚް އިބްރާހީމް ފަރީދުޝެއިޚް އިލްޔާސް ޙުސެއިންޑރ ޝަހީދު


މާލެ ސިޓީގެ ބިންތަކުގެ ކުލި ކުޑަކޮށްފި | Sandhaanu\nމާލެ ސިޓީގެ ބިންތަކުގެ ކުލި ކުޑަކޮށްފި\nމާލޭ ސިޓީ ކައުންސިލުން އަމިއްލަ ވިޔަފާރިތަކަށް ދޫކޮށްފައިވާ ބިންތަކާއި ފައްތިޔާތަކާއި މާރުކޭޓް ގޮޅިތަކުން ނަގަމުން އަންނަ ކުލި އެކައުންސިލުން ކުޑަކޮށްފިއެވެ.\nމާލޭ ސިޓީ ކައުންސިލުން ބޭއްވި ނޫސްވެރިންގެ ބައްދަލުވުމުގައި މޭޔަރު ޑރ. މުހައްމަދު މުއިއްޒު ވިދާޅުވީ، މާލޭ ސިޓީގެ ކުލީގެ 30 ޕަސެންޓް ކުޑަކުރުމަށް ނިންމާފައިވާކަމަށެވެ.\nކައުންސިލުންވަނީ ކާނިވާ ސަރަހައްދާއި އަދިވެސް މާލޭގެ އިތުރު ބައެއް ސަރަހައްދުތަކުގައި ވިޔަފާރިކުރަން އަމިއްލަ ބައެއް ފަރާތްތަކަށް ބިން ދޫކޮށްފައިވެ އެވެ. އަދި މާރުކޭޓް ހިންގުމަށް ވެސް މާލޭގެ އެކި ސަރަހައްދުތަކުގައި ބިން ކުއްޔަށް ދޫކޮށްފައި ވެއެވެ.\nމޭޔަރު ވިދާޅުވީ ބިންތަކުގެ ކުލި ކުޑަކުރަން ނިންމާފައިވަނީ ކޮވިޑް-19ގެ ބަލިމަޑުކަމާގުޅިގެން ރައްޔިތުންނަށް ބޮޑެތި ގެއްލުންތަކެއް ވަމުންދާތީ ލުޔެއް ދިނުމުގެ ގޮތުންނެވެ.\nއެކަމަކު މި ހާލަތުން އަރައިގަނެވުމާ އެކު އަލުން ކުއްޔަށް ބަދަލު ގެންނަވާނެ ކަމަށް ވެސް މޭޔަރު ވިދާޅުވި އެވެ.\nމުއިއްޒު ވިދާޅުވި ގޮތުގައި މާލޭގެ ޕާކިން ޒޯންތަކުން ޕްރައިވެޓް ކާރުތަކުން މިހާރު ނަގަމުން އަންނަ 3000ރ.ގެ ބަދަލުގައި 1000ރ. އަށް ކުޑަކުރަން ވެސް ކައުންސިލުން ވަނީ ނިންމާފައިވެ އެވެ. އެކަމަކު ކޮވިޑްގެ ހާލަތުން އަރައިގަނެވި އާންމު ހާލަތަށް ދިއުމާ އެކު ޕްރައިވެޓް ކާރުތަކުގެ ޕާކިން ފީގެ ގޮތުގައި 1500ރ. ނަގާނެ ކަމަށް ވެސް އޭނާ ވިދާޅުވި އެވެ.އޭގެ އ\nމޭޔަރު މުއިއްޒުވަނީ މާރުކޭޓް ސަރަހައްދަށް ވަޑައިގެން މާރުކޭޓް ގޮޅިތަކުގައި ތިބި މީހުންނާ ބައްދަލުކޮށް އެ މީހުންގެ ޝަކުވާތައް ވެސް އަޑުއަހާފައެވެ. މޭޔަރު ޑރ މުއިއްޒު ވިދާޅުވީ ޝަކުވާތަކަށް ދާއިމީ ހައްލެއް ހޯދުމުގެ މަސައްކަތް ފެށުމުގެ ކުރިން ވަގުތީ ހައްލެއް ވެސް ހޯއްދަވައިދެއްވާނެ ކަމަށެވެ.


އައިކީ – Vedhun\nArchives for އައިކީ\nއަފްރާޚް September 22, 2013 ނުނިމުނު ދަތުރު2016-08-21T01:45:15+00:00 ހިޔާލީ No Comment\nހެނދުނު ހޭލެވުނުއިރު މިސްޑްކޯލް ފެނިފައި ހިތަށް އެރިއެވެ. ކޮންމެސް ކަމެއް ވެއްޖެއެވެ. ތަންމަތީގައި އޮވެފައި ވަގުތުން އައިކީ އަށް ގުޅީމެވެ. ފޯން ނެގީ މުސްތަފާއެވެ. ފަހަތުން އައިކީގެ ރުއިމުގެ އަޑު ގުގުމަމުންދެއެވެ. މުސްތަފާ އަހަރެންނާއި ދިމާއަށް ހަބޭހަށް ދޭންފެށިއެވެ. "ފޯން ގެނޭ،…\nމަޑު އަތްތިލާގައި ހިފުނީމާ\nއަފްރާޚް July 15, 2013 މަޑު އަތްތިލާގައި ހިފުނީމާ2016-08-21T01:36:47+00:00 ހިޔާލީ No Comment\nއަބަދުވެސް އަހަންނާއި އެކީ ހުންނާނެ ކަމަށް އޭނާ ބުންޏެވެ. އަހަރެން ދެކެ ވަރަށް ވަރަށް ލޯވިބާކަމަށް ތަކުރަރުކޮށް އޭނާ ބުންޏެވެ. އަހަރެންނަށް ގޮތެއްވެޖެނަމަ އޭނާ ވަރަށް ދެރަވާނެ ކަމަށް ބުންޏެވެ. އަހަރެންނޫން އެހެން މީހަކު އޭނާ ބޭނުން ނުވާކަށްވެސް ބުންޏެވެ. އަދި…\nއަފްރާޚް June 15, 2013 އައިކީ އެނބުރިއައުން2016-08-21T01:27:38+00:00 ހިޔާލީ No Comment\nމާޔޫސްކަމުގައި ދިރިހުރިކަމާއި ލޯތްބަށްޓަކައި ނަފްސަށް ބާރެއް ނެތަސް ފުރާނަ އެދެނީ ހަމަ އެކަނި އައިކީއަށްޓަކައިކަން ހާމަކޮށްދިނުމަށް ކުރެވުނު އާދޭސްތަކަށްފަހު އައި ހިމޭން ދުނިޔެ ހަލަބޮލިކޮށްލީ ފޯނަށް އައި ލޮޅުންގަދަ ވައިބްރޭޝަނާއި އެކުއެވެ. އެއީ އުފަލުން ހިތް ފުރިގެން ދިޔަ ވަގުތެވެ. ބަނަފެވައިވާ…\nއަފްރާޚް June 2, 2013 އައިކީ2016-08-21T01:22:58+00:00 ހަޤީޤީ 1 Comment\nއުބޭދު ފޭސްބުކަށް ވަނުމަށްފަހު ފުރަތަމަވެސް ކުރަންޖެހޭ ކަމަކީ އައިކީގެ ވޯލް ބަލާލުމެވެ. ހެނދުނު ހޭލެވުމާއި އެކު ލޯހުޅުވާލުމަށްފަހު ފޭސްބުކަށްވަދެ އައިކީގެ ވޯލްއާއި ދިމާއަށް އުބޭދު މިސްރާބު ހިފިއެވެ. ކަމަކުދާކަށް ނެތެވެ. އަނެއްކާ މިއޮތީ ފްރެންޑް ލިސްޓުން އުނިކޮށްފައެވެ. ފޭސްބުކްގައި އުބޭދުގެ ދެއައިޑީ…\nއަފްރާޚް May 30, 2013 ކަނު ލޯބި2016-08-21T01:10:56+00:00 ހަޤީޤީ No Comment\nލޯތްބަކީ ކަނުއެއްޗެކޭ ކުޑައިރު ބުނާތީ އަހަމެވެ، އެކަމަށް ޖޯކުޖެހި މީހުންގެ ތެރޭގައި އަހަރެންވެސް ހިމެނެއެވެ، ނަމަވެސް މިއަދު މިއޮތީ އެކަނު ލޯބީގައި އަހަރެން ބެދި ހަފުސްވެފައެވެ. ސަލަމަތްވެވޭނޭ ގޮތް އޮތަސް އެގޮތެއް ބޭނުމެއް ނުވެއެވެ، އެއަށްވުރެ އަހަންނަކީ ހިތްބޮޑު މީހެކެވެ. ޅަފުރައިގެ…


MWSC ge promotion ge2hafthaa ge naseebuverin hovaifi | Mihaaru\nއެމްޑަބްލިއުއެސްސީގެ ކަސްޓަމާ ސާވިސް ސެންޓަރު--\nއެމްޑަބްލިއުއެސްސީގެ ޕްރޮމޯޝަންގެ ދެ ހަފުތާގެ ނަސީބުވެރިން ހޮވައިފި\n22 އޯގަސްޓް 2020 - 19:454comments\nއެމްޑަބްލިއުއެސްސީން ކުރިއަށްގެންދާ "އެއްހާސް، އެއްހާސް" ޕްރޮމޯޝަންގެ ފުރަތަމަ ދެ ހަފްތާގެ ނަސީބުވެރިން ހޮވައިފި އެވެ.\nމި މަހުގެ 1 ވަނަ ދުވަހުން ފެށިގެން ސެޕްޓެމްބަރު މަހުގެ ނިޔަލަށް ކުރިއަށްގެންދާ މި ޕްރޮމޯޝަނުގައި ކޮންމެ ހަފްތާއަކު 10 ނަސީބުވެރިން ހޮވާނެ އެވެ. އަދި ކޮންމެ ނަސީބުވެރިއަކަށް އިނާމުގެ ގޮތުގައި 1000ރ. ގެ ގިފްޓް ކާޑެއް ލިބޭނެ އެވެ.\nއެމްޑަބްލިއުއެސްސީން ބުނިގޮތުގައި ފުރަތަމަ ދެ ހަފްތާގެ 20 ނަސީބުވެރިން ހޮވައި އެ މީހުންނަށް ވަނީ އިނާމު ހަވާލުކޮށްފަ އެވެ.\nމި ޕްރޮމޯޝަންގައި ބައިވެރިވެވޭނީ ހުރިހާ ފެން ބިލަކަށް ފައިސާ ދައްކައި ހަލާސް ކުރާ ކަސްޓަމަރުންނަށެވެ. އަދި ވަކިވަކި މަސްތަކަށް ބަހާލައިގެން ބިލަށް ފައިސާ ދައްކާ މީހުންނަށް ވެސް ޕްރޮމޯޝަންގައި ބައިވެރިވުމުގެ ފުރުސަތު ލިބޭނެ އެވެ.\nމި ޕްރޮމޯޝަނުގައި ބައިވެރިވުމަށް އެމްޑަބްލިއުއެސްސީގެ މޯބައިލް އެޕާއި އޮންލައިން ޕްލެޓްފޯމް މެދުވެރިކޮށް އަދި ޗެކާއި ނަގުދު ފައިސާ އިން ވެސް ބިލް ދެއްކޭނެ އެވެ. ޕްރޮމޯޝަން ކުރިއަށް ގެންދަނީ މާލެ އާއި ހުޅުމާލެ އާއި ވިލިމާލޭގެ އިތުރުން އެ ކުންފުނިން ނަރުދަމާގެ ހިދުމަތްދޭ ކ. މާފުއްޓާއި ރ. ދުވާފަރާއި ހދ. ކުޅުދުއްފުއްޓަށް އަމާޒުކޮށްގެންނެވެ.\nއިތުރު ލިޔުންތައް އެމްޑަބްލިއުއެސްސީީ ވިޔަފާރި ޕްރޮމޯޝަން


"Vakin loabin"ge team avadhinethi keumu gai\n"ވަކިން ލޯބިން"ގެ ޓީމު އަވަދިނެތި ކެއުމުގައި\nވަކިން ލޯބިންގެ ޓީމުން ކެއުމުގައި. --\nއާ ފިލްމެއް އިއުލާނުކޮށް ފިލްމުގެ ފޭސްބުކް ޕޭޖު ހަދާ ހިސާބުން ފެށިގެން ދިވެހި ފިލްމުތަކަށް ޝައުގުވެރިވާ ހުރިހާ ފަރާތްތަކުން އެ ޕޭޖު ފޮލޯ ކުރެ އެވެ. ޕޭޖަށް އާ ފޮޓޯއެއް، ފިލްމުން މަންޒަރެއް ފެންނާނެ ކަމަށް އުންމީދުކޮށް ރެޔާ ދުވާލު އެ ޕޭޖަށް ކަޅި އަޅަ އެވެ. ނުވިތާކަށް ފިލްމީ ތަރިންނާއި އެ ފިލްމެއްގައި ހިމެނޭ ކްރޫގެ ހުރިހާ އެންމެންވެސް ފޭސްބުކް އިން "އެޑް"ކޮށް ބަރާބަރަށް ފޮލޯ ކުރަމުންދެ އެވެ.\nއެ ގޮތުގެ މަތިން ޑާކްރެއިން އެންޓަޓެއިންމަންޓުގެ "ވަކިނ ލޯބިން"ގެ ޓީމު ފޮލޯ ކުރަމުން ދިޔައިރު ފާހަގަވި ކަމެއް އެބަ އޮތެވެ. އެ ފިލްމުގެ ޕްރޮޑަކްޝަން ޓީމް އިން ޕޯސްޓުކުރި ގިނަ ފޮޓޯތަކުގައި ޓީމު މުޅިންވެސް އުޅެނީ ކެއުމުގަ އެވެ. ދުވަސް ފެށުމާއެކު ޝޫޓިން ފަށާ ގޮތަށް ބަރާބަރަށް ކެއުމުގެ ބުރުތައްވެސް ކުރިއަށްދެ އެވެ. ހާއްސަކޮށް ކޮންމެ ދުވަހެއްގެވެސް މެންދުރުގެ ކެއުމެވެ. އެންމެ ބުރަ ޝެޑިއުލްގައި އުޅުނު ނަމަވެސް ބަރާބަރަށް ކާން ޖެހޭނެ އެވެ. ރަނގަޅަށް މަސައްކަތް ކުރެވޭނީވެސް ރަނގަޅަށް ކައިގެންނެވެ.\nމަސައްކަތުގެ ބުރަ ބަހަނާއަކަށް ހަދާފައި ދުވަހުގެ ކެއުން ފަސްކޮށްލާ މީހުން މިއީ ނަމޫނާ އެކެވެ. ފިލްމެއްގެ މަސައްކަތަކީވެސް ލުއި މަސައްކަތެއް ނޫނެވެ. އޮމާނަކްމާއެކީ އެއްވެސް ކޫރުމެއް ނެތި ސްކްރީނާ ހިސާބަށް އަންނަނީ ބައެއްގެ ބުރަ މަސައްކަތުންނެވެ. ފިލްމުތަކުގެ މަސައްކަތް ނިމޭއިރު ތަރިން ކުޑަކޮށް ނަމަވެސް ފަލަވާ ކަމަށް ބައެއް ތަރިން ބުނެ އެވެ. އޭގެ ސިއްރު މިއޮއް އެނގެނީ އެވެ.\nވަކިން ލޯބިންގެ ޝޫޓިން ފަށާފައިވަނީ މިދިޔަ ހަފްތާގެ ހޯމަ ދުވަހު އެވެ. ޝޫޓިން ކުރިއަށް ގެންދަނީ މާ ހަލުވި ސްޕީޑެއްގައިވެސް ނޫނެވެ. އެކަމަކު މާ ލަސްލަހުންނެއްވެސް ނޫނެވެ. ފިލްމު އެޅުވުމާ ދޭތެރޭ ފުދޭ ވަރަކަށް ދުވަސް އޮތުމާއެކު ވަރަށް ހަމަޖެހިގެންނެވެ.\n"ފިލްމުގެ ޝޫޓިން އަނެއްހެން ބުނަންޏާ އަދި ފެށުނީ ކިރިޔާ، ކުޑަކުދިން ގޮވައިގެން ޝޫޓު ކުރާތީ އެހާ ބާރަށް ކުރިއަށް ނުގެންދެވޭ، އެކުދިންގެ ޓައިމާއި މޫޑަށްވެސް ބަލަން ޖެހޭނެތާ،" ފިލްމުގެ ޕްރޮޑިއުސަރު މުހައްމަދު އަލީ (މޮގާ) ބުންޏެވެ.\nވަކިން ލޯބިންގެ މަންޒަރުތައް ނަގަމުންދަނީ ތްރީ ސައުންޑުކޮށެވެ. މޮގާބުނީ އޭރުން ފިލްމު އެޑިޓްކުރާއިރުވެސް "ނެޗުރަލް ސައުންޑު" ބޭނުންކޮށް ޑަބް ކުރަން ނުޖެހޭނެ ކަމަށެވެ. އެހެން ކަމުން އިތުރު ވަގުތުތަކެއް ސަލާމަތްވެ ފިލްމު އިތުރަށް ފުރިހަމަވެސް ވާނެ ކަމަށެވެ.\nވަކިން ލޯބިން ރިލީޒްކުރަން ހަމަޖެހިފައިވަނީ އަންނަ އަހަރުގެ މާޗް ފަހެއްގަ އެވެ. އެ ފިލްމުގެ ލީޑު ރޯލުން ފެނިގެންދާނީ މަރިޔަމް މަޖުދާ އަދި ޖުމައްޔިލް ނިމާލް އެވެ. އަދި އިބްރާހިމް އަމާން އަދި ނުޒުހަތު ޝުއައިބު (ނުޒޫ) އަދި އޮފީސް ޑްރާމާ މުބާރާތުން ފިލްމީ ދާއިރާއަށް ތައާރަފްވި އައިމިނަތު ޖުލީސާ (ޖުލީ) ވެސް ފެނިގެންދާނެ އެވެ. ކުޑަކުއްޖެއްގެ ރޯލުން ކުރީގެ ފިލްމީތަރި ހަދީޖާ އިބްރާހިމް (ކުޑަ ހައްޖަ)ގެ ދަރިފުޅު ޝުއާ ޝާނީޒް ފެނިގެންދާނެ އެވެ.\nމި ފިލްމުގައިވެސް އަމިއްލަ ރާގުގެ ރީތި ލަވަތަކެއް ހިމެނޭނެ އެވެ. އޭގެ ތެރެއިން އެއް ލަވަ މިހާރު ވަނީ އާންމުނަށް ދޫކޮށްލާފަ އެވެ. އެއީ ފަތޯގެ "ބީވީމަ" އެވެ. މި ފިލްމުން މޯލްޑިވިއަން އައިޑޮލް ސީޒަން ދެ އެއްގެ ރަނާރަޕް ހަމޫދު އިބްރާހީމްގެ އަޑުން ލަވައެއް އިވޭނެ އެވެ. އެއީ "ހިތުގެ ނަށާ ރާނީ" އެ ލަވަ އެވެ.\nމީގެ އިތުރުން އަންނަ އަހަރުގެ އޭޕްރިލް މަހުގެ ފަހެއްގައި ޑާކްރެއިންގެ "ގޮށްރާޅު"ވެސް ރިލީޒްކުރާނެ އެވެ. ވަކިން ލޯބިންގެ ޝޫޓިން ނިންމާލުމަށްފަގު އެ ފިލްމުގެ މަސައްކަތް ފަށާނެ އެވެ.


Kuh bayaankuraa hurihaa gaanooneh Gaanoonul ugoobathuge thereah effaskurun | Mihaaru\nހެލެމެޓް އަޅައިގެން ގޮސް ފޭރިގަތް ފައިސާ ފުލުހުން ހޯދާފައި. ފޮޓޯ: ޕޮލިސް\nކުށް ބަޔާންކުރާ ހުރިހާ ގާނޫނުތައް ޤާނޫނުލްޢުޤޫބާތުގެ ތެރެއަށް އެއްފަސްކުރުން\n03 ޖޫން 2019 - 08:356comments\nޕީނަލް ކޯޑު، ނުވަތަ ޤާނޫނުލްޢުޤޫބާތަކީ، ކުށާއި އަދަބު ބަޔާންކުރާ ގާނޫނެވެ. ދިވެހިރާއްޖޭގައި މިހާރު ޢަމަލުކުރަމުން އަންނަ ޕީނަލް ކޯޑު، ނުވަތަ ޤާނޫނު ނަންބަރު 2014/9 (ދިވެހިރާއްޖޭގެ ޤާނޫނުލްޢުޤޫބާތު) އަކީ، މިހާތަނަށް ރައްޔިތުންގެ މަޖިލީހުން ފާސްކޮށްފައިވާ އެންމެ ބޮޑު ގާނޫނެވެ. މި ގާނޫނު ޑްރާފްޓު ކުރުމުގެ މަސައްކަތުން ފެށިގެން، އަމަލްކުރަން ފެށުމާ ހަމައަށް، ދިހަ ވަރަކަށް އަހަރު ހޭދަވި އެވެ.\nޤާނޫނުލްޢުޤޫބާތު ޑްރާފްޓު ކުރަން ފެށުމުގެ ކުރިން، 2004 ގައި ރާއްޖޭގެ ޖިނާއީ ޢަދުލުގެ ނިޒާމުގެ ދިރާސާއެއް ކުރި އެވެ. އެ ދިރާސާއިން ދެއްކި ކަންތައްތަކުގެ ތެރެއިން އެއް ކަމަކީ، ކުށް ބަޔާންކުރާ މާއްދާތައް، ތަފާތު އެކި ގާނޫނުތަކުގައި ހުރުމުން، އެކަމުގެ ދައްޗާއި ތުރާ، ރައްޔިތުންނަށް ކުރިމަތިވާ ކަމެވެ. މީހަކު، އެމީހާ ކުރާ އަމަލެއް ކުށަކަށް ވަނީ ކޮން ގާނޫނެއްގެ ދަށުންކަން ދެނެގަތުމަށްޓަކައި ތަފާތު ސަތޭކައެއްހާ ގާނޫނު ބަލަން ޖެހޭ ކަމަށް އެ ދިރާސާއިން ދެއްކި އެވެ. އެހެންކަމުން، ޤާނޫނުލްޢުޤޫބާތު އެކުލަވާލުމުގެ މައިގަނޑި އެއް އަސާސަކަށް ވީ، މިދެންނެވި މައްސަލަ ހައްލުކުރުމުވެ. ކުށް ބަޔާންކުރާ ހުރިހާ ގާނޫނެއް އެއް ފޮތަކުން، އެއް ގާނޫނަކުން ފެންނަން އޮންނަ ގޮތް ހެދުމެވެ.\nމި މަގުސަދު ހާސިލްކުރުމަށްޓަކައި، ޤާނޫނުލްޢުޤޫބާތުގެ ޑްރާފްޓުގެ މަސައްކަތް ނިންމައި ރައްޔިތުންގެ މަޖިލީހަށް އެ ބިލު ފޮނުވުމުގެ ކުރިން، ރާއްޖޭގައި އެވަގުތު ބޭނުންކުރަމުން އައި ހުރިހާ ގާނޫނެއް ބަލައި ދިރާސާކޮށް، އެއިން ގާނޫނެއްގައި ކުށް ބަޔާންކުރާ މާއްދާއެއް އޮތް ނަމަ، އެ މާއްދާއެއް ޤާނޫނުލްޢުޤޫބާތަށް ގެނެވިފައިވޭތޯ ބަލައި ކަށަވަރު ކުރި އެވެ. އެ މަސައްކަތް ކުރެއްވީ، އޭރުގެ އެޓާނީ ޖެނެރަލް ޑރ. ޙަސަން ސަޢީދުގެ ބެއްލެވުމުގެ ދަށުންނެވެ. އެ މަސައްކަތުގެ ތެރޭގައި، ކުށް ބަޔާންކުރާ ގާނޫނުގެ މާއްދާ އާއި ޤާނޫނުލްޢުޤޫބާތުގެ، އެކުށާ ގުޅޭ މާއްދާ އެނގޭނެ ތަފްސީލު ތާވަލެއް، ޤާނޫނުލްޢުޤޫބާތުގެ ބިލާ އެކު ރައްޔިތުންގެ މަޖިލީހުގެ މެންބަރުންގެ މައުލޫމާތަށް ފޮނުވި އެވެ.\nޤާނޫނުލްޢުޤޫބާތުގެ ޑްރާފްޓު އެކުލަވާލައި، އެ ބިލު ރައްޔިތުންގެ މަޖިލީހަށް ފޮނުވުމާއި، އެބިލު ފާސްވުމާ ދެމެދު އަހަރުތަކެއް ވޭތުވި އެވެ. އެދުވަސްތަކުގައި، ރާއްޖޭގެ ސިޔާސީ މާހައުލަށާއި އިޖުތިމާޢީ ހާލަތަށް އައި ތަފާތު ބަދަލުތަކާ އެކު، ކުށް ބަޔާންކުރާ އިތުރު ޤާނޫނުތަކެއް ރައްޔިތުންގެ މަޖިލީހުން އޮތީ ފާސްކޮށްފަ އެވެ. ތަފާތު އެކިއެކި ސަބަބުތަކަށްޓަކަ އެވެ. އެކި ސިޔާސީ އަދި އިޖުތިމާޢީ މަގުސަދު ހާސިލްކުރުމަށެވެ. އޭގެ ތެރޭގައި، ބިރުދެއްކުމާއި ނުރައްކާތެރި ހަތިޔާރާއި ތޫނު އެއްޗެހި ގެންގުޅުން މަނާކުރުމުގެ ގާނޫނާއި ގޭންގު ކުށްތައް މަނާކުރުމާ ބެހޭ ގާނޫނާއި، ކުޑަކުދިންނަށް ޖިންސީ ގޯނާކުރާ މީހުންނާ މެދު ހާއްސަ އުޞޫލުތަކަކަށް ޢަމަލުކުރުމުގެ ގާނޫނު ހިމެނެ އެވެ.\nޤާނޫނުލްޢުޤޫބާތު ފާސްކުރެއްވީ އޭޕްރީލް 1، 2014 ގަ އެވެ. އެބިލް އޭރުުގެ ރައީސް އަބްދުﷲ ޔާމީން ތަސްދީގުކުރެއްވީ އޭޕްރީލް 13، 2014 ގަ އެވެ. އެކަމަކު ގާނޫނަށް އަމަލްކުރަން އޮތީ ތަސްދީގުކުރާތާ އެއް އަހަރު ދުވަސް ފަހުންނެވެ.\nގާނޫނުލްއުގޫބާތަށް އަމަލްކުރަން ފެށުމުގެ ހަ މަސް ކުރިން ކުރަން ކަނޑައަޅާފައި އޮތް އެއް ކަމަކީ ޤާނޫނުލްޢުޤޫބާތާ ތައާރުޒުވާ ގާނޫނުތަކާއި އެ ގާނޫނުތަކުގެ ބައިތައް އެނގޭނޭ ލިސްޓެއް ސަރުކާރުން ރައްޔިތުންގެ މަޖިލީހަށް ފޮނުވުމެވެ. އޭގެ ބޭނުމަކީ ރާއްޖޭގައި އެވަގުތު ކުށުގެ އަމަލުކަމަށް ބަޔާންކުރާ ހުރިހާ ޢަމަލުތަކެއް، ޤާނޫނުލްޢުޤޫބާތުގެ ތެރެއަށް ވަދެފައިވާކަން ކަށަވަރުކުރުމެވެ. އޭގެ ތެރޭގައި، ޤާނޫނުލްޢުޤޫބާތުގެ ފުރަތަމަ ޑްރާފްޓް އެކުލަވާލައި، ރައްޔިތުންގެ މަޖިލީހަށް ފޮނުވުމާއި، ޤާނޫނުލްޢުޤޫބާތުގެ ބިލު ފާސްކުރުމާ ދެމެދު ހަދާފައިވާ ގާނޫނުތަކުގައި ހުރި ކުށްތައް ވެސް، ޤާނޫނުލްޢުޤޫބާތުގެ ތެރެއަށް ގެނައުން ހިމެނެ އެވެ.\nނަމަވެސް 2015 ގައި ގާނޫނުލްޢުޤޫބާތަށް އަމަލުކުރަން ފަށަން ތައްޔާރުވެފައި ވަނިކޮށް، އޭރު އޮތް ސަރުކާރުން ނިންމީ، ޤާނޫނުލްޢުޤޫބާތަށް އަމަލުކުރުން އަދި އިތުރަށް ލަސްކުރާށެވެ. އައު ތާރީހެއްގެ ގޮތުގައި ކަނޑައެޅީ ޖުލައި 16، 2015 އެވެ. އޭރުގެ ރައްޔިތުންގެ މަޖިލިހުން ހަމައެކަނި ނިންމީ ގާނޫނުލްއުގޫބާތަށް އަމަލުކުރަން ފެށުން ފަސްކުރުން އެކަންޏެއް ނޫނެވެ. ސަރުކާރުން އެކުލަވާލަން ޖެހޭނެ ކަމަށް އެ ގާނޫނުގައި ކަނޑައަޅާފައި އޮތް ލިސްޓު ހަދައި ފޮނުވުމުގެ ބަދަލުގައި، ކުށް ބަޔާންކޮށްފައި ހުރި ހާއްސަ ޤާނޫނުތައް، ޤާނޫނުލްޢުޤޫބާތުން އިސްތިސްނާ ކުރަން ވެސް ނިންމި އެވެ. އެގޮތުން ހަތް ގާނޫނެއް\nކުށް ބަޔާންކުރާ ކުދި ޚާއްސާ ޤާނޫނުތަކުގައި ކުށާއި އަދަބު ބަޔާންކޮށްފައި އޮތުމުން މައިގަނޑު ދެ މައްސަލައެއް ދިމާވެ އެވެ. އެއް މައްސަލައަކީ، އެ ކުށަކަށް ލިބޭ ދިފާއުތަކާއި އެ ދިފާއުތައް ލިބޭނެ ހާލަތުތަކާއި ނުލިބޭނެ ހާލަތުތައް ސާފުކޮށް ނޭނގުމެވެ. އަދަބު ދެވޭނެ އުސޫލުތަކާއި، އަދަބު ހަރުކަށިވެ، ނުވަތަ ލުއިވާ ގޮތްތައް ވެސް ބަޔާންވެފައި ނެތުމެވެ. ދެވަނަ މައްސަލައަކީ، ހަމަ އެ އަމަލު ކުށްވެރިކުރާ މާއްދާއެއް ޤާނޫނުލްޢުޤޫބާތުގައި އޮތުމެވެ. ނަތީޖާއަކީ، އެއް އަމަލެއް ކުށެއްކަމަށް ބުނާ ދެ ގާނޫނެއް އޮތުމެވެ. އެ މައްސަލަ ޙައްލުކުރުމަށް ސަރުކާރުގެ ވިސްނުން ގެންގުނީ، އެ ޤާނޫނަކަށް އިސްކަންދޭން ޖެހޭ ކަމަށް އެ ޤާނޫނުގައި ލިޔުމެވެ. މިގޮތަށް ލިޔަމުން ގޮސް، ބިރުދެއްކުމާއި ނުރައްކާތެރި ހަތިޔާރާއި ތޫނު އެއްޗެހި ގެންގުޅުން މަނާކުރުމުގެ ގާނޫނާއި ގޭންގު ކުށްތައް މަނާކުރުމާ ބެހޭ ގާނޫނުގައި ވެސް، އެ ގާނޫނަށް އިސްކަންދޭން ޖެހޭނެ ކަމަށް ބަޔާންކުރި އެވެ. އޭގެ ނަތީޖާއަކީ، ހަގީގަތުގައި އިސްކަންދޭންވީ ކޮން ގާނޫނަކަށް ކަން ނޭނގުމެވެ. މިސާލަކަށް، މި ދެންނެވި ދެ ޤާނޫނާއި ޤާނޫނުލްޢުޤޫބާތުގައި ވެސް ހަމަ އެއް ޢަމަލެއް ކުށްވެރިކޮށްފައިވެ އެވެ. އެ ޙާލަތުގައި އިސްކަންދޭނީ ކޮން ގާނޫނަކަށްކަމެއް އެނގޭކަށް ނެތެވެ. ކޮންމެ ޤާނޫނެއްގައި ވެސް، އިސްކަންދޭންވާނީ އެ ޤާނޫނަށް ކަމަށް އޮވެ އެވެ.\nމީގެ އިތުރުން ޤާނޫނުލްޢުޤޫބާތު އެކުލަވާލުމުގައި ބޭނުންކުރި އެއް އަސާސް (ހުރިހާ ކުށެއް އެއް ޤާނޫނަކުން ފެންނަން އޮތުން) މުގުރާލުމަށް ފަހު، ސަރުކާރުގެ ވިސްނުން ހުރީ، އަދި އިތުރު ޤާނޫނުތައް ވެސް ޤާނޫނުލްޢުޤޫބާތުން އިސްތިސްނާ ކުރާށެވެ. އެގޮތުން، ޓެރަރިޒަމް މަނާކުރުމުގެ ޤާނޫނުގެ ތިން ވަނަ މާއްދާގައި، "އެހެން ޤާނޫނެއްގައި އެހެން ގޮތަކަށް ބަޔާންކޮށްފައި ވީ ނަމަވެސް، މި ޤާނޫނުގައި ބަޔާންކުރާ ކުށެއްގެ މައްޗަށް ކުށާއި އަދަބު ކަނޑައެޅުމުގައި މި ޤާނޫނަށް އިސްކަން ދޭންވާނެ" ކަމަށް ބަޔާންކޮށްފައިވެ އެވެ. ޓެރަރިޒަމް މަނާކުރުމުގެ ޤާނޫނުގައި، ކުށާއި އަދަބުގެ އިތުރުން، ޓެރަރިޒަމްގެ މައްސަލަތަކުގައި ޢަމަލުކުރާނެ އިތުރު އިޖުރާއާތުތައް ވެސް ކަނޑައަޅައިފައިވެ އެވެ. އޭގެ ތެރޭގައި، އެފަދަ މައްސަލައެއްގައި ތުހުމަތު ކުރެވޭ މީހަކަށް ޤާނޫނީ ވަކީލަކު ދިނުމުގައި ޢަމަލުކުރާނެ ތަފާތު އުޞޫލުތަކެއް ވެސް ހިމެނެ އެވެ. ނަމަވެސް، އެއީ، އެ ޤާނޫނުގެ ދަށުން ތުހުމަތުކުރެވޭ މައްސަލަތަކުގައި އެކަންޏެވެ.\nރާއްޖޭގެ ސުޕްރީމް ކޯޓުގެ 2019/SC-A/41 ނަންބަރު ޤަޟިއްޔާގައި، އަޙްމަދު އަދީބުގެ މައްޗަށް ދައުލަތުން ދައުވާކޮށްފައި އޮތީ ޓެރަރިޒަމް މަނާކުރުމުގެ ޤާނޫނުގެ ދަށުން، ފިސްތޯލައެއް ގެންގުޅުމުގެ ކުށުގެ ދައުވާ އެވެ. އެއީ، އެ ޤާނޫނުގެ ހަ ވަނަ މާއްދާގެ (ށ) ގައި ކުށެއް ކަމަށް ބަޔާންކޮށްފައި އޮތް ޢަމަލެކެވެ. އެކުށުގެ ދައުވާ ކުރުމަށް ފަހު، އެ މައްސަލަ ސުޕްރީމް ކޯޓާ ހަމައިން ނިމުމުގެ ކުރިން، ޓެރަރިޒަމް މަނާކުރުމުގެ ޤާނޫނު އުވާލައި، އައު ޤާނޫނެއް ރައްޔިތުންގެ މަޖިލީހުން ފާސްކުރި އެވެ. އެ ޤާނޫނުގައި، ފިސްތޯލަ ގެންގުޅުމުގެ ކުށް، ކުރީގެ ޤާނޫނުގައި އޮތް ގޮތަކަށް ނެތެވެ. އޭގެ ސަބަބުން، ފިސްތޯލަ ގެންގުޅުމަކީ، އޭގެ ޒާތުގައި ޓެރަރިޒަމްގެ ކުށެއް ނޫން ކަމަށް ސުޕްރީމް ކޯޓުން ކަނޑައެޅި އެވެ. ޤާނޫނުލްޢުޤޫބާތުގެ 710 ވަނަ މާއްދާގައި، ބަޑި ގެންގުޅުމަކީ ކުށެއް ކަމަށް ބަޔާންކޮށްފައިވެ އެވެ. އެހެންކަމުން، ފިސްތޯލަ ގެންގުޅުމަކީ، ޓެރަރިޒަމްގެ ޢަމަލަށް ނުވިޔަސް، އެއީ އަދިވެސް ކުށެކެވެ. ނަމަވެސް ޓެރަރިޒަމްގެ ޢަމަލުގެ ބޭރުން، ފިސްތޯލަ ގެންގުޅުން ކުށަކަށް ވުމުގެ ނަތީޖާތަކެއް އޮވެ އެވެ. އެއީ، ޓެރަރިޒަމް މަނާކުރުމުގެ ޤާނޫނުގެ ދަށުން ކަނޑައަޅައިފައިވާ އެހެން އުޞޫލުތައް، އެމައްސަލައިގައި ނުހިނގުމެވެ. އެ އުސޫލުތއް (ތަޙްޤީޤު މަރްޙަލާގައި ޤާނޫނީ ވަކީލަކު ހަމަޖެއްސުމުގައި ހުންނަ އުޞޫލުތަކާއި، ހަނުހުރުމުގެ ޙައްޤު ހަނިކުރުމުގެ އުޞޫލު ފަދަ އުޞޫލުތައް) މި މައްސަލައިގައި ހިންގައިފައިވާ ނަމަ، އެކަމުގެ ނަތީޖާއަކަށް ވާނީ، އެ އިޖުރާއާތު އެއްކޮށް ގޯސްވެ، މުޅި މައްސަލަ ބާތިލްވެގެން ދިއުމެވެ. މީގެ އިތުރުން ވެސް، ގާނޫނީ ބައިވަރު ނަތީޖާތަކެއް ނުކުންނާނެ އެވެ. އެ ހުރިހާ ވާހަކައެއްގެ ތަފްސީލަކީ، މިލިޔުމުގައި އަލި އަޅުވާލަން ބޭނުންވާ މައްސަލައަށް ނުވާތީ، އެބައި މިލިޔުމުގައި ހިމަނާކަށްނެތީމެވެ.\nމިފަދަ މައްސަލަތައް ޙައްލުކުރަން، ޤާނޫނުލްޢުޤޫބާތުގެ ބޭރުގައި ހުރި ކުށާއި އަދަބު ބަޔާންކުރާ މާއްދާތައް ޤާނޫނުލްޢުޤޫބާތުގެ ތެރެއަށް ގެންނަން ޖެހޭ ކަމަށް އަޅުގަނޑަށް ފެނެ އެވެ. އެއީ އެހާ އުނދަގޫ ކަމެއް ވެސް ނޫނެވެ. ސަރުކާރުން، އެޓާނީ ޖެނެރަލް ކުރައްވަން ޖެހިވަޑައިގަންނަވާނޭ ކަމަކީ، ކުށުގެ ތަޢުރީފަކާއި، އެކުށް ދަރަޖަކުރާ މިންވަރެއް ކަނޑައެޅުމެވެ. މިއީ، ކުށް ކަނޑައެޅުމުގެ ސިޔާސަތާ ގުޅިފައިވާ ކަމެކެވެ. އެ މަސައްކަތް ސަރުކާރުން ކުރުމުން، ޤާނޫނު ޑްރާފްޓްކުރާ މީހާ ކުރަން ޖެހޭނެ ކަމަކީ، އެ ކުށެއް ޤާނޫނުލްޢުޤޫބާތުގެ ތެރެއަށް ވަދެގެން ދާނެ ގޮތަކަށް ފަރުމާކޮށް، ޤާނޫނުލްޢުޤޫބާތަށް އިޞްލާހެއް ޑްރާފްޓުކުރުމެވެ. މި އިސްލާހުގެ ތެރޭގައި، އެކުށަކަށް ޚާއްޞަ ސިފައެއް ނުވަތަ އިޖުރާއާތެއް އޮތް ނަމަ، އެވާހަކަ ވެސް ޤާނޫނުލްޢުޤޫބާތުގެ ތެރޭގައި ހިމަނާނީ އެވެ. މިގޮތަށް ހެދުމުން، ޤާނޫނުލްޢުޤޫބާތު އެކުލަވާލުމުގެ އެއް މަޤްޞަދު (ހުރިހާ ކުށް ބަޔާންކުރާ މާއްދާތަކެއް އެއްފަސްކުރުން) ޙާޞިލުވެގެންދާނެ އެވެ.\nމީގެ ކުރިން ކުށްވެރިކޮށްފައި ނެތް ޢަމަލެއް، އަލަށް ހަދާ ޤާނޫނެއްގައި ކުށެއްގެ ގޮތުގައި ހިމަނާ ނަމަ، އެ މާއްދާ ވަންނަންވާނީ ޤާނޫނުލްޢުޤޫބާތުގެ ތެރެއަށެވެ. މާނައަކީ، އައު ޤާނޫނުތައް އަންނައިރު، އެ ޤާނޫނާ ގުޅިގެން ކުށެއް އިތުރުވާ ނަމަ، ޤާނޫނުލްޢުޤޫބާތަށް އިޞްލާޙު ގެނައުމުގެ ބިލެއް ވެސް، އެ ޤާނޫނަކާ އެކު އަންނަންވާނެ އެވެ. އެ އިޞްލާޙުގައި އޮންނާނީ ހަމައެކަނި ކުށުގެ ތަޢުރީފާއި، އެކުށާ ގުޅޭ ޚާއްސަ އުސޫލެއް އޮތް ނަމަ، އެ އުސޫލަކާއި ކުށުގެ ދަރަޖަ އެވެ. އެހެން ހުރިހާ ވާހަކަތަކެއް، މިހާރު އޮތް ޤާނޫނުލްޢުޤޫބާތުގައި ހިމަނާފައި އެބަ ހުއްޓެވެ.\nމިހާރު ޢަމަލުކުރާ ޤާނޫނުލްޢުޤޫބާތުގައި، ކުށް ކުށަކަށްވާ ގޮތާއި، ކުށުގެ ދިފާޢުތަކާއި، އަދަބު ކަނޑައެޅުމުގެ އުޞޫލުތައް އެހުރީ ކަނޑައަޅައި ނިމިފަ އެވެ. އެ ގާނޫނު ޑްރާފްޓުކޮށްފައި އެ އޮތީ ވެސް، އިތުރު ކުށެއް ހިމަނަން ބޭނުން ނަމަ ހިމެނޭ ގޮތަށް، ތަފާތު ގޮތަކަށް ނަންބަރު ޖަހައިގެންނެވެ. އެހެން ޤާނޫނުތަކާ ޚިލާފަށް، ޤާނޫނުލްޢުޤޫބާތަށް މާއްދާއެއް، ބައެއް ނުވަތަ ޗެޕްޓަރެއް އިތުރު ކުރުމަކުން އެ ޤާނޫނުގެ އެހެން ބައިތަކަށް ބުރުލެއް ނާރާނެ އެވެ. ޤާނޫނުލްޢުޤޫބާތު އެކުލަވާލި މަގުސަދު ހާސިލުވާނީ، ޤާނޫނުލްޢުޤޫބާތުން ބޭރުގައި ހުރި ކުށާއި އަދަބު ބަޔާންކުރާ މާއްދާތައް ޤާނޫނުލްޢުޤޫބާތުގެ ތެރެއަށް ވައްދާ، އެއްފަސްކޮށްގެނެވެ.\nޝަމީމަކީ ކުރީގެ ޑެޕިއުޓީ ޕްރޮސެކިއުޓަ ޖެނެރަލެވެ. އަދި އާ ގާނޫނުލްއުގޫބާތް ޑްރާފްޓް ކުރަން ފެށި ހިސާބުން ވެސް އެ މަސައްކަތުގެ ތެރޭގައި އަމަލީ ގޮތުން އުޅުއްވި އެވެ. އެހެންކަމުން ގާނޫނުލްއުގޫބާތުގެ ހުރިހާ ސިފަތަކެއް އޭނާއަށް ރަނގަޅަށް އެނގިވަޑައިގަންނަވާނެ އެވެ\nއިތުރު ލިޔުންތައް ކުށްކުރުން ކޮލަމް ރައްޔިތުންގެ މަޖިލިސް ސުޕްރީމް ކޯޓް ޖުޑީޝަރީ ގާނޫނުލް އުގޫބާތު\nއުސޫލުގެ ތެރެއިން ނުވަންޏާ ވެސް އުސޫލެއް އޮންނާނެ!


Larry King: vakivegen dhiyaee aguhuri media shakhsiyyaatheh - vNews.mv\nމަރްޔަމް ޝަނީޒާ 24 January 2021, 20:44\nމިފަދަ ލިޔުންވުނަތް މިނޫހުން ފެންނަލެއް މަދު، މިއީ ވަރަށް މުހިއްމު ކިޔުންތެރިން ޝައުގު އުފޭދޭނެ ލިޔުންތައް ކަމަށް ފެނޭ. ވަރަށް މައުލޫމާތު ހުރި ރަނގަޅު ލިޔުންތެރިއެއް\nލެރީ ކިންގަކީ ވަރަށް އާދަޔާ ޚިލާފު މިފަހަކަސް އައިސް ނުފެންނަ ވަރުގެ މޮޅު ބޭފުޅެއް. މިފަދަ ބޭފުޅުންގެ ނެތިދިއުމަކީ ދުނިޔެއަށް ބެލިނަމަވެސް ގެއްލުމެއް. މި ރިޕޯޓްވަރަށް ސަޅި.\nވަރަށް ފުރިހަމަ މަޢްލޫމާތު މުއްސަދި ރަނގަޅު ރިޕޯޓެއް ކަމުގައި ދެކެން


Primary mahsala gai maadhama hukum ivvanee\nޕްރައިމަރީ މައްސަލާގައި މާދަމާ ހުކުމް އިއްވަނީ\nމީގެކުރިން މެންބަރު ލަތީފް ސުޕްރީމް ކޯޓަށް ވަދެވަޑައިގަންނަވަނީ - އަވަސް ފޮޓޯ\nޕްރައިމަރީގައި ވާދަކޮށް ބަލިވާ ކެންޑިޑޭޓުންނަށް ވެސް އިންތިހާބުގައި ވާދަ ކުރެވޭ ގޮތަށް ހެދުމަށް ސުޕްރީމް ކޯޓަށް ހުށަހެޅި މައްސަލާގައި ހުކުމް އިއްވުމަށް ސުޕްރީމް ކޯޓުން މާދަމާއަށް ތާވަލުކޮށްފި އެވެ.\nއެންމެ ފަހުން ބޭއްވި ލޯކަލް ކައުންސިލް އިންތިހާބާ ދިމާކޮށް ޕީޕީއެމްއިން އިސްވެ އޮވެ، ޕްރައިމަރީގައި ވާދަކޮށް ބަލިވާ ކެންޑިޑޭޓުންނަށް އިންތިހާބުގައި ވާދަ ނުކުރެވޭ ގޮތަށް ސިޔާސީ ޕާޓީތަކުގެ ގާނޫނުގެ 10 ވަނަ މާއްދާއަށް އިސްލާހު ގެނަ އެވެ.\nއެ އިސްލާހު އެހެން އޮތްވާ އަންނަ ރައްޔިތުންގެ މަޖިލީހުގެ އިންތިހާބަށް އެމްޑީޕީގެ ޕްރައިމަރީ ވަނީ ބާއްވާފަ އެވެ. އޭގެ ސަބަބުން ގިނަ ބޭފުޅުންތަކަކަށް ދެން އިންތިހާބުގައި ވާދަކުރުމުގެ ފުރުސަތު ގެއްލުނެވެ.\nއެމްޑީޕީގެ ކާށިދޫ ދާއިރާގެ ޕްރައިމަރީގައި ވާދަ ކުރައްވައި ނާކާމިޔާބުވެވަޑައިގެންނެވި އަބްދުﷲ ޖާބިރު ވަނީ ގާނޫނީ އެ މާއްދާ އުވާލުމަށް ގާނޫނީ ވަކީލް އަބްދުލްމާނިއު ހުސެއިންއާއެކު ސުޕްރީމް ކޯޓަށް އިއްޔެ އެ މައްސަލަ ހުށަހަޅާފަ އެވެ.\nއެ ދެ ބޭފުޅުންގެ އިތުރުން އައްޑޫ ސިޓީ ހިތަދޫ، ގުލްހަޒާރުގޭ، އަހުމަދު މުހައްމަދު ވެސް ހަމަ އެ މައްސަލަ ވަނީ ސުޕްރީމް ކޯޓަށް ހުށަހަޅާފަ އެވެ. އެ މައްސަލާގެ ފުރަތަމަ އަޑުއެހުމުގައި ސިޔާސީ ޕާޓީތަކުގެ ގާނޫނުގެ 10 ވަނަ މާއްދާއަށް އަމަލު ކުރުން މަޑުޖައްސާލުމުގެ ވަގުތީ އަމުރަކަށް އެދިފައިވެ އެވެ. އަދި މާއްދާ ބާތިލްކުރަން އެދޭ ގާނޫނީ މާއްދާތައް ބަޔާންކޮށްދީފައިވެ އެވެ.\nސުޕްރީމް ކޯޓް އިލެކްޝަންސް ކޮމިޝަން އަބްދުﷲ ޖާބިރު + އެމްޑީޕީގެ ރިޔާސީ ޕްރައިމަރީ\nސުޕްރީމް ކޯޓުގެ ހުކުމަށް ނަޝީދު ފާޑުވިދާޅުވެއްޖެ


އިމާމު ނަވަވީގެ ސާޅީސް ޙަދީސް 10 – DhiSalafiyyah\nއިމާމު ނަވަވީގެ ސާޅީސް ޙަދީސް 10\n11/09/2017 ޙަދީޘާއި އޭގެ ޢިލްމުތައް, ޙަދީޘްގެ ޝަރަޙައަލްއަޚް މުޙައްމަދު މަޢޫން ޝަރީފް\nعَنْ أَبِي حَمْزَةَ أَنَسِ بْنِ مَالِكٍ رضي الله عنه -خَادِمِ رَسُولُ اللهِ صلى الله عليه وسلم- عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: ((لَا يُؤْمِنُ أَحَدُكُمْ حَتَّى يُحِبَّ لِأَخِيهِ مَا يُحِبُّ لِنَفْسِهِ)) [رواه البخاري ومسلم]\n“ތިމާގެ އަމިއްލަ ނަފުސަށް ލިބުމަށް އެދޭހާ ކަމެއް، ތިމާގެ މުސްލިމު އަޚާއަށްވެސް ލިބުމަށް ލޯބިކޮށްފުމަށް ދާނދެން ތިޔަބައިމީހުންކުރެ އެކަކުވެސް (ފުރިހަމައަށް) އީމާންވީކަމުގައި ނުވެއެވެ.”\nعَنِ ابْنِ مَسْعُودٍ رضي الله عنه قَالَ: قَالَ رَسُولُ اللهِ صلى الله عليه وسلم : ((لَا يَحِلُّ دَمُ امْرِئٍ مُسْلِمٍ إِلَّا بِإِحْدَى ثَلَاثٍ: الثَّيِّبُ الزَّانِي، وَالنَّفْسُ بِالنَّفْسِ، وَالتَّارِكُ لِدِيْنِهِ الْمُفَارِقُ لِلْجَمَاعَةِ)) [رواه البخاري ومسلم]\n“ތިން ކަމަކުން މެނުވީ މުސްލިމެއްގެ ލޭ އޮހޮރުވާލުން ހުއްދަނުވާ ހުއްޓެވެ. އެއީ މީހަކާ އިނުމަށްފަހު ޒިނާކުރިމީހާ (އެބަހީ: މީހަކާ އިނދެ، ޖިމާޢުވުމަށްފަހު ދެން އެހެން މީހަކާއެކު ޒިނޭކޮށްފިމީހާ)، ނަފްސަކަށް ނަފްސެއް (އެބަހީ: މީހަކު މެރުމުގެ ސަބަބުން މަރުގެ ޙުކުމް ޤާއިމުކުރެވޭމީހާ) އަދި ޖަމާޢަތާ ވަކިވެގަނެ ދީންދޫކޮށް މުރުތައްދުވެއްޖެމީހާއެވެ.”\nމި ހަދީސްފުޅުގެ މުރާދަކީ މީސްތަކުންގެ ފުރާނަތައް ހިފުން އެއީ ހުއްދަނޫން ކަމެއްކަން ބަޔާންކުރެއްވުމެވެ.\nމީސްތަކުންގެ ފުރާނަތަކާއި ހަށިތަކާއިމެދު އަޞްލަކީ ރައްކާތެރިވެގެންވުމެވެ. ކަން މިހެންހުރުމާއެކު، ވަކި ސަބަބުތަކެއް މެދުވެރިވުމުން އެމީހާގެ ލޭ އޮހޮރުވުން ކަމާބެހޭ ޖުޑީޝަލް މުއައްސަސާތަކަށް (ކޯޓުތަކަށް) ހުއްދަވެއެވެ. އެސަބަބުތައް މިހަދީސްގައި ބަޔާންވެފައިއެވަނީއެވެ. އެއީ:\n– މީހަކާ އިނދެ، ޖިމާޢުވުމަށްފަހު ޒިނޭކުރުން: ފަހެ، މިމީހާގެ ޙައްދަކީ ހިލައިންތަޅާމެރުމެވެ. (އެބަހީ ރަޖަމުކުރުމެވެ.)\nލިވާތުކުރުމުގެ ހުކުމަކީވެސް މެރުމެވެ. އެކަމަކު މަރަންވީގޮތާއިމެދު މަޒުހަބުތަކުގައިވަނީ އިޚްތިލާފުވެފައެވެ. ލިވާތުކުރުމަކީ ފިރިހެނުން ފިރިހެނުންނާއިއެކު ޖިންސީ ޢަމަލުހިންގުމެވެ. ސިހާޤުކުރުމުގެ ޙުކުމަކީ ތަޢުޒީރުކުރުމެވެ. ސިހާޤުކުރުމަކީ އަންހެނުން އެހެން އަންހެނުންނާއެކު ޖިންސީ ޢަމަލު ހިންގުމެވެ.\n– މީހަކުމެރުމުގެ ސަބަބުން މަރާންޖެހުން: މި ގިންތީގެ ދަށުން އެބައެއްގެ މައްޗަށް މަރުގެ ޙުކުމް އަންނަނީ ޤަތުލުޢަމްދު ކުރިމީހުންނަށާއި، ޤަތުލު ޝިބުޙުޢަމްދުކުރި މީހުންނަށެވެ.\n– ޖަމާޢަތާއިވަކިވެގަނެ ދީންދޫކޮށް މުރުތައްދުވެއްޖެމީހާ: އިސްވެދިޔަ ބައިތަކެކޭ އެއްފަދައިން މުރުތައްދުވެފައިވާމީހާގެ މައްޗަށްވެސް ޙުކުމް ކަނޑައަޅާނީ ޝަރުޢީ ކޯޓުތަކުންނެވެ. ޢާއްމުންގެ ވަކިވަކިފަރުދުންނެއް ނޫނެވެ.\nމި ހަދީސް ޝަރަޙަކޮށްދެއްވަމުން އިމާމް އަލްހާފިޒް އިބްނި ރަޖަބު ވިދާޅުވިއެވެ. ޝަރުޢީ ކޯޓުތަކަށް މިނޫންވެސް ބައެއްމީހުންގެ މައްޗަށް މަރުގެ ޙުކުމް އިއްވިދާނެއެވެ. އެބައިމީހުންނަކީ:\nއެމީހާގެ މަޙްރަމަކާ އެކީގައި ޖިންސީ ޢަމަލު ހިންގިމީހާ\nޖަނަވާރަކާ އެކީގައި ޖިންސީ ޢަމަލުހިންގިމީހާ\nހަތަރުވަނަ ފަހަރަށް ރާބޯމީހާ\nކާފިރުންނަށް މުސްލިމުންގެ ޚަބަރުތައް ޖާސޫސްކޮށްހަދައިދޭ މުސްލިމުމީހާ


ނަފްރަތުން އުފެދުނު ލޯބި …9ވަނަ ބައި – Esfiya – Dhivehi Vaahaka Site\n- by Quiiin🌹 - 88- March 27, 2020\nޒިދާން އައިސް ޔުޝްރާ ގާތުގަ އިށީނެވެ. ” ޔުޝް މަކަރުު ހެދީމަ މިއަދު އެބަ ޖެހޭ ޔުޝް ތެންމާލަން ދޯ ވާން … ” ޒިދާން އަލްވާން އަށް ދޯ ދެމުން ބުނެލުއެވެ. ޔުޝްރާ ފާޑަކަށް ތުން އަނބުރާލިއެވެ. ” ނޫން ތެންމާނުލާތި … ” ޔުޝްރާ އާދޭސް ކުރާ ކަހަލަ ރާގަކަށް ބުނެލިއެވެ. ޒިދާން ދެ ފަރާތަށް ބޯ ހޫރުވަމުން އެ ކޮޓަރިން ދިޔައެވެ. ” އަދިވެސް ބޮޑެއް ނުވޭ ދޮ ؟ ” އަލްވާން ޔުޝްރާގެ ނިތުގަ އިނގިލި ޖައްސާލަމުން ބުނެލިއެެެވެެ. ” އާނ … ނުވޭ ..” ޔުޝްރާ އަލްވާން ދުރަށް ކޮށްޕާލިއެވެ. ” ތެންމާލަ ފާނެތީ ތިވަރު ވާން ޖެހޭ ތަ ؟” އަލްވާން އަހާލިއެވެ. ” ހޫނނނ … ޔުޝް ބޭނުމެއް ނޫނޭ ތެމޭކަށް … ” ޔުޝްރާ ތުންް އޫ ކޮށްލަމުން ބުނެލިއެވެ. އަލްވާން ޔުޝްރާގެެ އަތުގަ ހިފައިގެންް ދުއްވައިގަތެވެ. ” އޭ ކޮންތާކަށް ތި ގެންދަނީ ” ޔުޝްރާ ގަދަހަދަމުން ބުންޏެވެ. އަލްވާން އެއްވެސް އެއްޗެކޭ ނުބުނެ ހުރީއެވެ. އަލްވާންް ޔުޝްރާ ގޮވައިގެން ބަގީޗާ އަށް އައިސް ފެން ހޮޅި ދޫކޮށްލުމަށްފަހު ޔުޝްރާ ގަޔަށް ފެން ޖަހަން ފެށިއެވެ. ޔުޝްރާ އޭނަގެ މޫނުމަތީ އަތް އަޅައިގެން ހުރެ އަލްވާން އާ ދިމާލަށް ލޯ އަޅާލިއެވެ. އަލްވާން ލުއި ހީލުމެއް ހީލިއެވެ. ޔުޝްރާ އެއްކޮށް ތެމުމުން އަލްވާާން އިސްކުރު ބަންދު ކޮށްލިއެވެ. އަދި އެއް ބުމަަ ހިއްލާލިއެވެ. ” ހަހަހަ … އެހެންވާނީ ބޭބީ އެއް ހެން އުޅެންޏާ … ” އަލްވާންް ޔުޝްރާ އާ ދާދި ގާތުގާ ހުއްޓިލަމުން ބުނެލިއެވެ. ” އެހެންތަ؟ ” ޔުޝްރާ މިހެން ބުނުމުން އޭނަ ކަމެއް ގޯސްކޮށް ކުރަން އުޅޭކަން އަލްވާން އަށް އެނގުނެވެ. އަދި ބަލާކަށް ނުހުރެ ދުއްވައިގަތެވެެ. ޔުޝްރާ ވެސް އޭނަގެ ފަހަތުން ދުއްވައިގަތެވެ. އަލްވާން ދުވަމުން ދުވަމުން ގޮސް ބަގީޗާގަ ހުރި ޖަނބުރޯލު ގަހަށް އެރިއެވެ. ޔުޝްރާ ކުރާނެ ކަމެއް ނޭނގިގެން މެޔަށް ތަދެއް އަރާ ކަމަށް ހެދުނެވެ. އަލްވާން އަވަސް އަވަހަށް ގަހުން ފައިބައިގެން ޔުޝްރާ ގާތަށް އައެވެ. ހަމަ އޭނަ އައުމާ އެކު ޔުޝްރާ އޭނަ ގައިގަ ބައްދާލިއެެވެެ. އަލަވާން ގައިގަ ފެން ތައް ހޭކުމުން ޔުޝްރާ ވަރަށް ބާރަށް ހީގަތެވެ. ” ޔޫ … ” އަލްވާން ޔުޝްރާ ދުރަށް ޖައްސާލިއެވެ. އެއިރު ޔުޝްރާ އަލްވާން އާާ ދިމާއަށް ވައްތަރު ޖައްސާލިއެވެ. ” އެހެންވާނީ ” ޔުޝްރާ އަލްވާން އާ ދިމާލަށް އެއް ލޯ މަރާލިއެވެ. ” އައްސަލާމްް ޢަލައިކުމް ..” މީހަކު ސަލާމް ގޮވާލުމުން ޔުޝްރާ އަަދިި އަލްވާން އެ ދިމާލަށް ބަލާލިއެވެ. ދޮރު މަތީ ހުރީ ޔުޝްރާގެ ދޮންތަ އާއި އޭނަގެ ފިރިމީހައެވެ. ” ދޮންތީީ … ” ޔުޝްރާ ދުވެފަ އެ މީހުން ގާތަށް ދިޔައެވެ. ޔައިރާ އަތު ތެރޭގަ އޮތް ކުޑަ ކުޑަ ޝަޔާ ފެނުމުންް ޔުޝްރާ ޝަޔާ އުރާލާ ހިތްވިއެވެ. ” ޝަޔާ ބޭބީ އުރާލާ ހިތް ވަނީ … އެކަމް ކިހިނެއް އުރާނީ މިހުރީ އެއްކޮށް ތެމިފަ … މި އަލްވާން ގަނޑު ކަންތަކޭ .. ” ޔުޝްރާ މިހެން ބުނުމުން އަލްވާން އަށް ވީގޮތުުންް ޔައިރާ ހޭންފެށިއެވެ. ” ސާބަސް … ރަނގަޅަށް ވާއިރު އަލްވާން ތެމިފަ އެހުރީ ޔުޝްކޮ އާ ހެދި…” ޔައިރާ މިހެން ބުނިތަނާ ޝަޔާ ވެސް ލޯބި ލޯބި އަޑަކުން ހޭންފެށިއެވެ. ” ކޮބަ ޝާ އަށް ވެސް ހެވުނީ އެ … ޔުޝްކޮ މޮޔަކަމުން … ” ރާހިލް ޔުޝްރާ ނިތުގަ ޖަހާލިއެވެ. ” ދޮންތިބެ ވެެސްް ދޯ … ” ޔުޝްރާ އޭނަގެ ނިއްކުރީގަ ފިރުމަމުން ގޭތެރެއަށް ދިޔައެވެ. އޭނަ ދިޔުމާ އެކު ޔައިރާ މެން ވަރަށް ބާރަށް ހޭންފެށިއެެވެ. ޔައިރާ މެން އެތެރެއަށް ދިޔުމުން އަލްވާން ދިޔައީ ގެއަށް ފެންވަރާށެވެ. ޔައިރާމެން ފެނުމުން ޒެރާޝާާ އަށް އުފަލުން ރޮވުނެވެ. 1 އަހަރު ދުވަސް ވަންދެން ޔައިރާ މެން ދިރިއުޅުނީ މެލޭޝިޔާ ގައެވެ. މިވީހާ ދުވަހުު ޒެރާޝާ ވަނީ ޔައިރާ ދެކިލާހިތުން ކެތްމަދު ވެފައެވެ. ޔައިރާ ވިހޭކަން އެނގުނީއްސުރެ ޒެރާޝާ ހުންނަނީ ޝަޔާ އުރާލާ ހިތްވެފައެވެ. އަދި ޔައިރާ ވިހެއުމުން އޭނާ ފަލަ ތޯ ވެސް ބަލާލާ ހިތްވެފައެވެ. އެހެންޔާ ހީވަނީ ދަނޑި ބުރި އެއް ހެންނެވެ. ” ދަރިފުޅު މިހާރު ކުޑަކޮށް ފަލަ ވެއްޖެ … ދެން ތި ވަރަށް ތި ރީތިި ހަށިގަނޑު ބެހެއްޓޭ ތޯ ބަލާތި އިނގޭ … މަންމަ ވަރަށް އުފާ ވެއްޖެ ރާހިލް ކަހަލަ ރަނގަޅު ފިރިއެއް ޔައިރާ އަށް ލިބުނީމަ … އެކަމް ވަރަށް ގޯސް ދެ ކުދިން ތީ … މަންމަ ގާތު ނުވެސް ބުނެ ތިި އައީ … ” ޒެރާޝާ ޔައިރާގެ ކަންފަތުގައި ހިފާލިއެވެ. ” އައު… އައުޗް … ތަދެއްނުވޭ އިނގޭ … އަޅުގަނޑަށް ހީވޭ ވަރަށް އަވަހަށް ޔުޝްކޮ މެރީ ކުރާނެ ހެން … ” ޔައިރާ މިހެން ބުނުމުން ޒެރާޝާ އަވަސް އަވަހަށް ޔައިރާގެ ކަންފަތުން ދޫކޮށްލިއެވެ. ” އެހެންތަ؟ ކާކަށްތަ ޔުޝް ރަށްޓެހިވެގެން އުޅެނީ .. ” ޒެރާޝާ ވަރަށް ގަޔާވެލާފަ އެހިއެވެ. އެއިރުު ޔުޝްރާ ފެންވަރައިގެން ބޮޑު ކޮޓަރިއަށް އައީއެވެ. ” އަލްވާން އަށް ތޯއްޗެ .. ” ޔުޝްރާގެ ކަންފަތް ކައިރި ހީވީ ހިނިތަކެއް ކަށި ޖެހި ހެންނެވެ. ” ވަޓް؟؟؟؟ …. މަންމާ … މި ދޮންތިި ދޮގު ހަދަނީ އެ … އަޅުގަނޑު އެއްވެސް މީހަކަށް ރަށްޓެއްސެއް ނުވަން … ” ޔުޝްރާ އެތަނަށް އައިއްސަ ހުރި ތަން ފެނުމުން ޒެރާޝާ އަށް ކުޑަކޮށް ހެވުނެވެ. ” ދެން އެ ވާހަކަ ބާއްވާ … މިއަދު ހަވީރު މި އުޅެނީ ރެސްޓޯރެންޓް އަކަށް ދާން މަން އާ އަލްވާން ގާތު ބުނައްޗޭ … ” ޒެރާޝާ ޝަޔާ އުރާލަމުން ބުންޏެވެ. ޔުޝްރާ ޒެރާޝާ އަތުން ޝަޔާ އަތުލިއެވެ. އަދި ކޮޓަރިއަށް ދިޔައެވެ. ޔުޝްރާ ދިޔުމުން ޒެރާޝާ މެން ވަރަށް ބާރަށް ހޭންފެށިއެވެ. ” ހަހަހަ … ޔުޝްކޮ ހާދަ މޮޔައޭ އަދިވެސް … ” ޔައިރާ ދެ ފަރާތަޑް ބޯ ހޫރާލަމުން ބުންޏެވެ. ” ހޫނ … ވަރުގަދަ ކުއްޖެއް އެއީ …” ޒެރާޝާ ހެމުން ހެމުން ބުންޏެވެ. އަދި ޔައިރާ މެން ކޮޓަރި އަށް ގެންގޮސް ދިނެވެ.\nޔުޝްރާ ޝަޔާ އާ އެކު ކުޅެން އިންދަ މަންހާ އައެވެ. ” އަޅޭ … ދީބަ އުރާލަން … ” މަންހާ ތުއި ވެލަމުން ބުނެލިއެވެ. ޔުޝްރާ ހީލާފަ ޝަޔާ މަންހާގެ އަތަށް ދިނެވެ. ” ޝަޔާ ބޭބީގެ ދޮންބެ ދައްތަ އިނގޭ މީ ” ޔުޝްރާ މަންހާ އާ ދިމާއަށް އިނގިލި ދިއްކުރަމުން ބުންޏެވެ. މަންހާ ޔުޝްރާގެ އަތުގައިި ޖެހިއެވެ. ” ސާބަސް … ” މަންހާ ޝަޔާ ގަޔަށްލާ ބޮނޑި ކޮށްލަމުން ބުންޏެވެެ. ޝަޔާ ލޯބިކަމުން މަންހާ ހުރީ ޒިދާން ގާތަށް ވެސް ދާ ހިތް ނުވެފައެވެ. ޔުޝްރާމެން ގެއަށް އޭނަ އައީ ޒިދާން ބުނެގެންނެެެވެެ. ” މަން … ” މަންހާ ސިއްސައިގެން ދިޔައީ ޒިދާންގެ އަޑު އިވުމުންނެވެ. ” ސޮރީ … ޝާ ފެނުނީމަ ދާ ހިތް ނުވީ ..” މަންހާ އިސްދަށަށް ޖަހާލިއެވެ. ” އޯޯ … ސޯ މައި ސްވީޓީ ލަވްސް ޝާާ މޯ ދޭޭން މީ ؟؟؟ ” މަންހާގެ ފަހަތުން މަންހާގެ ގައިގަ ބައްދާލަމުން ލާނެތް ގޮތަކަށް ޒިދާން ބުންޏެވެ. ” ދެން … ޒިދާން ވެސް ދޯ … ” މަންހާ ރަކި ގޮތަކަށް ހީލިއެވެ. ” އަހަމް ” ޔުޝްރާ ކަރުކެހިލިއެވެ. ނަމަވެސް ޒިދާން މެން ހަމަ އެ ތިބި ގޮތަށް ތިބީ އެވެ. ” ނޫޅެން ލަދުން ދުރަށް ދާކަށް … ހެެހެެ” ޒިދާން ދޫ ނެރެލިއެވެ. ޔުޝްރާ އަޅާނުލާ އަވަސް އަވަހަށް އެ ކޮޓަރިން ބޭރަށް ދިޔައެވެ. އޭނަ ޒެރާޝާ ގާތު ޝަކުވާ ކުރާ ހިތުން ޒެރާޝާގެ ކޮޓަރިއަށް ދިޔައެވެ. ” މަންމާ … ދޮންބެ އެންޑް މަން އުޅެނީ ރަށްޓެހި ވެގެން … މިހާރު އެ ދެ މީހުން އެބަހުރި ޔުޝް ކޮޓަރީގަ… ” ޒެރާޝާ ފެނުމާއި އެކު ޔުޝްރާ ބުނަން ބޭނުންވާ ހުރިހައި ވާހަކައެއް އެއް ނޭވާ އިން ނިންމާލިއެވެ. ” ދަރިފުޅާ …. ތަންކޮޅެއް ލަސް ލަހުން ވެސް ވާހަކަ ދެއްކޭނެންނު … ދޮންބެ އާ މަން ކަން މަންމަ އަށް އެނގޭ … ދޮންބެ ބުނި މަންމަ ގާތު … ދޮންބެ އެކަމް ލިމިޓްސް ކްރޮސް ނުކުރާނެ ކަމުގެ ޔަގީން ކަން މަންމަ އަށް ދިނޭ …. ދަރިފުޅު ވެސް ދެން މީހަކާ ރަށްޓެހި ވޭ … އަލްވާން މަންމަ އަށް ވަރަށް ކަމުދޭ …. ” ޒެރާޝާ ޔުޝްރާގެ ބޮލުގަ ފިރުމާލިއެވެ. ” ވަޓް ؟؟؟ … އަލްވާން ؟؟؟ ފޮގެޓް އިޓް … ހޫމް ތޭންކްސް … ” ޔުޝްރާ އުއްމީދު ކުރި ގޮތަށް ނުވުމުން މޫނު ކުނި ކޮށްލައިގެން ބެލްކަންޏަށް ދިޔައެވެ. ޒެރާޝާ ލާނެތް ގޮތަކަށް ހީލާފަ އާބިދާ ގާތަށް ދިޔައެވެ.\nއަލްވާން ޔުޝްރާގެ ކޮޓަރި އަށް ވަނީ ޔުޝްރާ ދެކިލާ ހިތުންނެވެ. ނަމަވެސް ޔުޝްރާގެ ކޮޓަރީގަ ހުރި ޒިދާން އާ މަންހާ ފެނުމުން ބޮޮޑު ކޮޓަރިއަށް ދިޔައެވެެ. އެއިރު ބޮޑު ކޮޓަރީގަ އެއްވެސް މީހަކު ނެތެވެ. ކަޅު ކުލަ ހޫޑީ އަކާ ޖިންސް އެެއްް ލާފަ ހުރި އަލްވާން ވަރަށް ވެސް ރީއްޗެވެ. އިސްތަށިތައް ރީތި ގޮތަކަށް ހިއްލާފަ ހުރުމުން އޭނަގެ ރީތިކަން އިތުރުކޮށްދެެެެެއެެވެެ. ” ޔުޝް ހޯދަނީ ތަ؟؟؟ ” ޒެރާޝާ ލާނެތް ގޮތަކަށް ހީލިއެވެެ. ” ނޫ … ންް … ” އަލްވާން އަށް ބުނެވުނީ ވަރަށް ލަސްލަހުންނެވެ. ” ބެލްކަނީގަ ވީ ” މިހެން ބުނުމަށްފަހު ޒެރާޝާ އެތަނުން ދިޔައެވެ. އަލަވާން ލަސް ނުކޮށް ބެލްކަންޏަށް ދިޔައެވެެ. ދުރު ބަލަަަން ހުރި ޔުޝްރާ އަށް މީހަކު އައި ކަމެއް ވެސް ނޭނގެއެވެ. އަލްވާން ގޮސް ޔުޝްރާ އަތުގަ ހިފާފަ އޭނަ އާ ދިމާއަށް އަނބުރާލިއެވެ. ” ކީއްވެ އަބަދު ތި ގޮތަށް އުޅެނީ … ” ޔުޝްރާ ދެ ބުމަ ގޮށްޖަހައިލަމުން ބުންޏެވެ. ” ކީއްވެހެން ހީވަނީ؟ … ” އަލްވާން ޔުޝްރާގެ ކޮލުގަ ހިފަާލިއެވެ. ” އޯ އިޓް މީންސް ޔޫ ލައިކް މީީ … ދޯ … ” ޔުޝްރާ މިހެން ބުނުމަށްފަހު ކުރިއަށް ހިނގަން ފެށިއެވެެ. ޔުޝްރާ ކުރިއަށް ހިނގި ވަރަކަށް އަލްވާން ދިޔައީ ފަހަތަށް ފިޔަވަޅު އަޅަމުންނެވެ. ” ދޯ … ” ޔުޝްރާ އަލްވާން ކޮލުގަ ހިފާލަމުން ލާނެތް ގޮތަށް ބުންޏެވެ. ކުއްލިއަކަށް އަލްވާން ޔުޝްރާ ގެންގޮސް ފާރުގަ ތަތްކޮށްލިއެވެ. އެ ވަގުތު ޔުޝްރާގެ ދެ ލޯ ބޮޑުވިއެވެ.\nAlways luvs reading nd writing stories ... i love all my readers ... comments make me feel i can do it ... so feel free to comment my lovely readers .. ❤💞💞❤\nmasha allah v v reethi mi bai ves\nthankolheh dhigukohladhey chey next part…..\nI love this story more than other stories….\nAwwn … vrh vrh ufaa vehje … yes quiiin try kuraanan nxt part dhigukohlan … nxt part soon… hehee vrh ufaavey shaanee ah mi stry kamudhaathii…\nThanku sooo much shaanee\nVvvv reethi mi part vx… Whn is next part… Curiously waiting for next part ngey… 💖💖💖💖\nThanku sooo much queeny … so happy to knw that u liked it … nxt part soon … kn dhuvahakun kameh bunaakah neygey … eii quiin ah kureveyniii submit nd admins publish kuraaniii …\nVarah reethi mi part vx….whn nxt….waiting…..\nThanku soo much kai …\nNxt part soon …\nKeep waiting dear…\nWoooooowwww ma sha allah … vrh vx furihama … i think alvaan eulheniii propose kuran hn … hehehe so curiouse to knw … emme kiyaa hiy vi hisaabunenimuniii …\nHehehe thanku soo much ekkala kujja … sorry emme kiyaa hiy vi hisaabun nimmaalevuniiima ahaha😂 … lets see what happens nxt…\nAdhi shaya bby vrh cute … shaya bby hyli vhk buni iru vrh rythi gothakah hevunu than vx sifakurevunu … ma sha allah … Quiiin ur the bst…\nVrh ufaa vehje shaya bby ge vhk aii ma … eiii quiiin balaalan beynun vi readers ah shaya bby aii ma mi vhk kamudhey thw … hehehe thanku soooo much ekkala kujja…\nBe safe everyone … dnt go outside …\nVarah reethi Masha Allah 😘 waiting for the next part 😘 curious\nVrh ufaavey yan ge comments vrh ginain fennaathii … jazakallah khairan yan…\nKeep waiting yan ….\nThanku soo much yan …\nShaya bby ge bai gina kohlahche.vrh loabi shaya bby.name vx ehaame rythi.by the way mi part hessa rythi waiting the next part.\nHehehe in sha allah shaya bby ge bai gina kohlaanan… i also like that name… keep waiting dear…. in sha allah nxt part soon…\nThanku soo much unknown….\nWhoaaaa finally … yush mn avahah rattehi vebalaaaaa…. hehhe shaya bby haadha cute ey ma sha allah … shaya bby is my fav …\nHehe kokkx ge fav ah shaya bby v ma vrh ufaavehje …\n?? yush mn rattehi vaanebaa\nKeep waiting kokkx\nMa sha allah … no words to describe how beautiful this stry is … hehe quiiin be safe inge … dnt go outside … be at home…\nSo happy… yeah be safe u too … in sha allah i’ll try to be safe… hehe tc lizy …\nQuiiin ge fan says:\nMa sha allah … quiiin u rocks … nd vrh happy vehje hafthaa ge maqbool strys ah mi stry dhiyaema … shaya bby … lots of luv frm me …. hehhee\nAwww … vrh vrh ufaavehje thi comment liyefa in kujjaage name fenuniima vx😍… shaya bby dheke loabivaa readers huriiima vrh ufaa vehje … hehe tc u2 … lots of luv frm me too …\nThanku sooo much quiiin ge fan … 😘😘\nHey quiiin…. varah reethi mi bai vx 😍😍😍… maasha allah♥❣… quiiin ge sifa kurun haadhahaa furihama ey ❤❣… when next part?… Waiting for it 😘.. luv u ❤\nLove it vvvvv reethi conirakuntha next part upkuraani waiting love you 💜💜💜


BREAKING | Covid-19: Maruvi Meehun Ge Adhadhu 30000 Ah Araifi - Vaguthu\nކޮވިޑް-19: މަރުވި މީހުންގެ އަދަދު 30000 އަށް އަރައިފި\nހަލުވިކަމާއެކު ދުނިޔޭގައި ފެތުރެމުންދާ ނުރައްކާތެރި ކޮރޯނާވައިރަސް (ކޮވިޑް-19) ޖެހިގެން ދުނިޔެއިން މަރުވި މީހުންގެ އަދަދު 30000 އަށް އަރައިފިއެވެ.\nމިހާތަނަށް ދުނިޔޭގެ 199 ޤައުމަކުން ކޮވިޑް-19 ފެނިފައިވާއިރު، އެންމެ ގިނަ އަދަދަކަށް މި ވައިރަސް ޖެހިގެން މީހުން މަރުވެފައި ވަނީ އިޓަލީންނެވެ. އެޤައުމުން މިހާތަނަށް ވައިރަސްގެ ޝިކާރައަކަށްވެ ޖުމްލަ 10023 މީހަކު މަރުވެފައި ވާއިރު، އޭގެތެރެއިން 889 މީހަކު މަރުވެފައި ވަނީ ފާއިތުވެދިޔަ 24 ގަޑިއިރު ތެރޭގައެވެ.\nދެވަނައަށް އެންމެ ގިނަ ބަޔަކު މި ބަލީގައި މަރުވެފައި ވަނީ ސްޕެއިން އިންނެވެ. އެޤައުމުން މިހާތަނަށް 3295 މީހަކު މި ބަލީގައި މަރުވެފައި ވެއެވެ. އޭގެތެރެއިން މިއަދު އެކަނިވެސް މަރުވި މީހުންގެ އަދަދު 674 އަށް އަރައެވެ.\nތިންވަނައަށް އެންމެ ގިނަ ބަޔަކު މި ބަލީގައި މަރުވީ، ވައިރަސް އެންމެ ފުރަތަމަ ފެނުނު ޗައިނާ އިންނެވެ. މިހާތަނަށް ޗައިނާ އިން ކޮވިޑް-19 ޖެހިގެން 3295 މީހަކު މަރުވެފައި ވެއެވެ. ނަމަވެސް ފާއިތުވެދިޔަ ދުވަސްތަކުގައި އެޤައުމުގައި ކޮވިޑް-19 ފެތުރޭ މިންވަރާއި، މި ބަލީގައި މީހުން މަރުވާ އަދަދު ވަނީ ވަރަށް ބޮޑަށް ދަށްވެފައެވެ. ފާއިތުވެދިޔަ 24 ގަޑިއިރު ތެރޭގައި އެޤައުމުން މަރުވެފައި ވަނީ ތިން މީހުންނެވެ.\nކޮވިޑްގެ ނުރައްކާ ދުނިޔޭގެ އެކި ކަންކޮޅުތަކަށް ބޮޑުވެފައިވާއިރު، މިހާތަނަށް ދުނިޔެއިން ޖުމްލަ 650913 މީހަކު މި ވައިރަސް އަށް ފައްސިވެފައި ވެއެވެ. އޭގެތެރެއިން 56601 މީހަކު މި ވައިރަސް އަށް ފައްސިވެފައި ވަނީ ފާއިތުވެދިޔަ 24 ގަޑިއިރު ތެރޭގައެވެ. ދުނިޔެއިން މި ވައިރަސް ޖެހިގެން ފަރުވާދެމުންދާ މީހުންގެ ތެރެއިން ޖުމްލަ 25226 މީހަކަށް ސީރިއަސް ހާލުގައި ފަރުވާދެމުން ދާއިރު، ބަލިން ސަލާމަތްވެފައި ވަނީ 139555 މީހެކެވެ.\nކަންބޮޑުވާހައި ހަލުވިކަމާއެކު މި ވައިރަސް ދުނިޔޭގެ އެކި ކަންކޮޅުތަކުގައި ފެތުރެމުންދާތީ، ގިނަ ޤައުމުތަކުން އޮތީ ދަތުރުފަތުރުތައް ހުއްޓާލާފައެވެ. މި ވައިރަސްގެ ނުރައްކަލާއި ގުޅިގެން ދުނިޔޭގެ ސިއްޙަތު ޖަމިއްޔާއިން ވަނީ ދުނިޔެއަށް ސިއްޙީ ކުއްލި ނުރައްކަލުގެ ހާލަތުވެސް އިއުލާނުކޮށްފައެވެ. މިއީ ފަހުގެ ތާރީޚެއްގައި ވެސް ދުނިޔޭގައި ފެތުރިފައިވާ އެންމެ ނުރައްކާތެރި ވައިރަސް އެވެ.


Fandiyaarunge Gaanoonai Court Thakuge Gaanoonah Ithuru Islaathuthakeh Gennanee - Vaguthu\nފަނޑިޔާރުންގެ ގާނޫނާއި ކޯޓުތަކުގެ ގާނޫނަަށް އިތުރު އިސްލާހުތަކެއް ގެންނަނީ\n6 މަސް ކުރިން ( ނޮވެމްބަރު 3, 2021 )\nއެޓާނީ ޖެެނެރަލް އިބްރާހިމް ރިއްފަތު ފޮޓޯ:ޕީއެސްއެމް\nރައްޔިތުންގެ މަޖިލީހަށް ފޮނުވުމަށްޓަކައި، އެޓާނީ ޖެނެރަލްގެ އޮފީހުން ރައީސް އޮފީހަށް ހަތަރު ބިލެއް ފޮނުވައިފިއެވެ.\nއެޓާނީ ޖެނެރަލްގ އޮފީހުން ކުރި ޓްވީޓެއްގައިވާ ގޮތުން، އެ ބިލުތަކުގެ ތެރެއިން ދެ ބިލަކީ ފަނޑިޔާރުންގެ ގާނޫނަށް އިސްލާހު ގެނައުމުގެ ބިލަކާއި، ކޯޓުތަކުގެ ގާނޫނަށް އިސްލާހު ގެނައުމުގެ ބިލެކެވެ. މި ބިލުތަކުގެ ތަފްސީލެއް އަދި ނުދެއެވެ.\nދެން ފޮނުވި ދެ ބިލަކީ ނެތިދިއުމުގެ ބިރު ހީވެފައިވާ ދިރޭ ތަކެތީގެ ބައިނަލް އަގްވާމީ ވިޔަފާރި ކުރުމުގެ ބިލާއި، ފެނާއި ނަރުދަމާގެ ގާނޫނަށް އިސްލާހު ގެނައުމުގެ ބިލެކެވެ.\nފަނޑިޔާރުންގެ ގާނޫނާއި، ކޯޓުތަކުގެ ގާނޫނަށް އިސްލާހު ގެނައުމުގެ ބިލުތަކެއް މަޖިލީހަށް ފޮނުވަން އުޅޭއިރު، އެމްޑީޕީގެ ސުޕަ މެޖޯރިޓީ އޮތް ނަވާރަ ވަނަ ރައްޔިތުންގެ މަޖިލިސް ފެށި ފަހުން މިހާރު ވެސް ގިނަ ބަދަލުތަކެއް އެ ގާނޫނުތަކަށް ގެނެސްފައިވެއެވެ.\nސަރުކާރުގެ ލެޖިސްލެޓިވް އެޖެންޑާގައި ހިމެނޭ ގާނޫނީ އޮނިގަނޑުތަކުގެ ތެރެއިން އެންމެ ބޮޑު އިސްކަމެއް ދެވިފައި އޮތީ ވެސް ޝަރުއީ ނިޒާމު އިސްލާހު ކުރުމަށެވެ. މި ގޮތުން މިހާރު ވެސް ސުޕްރީމް ކޯޓުގެ ދަށުން ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) ވަނީ ޖުޑިޝަލް ސާވިސް ކޮމިޝަން (ޖޭއެސްސީ) ގެ ދަށަށް ގެނެސްފައެވެ. އަދި ސުޕްރީމް ކޯޓުގެ ފަނޑިޔާރުންގެ ބެންޗު ވެސް ވަނީ ފަހަކުން ހަތަކަށް އިތުރުކޮށްފައެވެ.\nފަނޑިޔާރުން ވެސް ބަދަލު ކުރެވެމުންދާއިރު، ރައީސް އިބްރާހީމް މުހައްމަދު ސޯލިހްގެ އެންމެ ބޮޑު ރިޔާސީ ވައުދުފުޅަކަށް ޖޭއެސްސީގެ އެކުވެލުން ބަދަލު ކުރުން ހިމެނޭނެއެވެ. އެކަމަކު ސިޔާސީ ބޭފުޅުންގެ ބާރު އޮންނަ ގޮތަށް އޮތް އެކުލެވުން ބަދަލު ކުރުން ހިމެނެނީ އެޖެންޑާގެ އެންމެ ފަހު މަސައްކަތުގެ ގޮތުގައި ކަމަށް އެމްޑީޕީގެ ބައެއް ބޭފުޅުން ވިދާޅުވެފައިވެއެވެ.\nބްރެޒިލް އިން ރާއްޖެއަށް އެކި ބަލިތަކާ ގުޅޭ 80,000 ޑޯޒް ވެކްސިން ހަދިޔާކުރަނީ\nމުސާރަ ބޮޑުކުރި ހަބަރު ގެނެސްދިނުމަށް މީޑިއާތަކަށް ފައިސާއެއް ނުދެން - ސަރުކާރު\nނޮވެމްބަރު 3, 2021 16:25\nނަޝީދުގެ ޤާނޫނީ ވަކީލުން ޖޭއެސްސީގަ ސިޔާސީ ކުޅިގަނޑު ފެޝީ.\nނޮވެމްބަރު 3, 2021 16:40\nރިއްޕޭ، ޖޭއެސްސީ އަކީ ކަލެއާއި ސަރުކާރު ބޭނުންވާގޮތަކަށް ކުޅެން ކަލެއާއި ހަޥާލުކޮށްފައިވާ ކުޅިގަނޑެއް ވިއްޔާ، ކަލޭ ބޭނުންގޮތަކަށް އޮށްވަޅުކުޅޭ، އެއިރުން ޒިންމާ ހަލާލުގޮތުގައި އަދާކުރެވެމުންދާނެ، މުރަނގަގަސްދޮށި މާލިމީ..\nނޮވެމްބަރު 3, 2021 19:41\nބަޔަކު ވެރިކަމަށް އަންނަންވެގެން އަޑުގައި ނެތްތަނަށް ގޮވީ ފަނޑިޔާރުގެ އިސްލާހްކުރާ ވާހަކަ. އެމީހުން އެތަން އިސްލާޙްކުރީމާ ވީ ޖުޑިޝަރީ ޕްރިވެޓް ލިމިޓެޑަށް. އަނެއްކާ އަނެއް ފަހަރު އިސްލާޙްކުރަންތިފެށީ. މި ފަހަރު ތު ތަނެއް ބަފާގެ ތަރިކަ މުދަލަށް ނުވިއްޔާ ވާ ނަސީބު!\nނޮވެމްބަރު 3, 2021 19:48\nޖުޑިޝަރީ އިސްލާހަކީ ސިޔާސީ ވަފާތެރި ކެހިވެރިން މޮޑޭ ފުއްގަޑު !\nނޮވެމްބަރު 26, 2021 12:56\nކީއްވެ ތޯ؟ ތަފުސީލު ނުދެނީ


Vaadhaverin, namaves thafaathu2ekuverin\nމޮރީނިއޯ އާއި ގާޑިއޯލާ\n"ކޯޗުންގެ ޕްރޮފިޝަންގައި އެހެން ކޯޗުންނާ އެކުވެރިކަމެއް ބާއްވަން އުންދަގޫ ވާނެ.... އެހެންނަމަވެސް ޕެޕް ތަފާތު" ހޯޒޭ މޮރީނިއޯގެ އާކް ރައިވަލް ޖޯސެފް ގާޑިއޯލާ އާ ދެކޮޅަށް މިއަދު ކުޅޭ މެޗުގެ ކުރިން މޮރީނިއޯ ބުނީ މިހެންނެވެ. މެންޗެސްޓާ ސިޓީ އާއި ޓޮޓެންހަމް ހޮޓްސްޕާސް މިއަދު ކުޅޭ މެޗަކީ، ކޯޗެއްގެ ގޮތުގައި ގާޑިއޯލާ އާއި މޮރީނިއޯ އެކަކު އަނެކަކާ ކުރިމަތިލާ 25 ވަނަ މެޗެވެ. ކޯޗެއްގެ ގޮތުގައި ގާޑިއޯލާ އެންމެ ގިނައިން ނުކުމެފައި ވަނީ މޮރީނިއޯ އާ ދެކޮޅަށެވެ.\nވާދަވެރި ކޯޗުންގެ މެދުގައި އެކުވެރި ކަމުގެ ގުޅުމެއް ނުއުފެދޭ ސަބަބުވެސް މޮރީނިއޯ ސާފު ކޮށްދިނެވެ. ވާދަވެރި ދެ ކޯޗުން އެކަކު އަނެކަކާ ބައްދަލު ވަނީ މެޗު ފެށުމުގެ ދެ މިނެޓް ކުރިންނެވެ. ސަލާމް ކޮށްލައި އެކަކު އަނެކަކުގެ ހާލު އަހާލަފައި ވަކިވެގެން ދަނީ އެވެ. އަނެއްކާވެސް މެޗު ނިމުމުން ހިނިތުންވުމާއެކު ވަކިވެލަން ބައްދަލު ވަނީ އެވެ. އެހާހިސާބުން ދެ ކޯޗުން ސީޒަންގެ ދެ ވަނަ ހާފަށް މެނވީ ބައްދަލު ނުވާނެ އެވެ. މޮރީނިއޯ ބުނީ ވާދަވެރި ކޯޗުންގެ މެދުގައި އެކުވެރި ކަމުގެ ގުޅުމެއް އުފެއްދޭނެ ފުރުސަތެއް ނޯންނާނެ ކަމަށެވެ.\n"ނަމަވެސް ޕެޕް ތަފާތު އަހަރެމެން އެކުގައި ތިން އަހަރުވަންދެން މަސައްކަތް ކުރީމަ ކޮންމެ ދުވަހަކު އަހަރެމެން ދެމީހުން ބައްދަލުވާނެ،" ބާސެލޯނާގެ އެސިސްޓެންޓް ކޯޗެއްގެ ގޮތުގައި މޮރީނިއޯ މަސައްކަތް ކުރިއިރު އެ ޓީމުގެ ކުޅުންތެރިޔެއްގެ ގޮތުގައި ގާޑިއޯލާ ހޭދަ ކުރި ދުވަސްތަކުގެ މަތިން، މޮރީނިއޯ ހަނދާން އާ ކުރި އެވެ. "އަހަރެމެން ހޯދި ކާމިޔާބާއި އަހަރެމެން ހޯދި ތައްޓާއެކު އުފާފާޅު ކުރީ އެކުގައި. މުހިންމު މުބާރާތެއް ގެއްލިގެން ދިޔައީމަ އަހަރެމެން ނުއެއް ރޮން، ނަމަވެސް އެ ހިއްދަތިކަން އަހަރެމެން ހިއްސާ ކުރީ އެކުއެކީގައި. އޭނާ ކުޅުންތެރިޔެއްގެ ގޮތުގައި އަހަރެން ޒުވާން އެސިސްޓެންޓެއްގެ ގޮތުގައި ހޭދަ ކުރި ވަގުތުތަކަކީ އަހަރެމެން ހަޔާތުގައި ވަރަށް މުހިންމު ވަގުތުތަކެއް."\nއިނގިރޭސި ކޯޗް ބޮބީ ރޮބްސަންގެ އެސިސްންޓެއްގެ ގޮތުގައި މަސައްކަތް ކުރި، މޮރީނިއޯ ބާސެލޯނާގައި މަސައްކަތް ކުރި އިރު، ރޮބްސަން އިނގިރޭސި ބަހުން ކިޔައިދޭ ޓެކްޓިކްސް އާއި މެޗުގެ ޕްލޭން ސްޕެއިން ބަހުން ކުޅުންތެރިންނަށް ތަރުޖަމަ ކޮށްދެނީ މޮރީނިއޯ އެވެ. ފަހުން ކޯޗެއްގެ ގޮތުގައި މޮރީނިއޯ ވިދާލުމުގައި ރޮބްސަން އާއެކު ދަސްވި ފިލާވަޅުތައް މުހިންމު ބަޔަކަށް ވިއެވެ.\nކޯޗެއްގެ ގޮތުގައި، ޕްޕް ގާޑިއޯލާ އާއި މޮރީނިއޯގެ ވާދަވެރިކަން އުފެދިގެން ދިޔައީ ރެއާލް މެޑްރިޑްގައި މޮރީނިއޯ މަސައްކަތް ކުރި އިރު އެވެ. ބާސެލޯނާ އާއި ރެއާލް މެޑްރިޑާ ދެމެދު އުފެދިފައި އޮތް ވާދަވެރިކަން މޮރީނިއޯ އާއި ގާޑިއޯލާ ދެމެދުވެސް މީޑީއާއިން އުފެއްދި އެވެ. ބާސާ އާއި ރެއާލް 2011 ގައި ކުޅުނު މެޗުގައި، ގާޑިއޯލާގެ އޭރުގެ އެސިސްޓެންޓް ކޯޗް ޓިޓޯ ވިލަނޮވާ އާއި ހިނގި ކުރިމަތިލުމެއްގައި މޮރީނިއޯ، ވިލޮނޮވާގެ ލޮލަށް އިނގިލި ކޮށްޕާލި މަންޒަރު ޓީވީގެ ކެމެރާއަށް އެރި އެވެ.\nއެހެންނަމަވެސް މޮރީނިއޯ ބުނީ މެޗުގައި ހިނގާ އެއްވެސް ކަމެއް އޭނާ ނުއްބާއްވާ ކަމަށެވެ. މެޗަށް ފަހު އެކަންވެސް ނިމިގެންދަނީ އެވެ. ދަނޑުގެ ބޭރުން މޮރީނިއޯ އާއި ގާޑިއޯލާ އަކީވެސް އެކުވެރިންނެވެ. އެކަން އެނގިގެން ދަނީ ދެ ކޯޗުންގެ ވެސް ގާތް މީހުން މަރުވުމުން، ދެ މީހުންގެ ފަރާތުން ފޮނުވާ ތައުޒީއާގެ މެސެޖުތަކުންނެވެ.\n"އަހަރެމެން ދިރިއުޅުމުގައި ހުންނާނެ ހަނދާން ނައްތާ ނުލެވޭނެ ކަންކަން. އޭގެ ތެރެއިން އެއް ކަމަކީ އަހަރެންގެ ބައްޕަ [2017 ގައި] މަރުވިއިރު، އޭނާ [ގާޑިއޯލާ] އަށް އެނގޭނެ އަހަރެންގެ ބައްޕައަކީ އަހަންނަށް ކިހާ މުހިންމު މީހެއްކަން،" މޮރީނިއޯ ކިޔައި ދިނެވެ.\n"މިއަދު [އިއްޔެ] އަކީ އަހަރެން ބައްޕަ އަށް 83 އަހަރު ފުރޭނެ ދުވަސް. އޭނާ [ގާޑިއޯލާ] މަންމަ [މިދިޔަ އަހަރު އޭޕްރީލް] ގައި މަރުވި އިރު އަހަރެންގެ ފަރާތުންވެސް އެ މެސެޖް ރައްދު ކުރިން."\n"އަހަރެމެންގެ ތެރޭގައި ހުންނާނެ އެހެން މީހުންނަށް ނުފެންނަ ކަންކަން. އެކަންކަމަކީ އަހަރެމެން އެހެން މީހުންނަށް ކިޔައިދޭ ކަންތައްތަކެއް ނޫން، ސަބަބަކީ އަަހަރެމެންނަކަށް ނުވެސް ލިބޭ އެކަހަލަ ފުރުސަތެއް އެކަންކަން ހިއްސާ ކުރާކަށް. މިވަގުތު މިކިޔައި ދެނީ އެ ފުރުސަތު ލިބުނީމަ. އަހަރެމެން ދެ މީހުން އެކުގައި މަސައްކަތް ކުރި އިރު އަހަންނަށް އޭނާ އާއެކު ހިއްސާ ކުރެވިފައި ވަނީ ރަނގަޅު ހަނދާންތަކެއް."\nހޯސޭ މޮރީނިއޯ މެންޗެސްޓާ ސިޓީ ޕެޕް ގާޑިއޯލާ + ޓޮޓެންހަމް ހޮޓްސްޕާ


India in 8 vana faharah sarahahdhuge thashi ufulaalaifi | ThePress\n16 October 2021, 22:18\nއިންޑިއާއިން ލަނޑު ޖެހުމަށްފަހު އުފާފާޅު ކުރަނީ -- ފޮޓޯ: އަބްދުﷲ އަބީދު / ވަގުތު\nފައިނަލްގައި ނޭޕާލް ބަލިކޮށް، އިންޑިއާއިން އަށްވަނަ ފަހަރަށް ސާފް ޗެމްޕިއަންޝިޕްގެ ތަށި ގެންގޮސްފިއެވެ.\nރާއްޖޭގައި މިފަހަރު ބޭއްވި ސާފް ޗެމްޕިއަންޝިޕް އިންޑިއާއިން ކާމިޔާބު ކުރީ މި މުބާރާތުގެ ފައިނަލުގައި އަލަށް ވާދަކުރި ނޭޕާލާއި ދެކޮޅަށް ކުޅެ 3-0 ލަނޑުންނެވެ.\nމި މެޗުގެ ފުރަތަމަ ހާފް ނިމުނީ ދެ ޓީމަށްވެސް ލަނޑު ނުޖެހި އެއްވަރު ވެގެންނެވެ. ނަމަވެސް ދެވަނަ ހާފް ފެށިތާ ފުރަތަމަ ހަތަރު މިނެޓު ތެރޭ މެޗުގެ ފުރަތަމަ ލަނޑު ޖެހީ އިންޑިއާގެ ކެޕްޓަން ސުނިލް ޗެތްރީއެވެ. މިއީ މި މުބާރާތުގައި ޗެތްރީ ކާމިޔާބުކުރި ފަސްވަނަ ލަނޑެވެ.\nއޭގެ މިނެޓެއް ފަހުން އިންޑިއާގެ ސުރޭޝް ސިންހް ދެވަނަ ލަނޑު ކާމިޔާބު ކުރިއިރު، ދެވަނަ ހާފްގެ އިތުރު ވަގުތުގައި އިންޑިއާއިން ޖެހި ފަހު ލަނޑު ކާމިޔާބު ކުރީ ސަހާލް ސަމަދެވެ.\nއެއާއެކު، އިންޑިއާ ވަނީ އެއްވެސް މެޗަކުން ބަލިނުވެ މިފަހަރުގެ މުބާރާތް ކާމިޔާބު ކޮށްފައެވެ. ސާފް ޗެމްޕިއަންޝިޕްގެ ފައިނަލްގައި އަލަށް ވާދަކުރި ނޭޕާލް ގްރޫޕް ސްޓޭޖްގައި ބަލިވީ ހަމައެކަނި އިންޑިއާގެ އަތުންނެވެ.\nމިއަހަރުގެ ސާފް ޗެމްޕިއަންޝިޕްގައި އެކި ސަބަބުތަކާ ހުރެ ޕާކިސްތަނާއި ބޫޓާނަށް ބައިވެރި ނުވެވުމުން، އެހެން އަހަރުތަކާ ހިލާފަށް، މިފަހަރުގެ ސާފް ޗެމްޕިއަންޝިޕް ކުރިއަށް ގެންގޮސްފައިވަނީ ލީގު އުސޫލުން، އެންމެ ގިނަ ޕޮއިންޓް ހޯދާ ދެ ޓީމް ފައިނަލްގައި ކުޅޭ ގޮތަށެވެ.\nހަބަރު ކުޅިވަރު އިންޑިއާ ފުޓްބޯޅަ ސާފް ޗެމްޕިއަންޝިޕް


Kehsumah antibioticsge badhalugai maamui beynunkurumah sihee idhaaraathakun lafaadhenee! Kehsumah antibioticsge badhalugai maamui beynunkurumah sihee idhaaraathakun lafaadhenee!\nއާދައިގެ ރޯގާ އަދި ކެއްސުމަށް އެންޓިބަޔޮޓިކްސް ދިނުމުގެ ބަދަލުގައި މާމުއި އަދި ޓްރެޑިޝަނަލް ފަރުވާތައް ދިނުމަށް އިލްތިމާސްކުރާ މިންގަނޑުތަކެއް އިނގިރޭސިވިލާތުގެ ކަމާބެހޭ ފަރާތްތަކުން އެކުލަވާލަމުން އެބަދެއެވެ.\nއިނގިރޭސިވިލާތުގެ ނޭޝަނަލް އިންސްޓިޓިއުޓް ފޮރ ހެލްތް ކެއަރ އެކްސެލަސް (ނައިސް) އަދި ޕަބްލިކް ހެލްތް އިންގްލޭންޑު (ޕީއެޗްއީ)އިން އެކުލަވާލަންއުޅޭ މިމިންގަނޑުތަކަކީ އާދައިގެ ކެއްސުންފަދަ ބަލިތަކަށް އެންޓިބަޔޮޓިކްސް (ބަލީގެ ޖަރާސީމަށް ހަމަލާދީ ނައްތާލާ އެންމެ ވަރުގަދަ ބޭސްތައް) ދިނުން ކޮންޓްރޯލްކޮށް، ޓްރެޑިޝަނަލް ފަރުވާއަށް ރުޖޫއަވުމަށް ބާރުއަޅާ މިންގަނޑެކެވެ. މީގައި އެންޓިބަޔޮޓިކްސްގެ ބަދަލުގައި އާދައިގެ ކެއްސުމަށް ބަލިމީހުންނަށް ދެވޭނެ ފަރުވާތަކާ، އެންޓިބަޔޮޓިކްސް ދޭންޖެހޭނެ ހާލަތްތައް އަދި މިކަމަށް އާންމުން ހެލުންތެރިކުރުމާބެހޭ ބައިތައް ހިމެނެއެވެ. މިމިންގަނޑެއް ތައްޔާރުކުރުމުގެ މަޤްސަދަކީ އެންޓިބަޔޮޓިކްސް ރެސިސްޓަންސްގެ މައްސަލަ ހައްލުކުރުމެވެ.\nއާދައިގެ ރޯގާއަކީ އަމިއްލަޔަށް ދެތިން ހަފްތާތެރޭ ރަގަނޅުވާ އެއްޗެކެވެ. އަދި ގިނަ ފަހަރު އާދައިގެ ރޯގާގެ ނިޝާންތައް އެންޓިބަޔޮޓިކްސްގެ ޒަރިއްޔާއިން ރަގަނޅެއްވެސް ނުކުރެވޭކަމަށް ސިއްހީ ތަޖުރިބާކާރުންގެ ހޯދުންތަކުން ދައްކައެވެ.\nއެހެންކަމުން އެންޓިބަޔޮޓިކްސްގެ ބަދަލުގައި އަމިއްލަޔަށް ގޭގައި މާމުއި، އިނގުރު ފަދަ ތަކެތި ބޭނުންކޮށްގެން، ކެއްސުން ރަގަނޅުކުރުމަށް މަސައްކަތްކުރުން ބުއްދިވެރިއެވެ. މާމުއިއަކީ ޤުދުރަތީ އެންޓިބަޔޮޓިކްސްއެއްގެ ގޮތުގައި ދުނިޔޭގެ އެންމެ ކުރީގެ ލިޔެކިއުންތަކުންވެސް ސިފަކުރެއެވެ. އެއީ މާމުއިގައި ހިމެނޭ ޤުދުރަތީ މާއްދާތަކެއްގެ ސަބަބުންނެވެ. އެހެންކަމުން ހޫނު ފެނާ، މާމުއި އަދި އިނގުރުފަދަ އެއްޗެތި ބޭނުންކޮށް ނެޗުރަލް ރެމެޑީޒް ބޭނުންކޮށްގެން އާދަގެ ކެއްސުންގަނޑަކަށް ފަރުވާދިނުން މާބުއްދިވެރިކަމަށް ސިއްހީ ތަޖުރިބާކާރުން ލަފާދެއެވެ.\nއެންޓިބަޔޮޓިކްސް ރެސިސްޓަންސްއަކީ މިހާރު ދުނިޔޭގެ ސިއްހީ ދާއިރާއަށް ކުރިމަތިވެފައިވާ އެންމެ ބޮޑު އެއް ގޮންޖެހުމެވެ. އެއީ ބަލިތަކަށް ފަރުވާކުރުމުގައި ދިމާވާ އެންމެ ބޮޑު އެއް ހުރަހެވެ. އެންޓިބަޔޮޓިކްސް ރެސިސްޓަންސްއަކީ ބޭހަށް ބަލީގެ ވައިރަސް ނުގުޑުމުގެ މައްސަލައެވެ. މިކަން ކުރިމަތިވާ މައިގަނޑު އެއް ސަބަބަކީ މާގިނައިން އެންޓިބަޔޮޓިކްސް ބޭސް ބޭނުންކުރުމުން ބެކްޓީރިއާ ބޭހަށް ޤުދުރަތީގޮތުން ދިފާއުވާތީއެވެ. އެހެންކަމުން ބޭސް ކެއިނަމަވެސް އޭގެ އަސަރު ބަލިމީހާއަށް ނުކުރާނެއެވެ. މިކަމަށް ހައްލުހޯދުމަށް ދުނިޔޭގެ ސިއްހަތާއި ބެހޭ ޖަމިއްޔާ އަދި ޤައުމުތަކުގެ ފެންވަރުގައި ދަނީ ސިޔާސަތުތައް ކަނޑައަޅާ ގިނަ މަސައްކަތްތަކެއް ކުރަމުންނެވެ.\nނަމަވެސް ތިން ހަފްތާއަށްވުރެ ގިންދުވަސްވެ، ބަލީގެ ނިޝާންތައް ރަގަނޅުނުވެ އިތުރަށް ގޯސްވާނަމަ ޑޮކްޓަރެއްގެ ލަފާހޯދުމަކީ މުހިންމުކަމެކަމަށް ސިއްހީ ތަޖުރިބާކާރުން ބުނެއެވެ. އަދި ޓާރމިނަލް ބަލިތަކަށް އެންޓިބަޔޮޓިކްސް ދީފައިވާ މީހުންވެސް ޑޮކްޓަރުގެ އިރުޝާދުގެ ދަށުން އެންޓިބަޔޮޓިކްސް ބޭނުންކުރުމަކީ މައްސަލައެއް ނޫނެވެ. އަނެއްކޮޅުން 1 އަހަރަށްވުރެ ކުޑަކުދިންނަށް ރޯގާ އަދި ކެއްސުން ޖެހިއްޖެނަމަ މާމުއިފަދަ ތަކެތި ދިނުމުގެ ބަދަލުގައި ޑޮކްޓަރުގެ ލަފާގެ މަތިން ފަރުވާދިނުން މުހިންމެވެ.